ion drăgușanul 


L Di N TI T N ] MOT 
HAIDUCI 


cluj-napoca 2022 


Moto: Românul se face hoţ, se face ispravnic, se 
face judecător, dar călău, niciodată! (Alecu Russo) 


Ultimii „poeţi ai codrului” 


Nevoia celor mulţi de a se emancipa sau chiar 
glorifica prin alţii s-a soldat la români, de-a lungul veacu- 
rilor, cu legendarea unor personaje, desprinse dintre ei şi 
care au ales să nu se mai supună nimănui, ca să-şi poată 
trăi viaţa în libertate deplină. Hoţii de drumul mare nu 
erau nici pe departe nişte martiri ai dreptăţii sau nişte răz- 
vrătiţi împotriva ordinii sociale, în ciuda eroismului de 
fiecare zi, care caracteriza existenţa lor dificilă, dar libe- 
ră. Ei erau doar nişte hoţi, care se izolau de neam şi pri- 
begeau necontenit dintr-un loc într-altul, ascunzându-se, 
la nevoie, prin păduri sau trecând dintr-o ţară locuită de 
români în alta. E drept că, uneori, fericeau pe câte un om 
necăjit, peste care nimereau întâmplător, dar mai curând 

cu scopul de a-şi asigura o popularitate complice, decât 
pentru a face bine. Iar faptele cele bune, de cele mai mul- 
te ori născocite, erau cântate şi răspândite în cele patru 
zări de lăutari dibaci, adesea convocați în câte un han 
pentru a învăţa, contra plată, câte un cântec nou şi pe pla- 
cul şefului de tâlhari, dornic de faimă care să biruie 
vremurile. Ba a existat chiar şi un lăutar celebru, care îşi 
transforma taraful, după fiecare nuntă, în haiduci, lăsând 
straiele lăutăreşti şi instrumentele într-o căruță, care-i aş- 
tepta la marginea satului şi pe care aveau să o ajungă, pe 
cale, din goana cailor, după ce vor fi prădat temeinic şi pe 
miri, şi pe părinţii lor. Acest ultim poet al codrului se 
numea Tobultoc şi avea să fie ucis, în 1833, în prezenţa 
lui Puşkin, aflat în exil la Chişinău, în piaţa oborului, dar 
nu înainte de a-şi cânta, în lanţuri, ultimele trei cântece, 
compuse despre faptele sale, în timpul detenţiei de doar o 
singură noapte . 


Bărbăţia haiducului, care-şi înfrunta moartea cu 
cântece l-a impresionat într-atât pe marele poet rus, încât 
avea să-i dedice o dramă. Cazul nu era singular, mai toate 
căpeteniile de haiduci comportându-se demn, în timpul 
desfăşurării supliciului lor public, moartea însemnând un 
prilej în plus pentru ei de a păşi în legendă, fie prin re- 
plici pline de haz, fie printr-o vorbă cu tâlc, ulterior piatră 
de temelie pentru un cântec sau pentru o poveste în plus. 


! I, Kohl, Reisen in Sudrussland, Lipsca 1841, pp. 39, 40; T. Poboda, 
Haiducul basarabean Tobultoc, Chişinău 1909 — apud Bezviconi, 
Gheorghe; Callimachi, Scarlat, Puşkin în exil , Vol. 1I, Bucureşti 
1947, p. 118 


De regulă, haiducii nu ucideau: îşi hipnotizau, cu 
faima, victimele şi le deposedau de bănet cu complicita- 
tea acestora, miluindu-le, după aceea, în derâdere cu câte 
o pomană de mărunți. 


Prin ceea ce se povestea, viața de haiduc era ca o 
vrajă. Rămâneau neştiute drumurile epuizante ale rătăcirii 
prin ţară, nopțile neliniştite aidoma celor ale fiarelor hăi- 
tuite şi mormintele de dincolo de gardurile cimitirelor, 
unde îşi aveau odihna veşnică împreună cu lăutarii, dam- 
naţi de biserică pentru că ar fi îndemnat, prin armonii, 
creştinii înspre păcat şi necurmată răscumpărare prin chi- 
nurile veşniciei. 


S-au scris multe cărți despre haiduci, dar eu am 
fost şi sunt preocupat doar de mărturii ale vremii lor, aşa 
că, din ce am adunat prin ani, aştern în paginile care ur- 
mează doar câteva destine, unele faimoase, altele pierdu- 
te prin crăpăturile lacome ale vremuirii. 


Numărându-mă printre cei pentru care familia în- 
seamnă, am ştiu să trăiesc în aşa fel, încât, noaptea, dacă 
latră vre-un câine pe aproape, să mă pot întoarce liniştit 
de pe o parte pe cealaltă. În fond, libertatea înseamnă mai 
mult decât haiducie, deşi dârele de lumină ale revoltei 
dăinuiesc în fiecare, de-o veşnicie, chiar dacă încrustate 
cu mereu şi pretutindeni cu altfel de litere. 


Povestea haiducului Ştefan Bujor 


În ciuda sărăciei mărturiilor, care se reduc la noi, 
românii, doar la documente de proprietate, păstrate cu 
sfințenie pentru îndătinatul „ni se cuvine”, orice temă 
poate fi suficient de bine documentată, dacă știi potecile 
şi ţinta finală. lar chestia asta se poate proba cu o 
poveste, cea a haiducului Ştefan Bujor, care „a ieșit în 
țară”, inclusiv în Bucovina, inclusiv în Basarabia, inclu- 
siv ți Valahia, între anii 1800-1810, când a fost prins în 
casele tânărului boier Lascăr Catargiu, care-l ascunsese, 
Catargiu fiind, împreună cu un alt tânăr boier, Constantin 
Bălăceanu, locotenent al „mojicului”, adică a ţăranului 


Ştefan Bujor, cum scria Alecu Russo, folosindu-se de 
limbajul vremii. 


Vasile Alecsandri, bazându-se doar pe legendările 
poporului, nu şi pe documentele agiei (poliției) anilor 
1810-1811, scria, în 1854, că „acest hoţ vestit, poreclit 
Bujor din cauza culorii părului său, a ieşit în ţară pe la 
începutul veacului al XIX-lea. El era fecior boieresc la 
moşia unui boier, până a se da la hoţie; fiind însă rău bă- 
tut într-o zi de stăpânul său, Bujor a apucat calea codru- 
lui, ca să-şi răzbune contra boierilor. Cântecul însuşi zice 
că el nu făcea morţi de om, dar avea mulţumire a pune pe 
ciocoi în lanţuri” şi că „Bujor a fost prins într-un bordei, 
aproape de Focşani”. 


Alecu Russo, în scrierile din tinereţe, adică din 
anii 1840, publicate, mai întâi, cu o splendidă portretizare 
făcută de Alecsandri, în „Convorbiri literare”5, este mult 
mai precis, chiar dacă tăinuieşte numele tinerilor boieri, 
locotenenţi ai lui Ștefan Bujor, chiar dacă nu știa 
prenumele haiducului şi chiar dacă își închipuia că Bujor 
avea o singură ceată, formată din trei oameni, când, în 
realitate, el avea măcar câte o ceată, formată din câte 10 
oameni, în fiecare provincie românească, după cum o 
dovedesc notele agiei, pe care le voi reproduce îndată. 


? Alecsandri, V., Poezii populare ale românilor, Bucureşti 1908, p. 
103 

* În Convorbiri literare, Anul VI, No. 12, 1 marie 1873, Iaşi 1873, 
pp. 437-450, Alecsandri evoca opera și viaţa lui Alecu Russo, 
încredinţând tiparului şi paginile „Din scrierile lui Alecu Russo”, 
prelinse din pana uriaşului vizionar în tinerețe, inclusiv Studii 
naționale, scrise în 1840, în care se relatează şi întâmplările 
haiducului Bujor. 


Russo scria, în 1840, că „or fi vreo patruzeci de ani, de 
când o bandă de trei hoţi vestiți domnea Moldova; pe 
atunci nu exista poliție, și comunicațiile între ţinuturi 
erau foarte grele, prin urmare acel triumvirat prăda ţara în 
ziua mare, fără grijă de poteri. El era compus din Bujor şi 
din doi boieri din cele mai dintâi familii. 


Pringi, în sfârșit (în casele lui Lascăr Catargiu, 
care îl ascundea — n. n.), de arnăuţii hătmăniei, Bujor, 
mojicul, fu spânzurat, iar nobilii, privilegiați până în 
momentul morții (inclusiv în scrierea lui Alecu Russo, 
care le cunoştea numele — n. n.), fură descăpățânaţi în 
câmpul Copoului. Cu toate acestea, cronica pretinde că 
doctorul Gall ar fi cumpărat scump capul lui Bujor, 
pentru ca să-l studieze, și că n-a dat nici o leţcaie pe 
tidvele boiereşti. 


Acest Bujor şi-a plimbat vitejia prin Valahia, prin 
Bucovina (unde îl avea ginere pe haiducul Darie — n. n.) 
şi prin Basarabia, fără frică de cătane sau de cazaci, iar 
cand se arăta în Moldova poporul zicea: S-a ivit Bujor în 
țară, / Pe ciocoi mi-i bagă-n fiară”. 


Printre întâmplările povestite de Alecu Russo se 
numără şi cea referitoare la prădarea maiorului Bacin- 
schi, care fusese „de tânăr înrolat în oastea rusească, fă- 
cuse campaniile Franţei şi ale Italiei, sub comanda lui 
Suvarov, şi, la 1834... el se aşeză la Moldova, în calitate 
de staroste rus. Câţiva ani mai în urmă, maiorul fu numit 


şeful corpului pompierilor, pe care-i organiză prea bine”. 


i Russo, Al., Scrieri postume, vol I, Craiova, p. 11 
i Russo, Al., Scrieri postume, vol I, Craiova, p. 13 


Amuzant este că, aflând că maiorul de origine poloneză 
era liderul pompierilor din lași, printre care se afla şi 
Costache Năstase Ochi-Albi, lăutar neîntrecut, fiul lui 
Năstase Angheluță din Botoşani şi nepotul lui Ion An- 
gheluță din Suceava, care pe atunci cânta cu Barbu Lău- 
tarul, la Iași, iar Bujor, recunoscându-l, a luat o monedă 
din punga proaspăt confiscată şi i-a aruncat-o, „să aibă de 
drum”, drept recunoştinţă pentru faptul că Bacinschi și 
pompierii lui stinseseră, de curând, casa surorii lui Bujor 
din laşi. 


Alecu Russo, fascinat de crezul iluminist, con- 
form căruia „poezia poporală este întâia fază a civilizației 
unui neam ce se trezeşte la lumina vieții”, și constatând 
că „toate naţiile în decădere sau în stare încă necultă au 
avut și au hoți, pe care poeții și romancierii îi ideali- 
zează... popoarele au o admiraţie plină de dragoste pentru 
unii hoți şi chiar un cult pentru vitejiile lor, căci tot 
curajul națiilor căzute se concentrează în acei oameni 
energici””, susţinea energic și entuziast că baladele 
„Mioara“, Năframa, Mihail, Bujor, Toma lui Moş, Co- 
dreanu vor trăi cât va fi un român pe lume”. 


x 


€ Russo, Al., Scrieri postume, vol I, Craiova, p. 2 

Russo, Al., Scrieri postume, vol I, Craiova, p. 9 

8 În realitate, Mioara și Toma lui Moș nu sunt balade, ci colinde 
străvechi, dar în secolul XIX nu se ştia nimic despre civilizațiile 
primordiale, polară şi boreală, şi nici despre „Imnele Titanilor”, 
adică despre colinde. 

” Russo, Al., Scrieri postume, vol I, Craiova, nedatat, p. IX 


Toate naţiile în decădere sau în stare încă ne-cultă 
au avut şi au hoți, pe care poeții şi romancierii îi idea- 
lizează. Spania, Sicilia, Italia, Calabria sunt chiar astăzi 
cutrierate de bande înarmate, ce se ţin la drumuri, 
viețuiesc în codri şi sunt groaza călătorilor. Grecia a avut 
clefții săi, care, subt pretext de a se răzbuna asupra 
turcilor, trăiau mai mult din jafurile acute asupra creş- 
tinilor, însă numele de cleft este sinonim cu numele de 
brav. 


De unde vine această influență magnetică, pe care 
o simțim când se pomenește de acei oameni ieşiţi din ca- 
lea dreaptă? Pentru ce suntem dispuşi a da simpatiile 
noastre acelor prigoniți de asprimea legilor? Ne place 
oare traiul lor zvânturat? Am vrea, ca dânşii, să dormim 
prin păduri, cu capul răzimat de rădăcina unui stejar, cu 
mâna pe oţelele pistoalelor? Am vrea să stăm de pândă, 
pe vârful unei stânci, să ne expunem zilele necontenit la 
trude, la pericole, la lupte? Ne încântă ideea unui om ce 
are curajul a se revolta în contra societăţii întregi şi a o 
combate cu singurele lui mijloace, sau, în sfârşit, există 
în sufletul nostru un glas tainic, care îndeamnă a lua 
partea celui mai slab, în contra celui mai tare? 


Oricum să fie, popoarele au o admiraţie plină de 
dragoste pentru unii hoți şi chiar un cult pentru vitejiile 
lor, căci tot curajul naţiilor căzute se concentrează în acei 
oameni energici. 


Unii din aceştia au fost împinşi în calea hoției prin 


vreo nedreptate, pe care ei au voit să se răzbune. Alţii au 
fost conduşi de spiritul lor neastâmpărat, de natura lor 

activă, alții de farmecul codrului, care îl atrage pe român 
cu o putere neînvinsă. Cine ştie dacă, născându-se în alte 
timpuri, în alte locuri şi în alte condiţii, ei n-ar fi ajuns 
oameni însemnați prin fapte măreţe! 


Moldova are şi ea analele sale, scrise pe frunzele 
codrilor; şi ea are eroii săi de drumul mare, ale căror ba- 
lade sunt cu drag cântate de popor, căci poporul vede în 
ei pe nişte apărători meniţi a restabili cumpăna dreptății. 


Țara Muntenească (numită astfel în glumă, căci 
cea mai mare parte din ea nu este decât un şes) a avut 
asemenea hoţi înfrățiți cu poporul. La anul 1830, a fost 
prins şi executat, în Bucureşti, unul din ei. Lume multă 
asista la acel crunt spectacol, iar când drama fu săvârşită 
pentru satisfacerea societății, un țăran se puse în ge- 
nunchi lângă trupul mortului şi începu a plânge amar. 


— Ce ai?, îl întrebară cei care-l încungiurară. 


— Ce să am?! Mă doare sufletul, căci acesta mi-a 
fost binefăcătorul meu. 


— Cum? 


— Acum e o lună, îmi aram ogorul; unul din boi 
căzu mort de osteneală şi de căldură... Începui a-mi smul- 
ge părul de deznădăjduire, când omul ăsta, Dumnezeu să- 
i ierte păcatele, îmi zise: „Ţine, sărmane, şi nu te mai căi- 
na; cumpără-ți alt bou!...”. Îmi dete 12 galbeni, fără a 
aştepta măcar să-i mulțămesc. 

Ori fi vreo patruzeci de ani, de când o bandă de 
trei hoţi vestiți domnea în Moldova; pe atunci nu exista 
poliție şi comunicațiile între ținuturi erau foarte grele, 
prin urmare acel triumvirat prăda ţara în ziua mare, fără 
grijă de poteri. El era compus din Bujor și din doi boieri 
din cele mai dintâi familii! 


Prinși, în sfârșit, de arnăuţii hătmăniei, Bujor, mo- 
jic, fu spânzurat, iar nobilii, privilegiați până în momen- 
tul morții, fură descăpăţânați în câmpul Copoului. Cu 
toate acestea, cronica pretinde că doctorul Gall ar fi cum- 
părat scump capul lui Bujor, pentru ca să-l studieze, şi că 
n-a dat nici o leţcaie pe tidvele boiereşti. Acest Bujor şi-a 
primblat vitejia prin Valahia, prin Bucovina şi prin Basa- 
rabia, fără frică de cătane sau de cazaci, iar când se arăta 
în Moldova, poporul zicea: 


„S-a ivit Bujor în ţară 
Pe ciocoi mi-i bagă-n fiară” etc. 


Şi, atunci, boierii mergeau cu câte doi, trei arnă- 
uți, plini de arme, din cap până-n picioare. Cuconul A., 
ducându-se la Bacău, cu nevasta dumisale, care dormea 
în trăsură, se văzu, deodată, oprit în mijlocul drumului. 
Bujor, cu şase tovarăşi, îi aținea calea. Arnăutul de pe ca- 
pră vru să se posomorască, însă nu-i dase vreme unul din- 
tre hoți, căci îl smunci de sus şi-l culcă în țărână, sub 
genunchiul sau. 


— Ce vreţi?, întrebă boierul. 

— Ca să ştii ce vrem, cucoane, află că eu sunt Bu- 
jor. 


— Bujor? 
— Bujor! 


— Am înţeles, adăugă boierul. lată punga, însă vă 
rog să nu-mi treziţi nevasta. 


— N-ai grijă, noi nu speriem femeile... Câţi galbeni 
ai cu dumneata? 


— 150. 
— Numai? 


— Numai! 
— Cu zimţi? 


— Împărătești. 
— Prea bine... Mulţămesc... Unde mergi? 
— La Bacău. 


— Să spui ispravnicului închinăciuni din partea 
mea. Hai, încalecă, flăcău, şi călătorie bună. 


Surugiul, de cuvânt, se azvârli pe cal; arnăutul se 


urcă pe capră, cu sprâncenele posomorâte şi boierul răsu- 
flă mai uşor. 

— Stați!, răcni Bujor. 
— Ce mai este?, întrebă boierul îngrijorat. 


— M-am răzgândit, că poate să ai nevoie de parale 
la drum; iată zece galbeni de la mine. 


Zicând acestea, Bujor aruncă galbenii în trăsură. 
Caii plecară cu fuga, iar cucoana, trezindu-se și văzând 
monedele de aur împrăștiate pe perne, începu a râde, în- 
trebând dacă a căzut vreo ploaie cu bani, în vreme cât 
dormise. 


— Da, răspunse bărbatul ei; mi-au căzut din senin 
niște Bujori de gălbănaşi. 


Lăutarii țigani, ca vechii rapsozi, cântă poporului 
baladele sale strămoşeşti, pe un ritm monoton și melan- 
colic. Poporul le ascultă, din copilărie, până la adânci 
bătrâneţe, fără a se sătura de ele, precum nu se satură de 
apa limpede a izvoarelor, căci poezia e pentru dânsul o 
apă răcoritoare, care-i îndulceşte inima. Care sunt autorii 
acelor balade? Poporul însuşi, poporul întreg!... De ace- 
ea, poezia lui cuprinde atâtea frumuseți, care încântă şi 
minunează auzul. Un singur om nu ar avea o comoară așa 
de bogată în imagini poetice, în idei mărețe, în simțiri 
duioase. 


Câteodată, se întâmplă ca hoţii să fie şi poeţi; ei 


atunci îşi fac cântecul după plac şi îl răspândesc în țară 
prin gurile lăutarilor. loan Petrariul, din ţinutul Neamţu- 

lui, a compus însuşi balada lui, cu câtva timp înainte de a 
muri: 


„Cine trece lunca mare? 

Ioan Petrariul călare 

Cu celmaua despre soare, 

Cu trei rânduri de pistoale...” etc. 


La anul 1834, o brişcă, înhămată cu trei cai, ve- 
nea, dinspre Siret, cătră pădurea Strungei. În brişcă se ve- 
dea un om cărunt, dezbrăcat de surtuc şi, cu toate acestea, 
aburit de căldura atmosferei: el era maiorul Bacinschi. 


Maiorul Bacinschi a fost un tip în societatea noas- 
tră, însă un tip original și plăcut. Polon din naștere, el 
fusese de tânăr înrolat în oastea rusească, făcuse campa- 
niile Franţei şi ale Italiei, sub comanda lui Suvarov (sau 
Suhorov — n. n.), şi, la 1834, după încheierea păcii între 
Turcia şi Rusia, el se aşeză la Moldova, în calitate de 
staroste rus. 


Câţiva ani mai în urmă, maiorul fu numit şeful 
corpului pompierilor, pe care îl organiză prea bine. Cine 
nu-şi aduce aminte de maiorul Bacinschi, alergând la foc, 
când călare pe calul său roib, când călare pe o saca, când 
în uniformă, când în halat, după cum îl apuca vremea. 
Adevărul este că pompierii noştri făceau minuni, sub 
direcţia lui. 


Maiorul Bacinschi era un bon vivant şi avea un 


bogat repertoriu de anecdote variate, pe care le povestea, 
într-o limbă moldo-ruso-leşească de multă originalitate. 

Toţi îl iubeau, în societatea Iaşilor, toţi voiau să-l aibă la 
petrecerile lor, căci el aducea pretutindeni acea veselie 
plăcută, ce izvorăşte dintr-o inimă bună. 


Ajungând în deal la Strunga, maiorul se opri pu- 
țin, ca să răsufle caii, privi cu mulțămire întinsa pano- 
ramă, ce se desfăşura sub ochii lui! „Precrasnai!”, zise 
el, după obiceiul său şi, lăsând brişca pe deal, începu a 
cobori singur în vale, cu puşca în mână. Păsările ciripeau 
în umbra copacilor; cimbrii răspândeau în aer un miros 
plăcut, însă soarele era nesuferit; maiorul se puse jos, sub 
un tufan de măcieş, aşteptând ca să vină trăsura. Deodată, 
tufarul se deschide şi dete drumul la vreo 12 indivizi, 
care înconjurară pe vechiul militar. 


— Domnule!, îi zise unul din ei, nu cumva se în- 
tâmplă să ai vreo pungă de prisos? 


— Şto?, întreabă maiorul. 
— A, eşti rus? No, davai rubla, căpitane! 


Maiorul înţelese şi scoase din buzunar vreo câţiva 
sorocoveţi. 


— Parcă ai şi un ceasornic, observă hoţul. Adu-l 
încoace... Nu-i vreun lucru... o ceapă... al meu e mai 
boieresc. 


Hoţul scoase din sân un breguet de aur. 


— Vrei să schimbi cu mine?, întrebă maiorul. 

Hoţii începură a rade, iar căpitanul lor zise: 


— Eşti maiorul Bacinschi, te cunosc eu de la Iaşi; 
ai scăpat de foc casa unui neam al meu din Păcurari. Na- 
ți o carboavă de drum. 


— Dar cine eşti dumneata? 
— Eu sunt Ion Petrariul! 
— A, precrasnai! Dumneata hoţ, dar om cinstit! 


Banda aceasta fu prinsă, peste câteva luni. Unul 
din ei primi să devină călău, pentru ca să scape de moar- 
te, însă el era ţigan! 


Românul se face hoţ, se face ispravnic, se face 
s : v1% . x910 
judecător, dar călău, niciodată!” `. 


Multe dintre „faptele” lui Bujor nu sunt ale lui, ci 
ale altora. Nicu Gane, de pildă, în povestioarele cu pre- 
tenţii de „Novele”, atribuie lui „Aliuţă” şi lui Bujor 
evenimentul dramatic al morții lui Chiriţă buluc-bașa, 
ucis de un complice oltean al lui Bujor, pe nume Nicola 
Căpitan. Adevărul de necontestat, în povestioara lui 
Gane, este acela că „Bujor a fost dintre cei mai vestiți 
hoţi din ţară. Babele şi acuma vorbesc despre el la 
şezătoare, lăutarii îi cântă cântecul: Frunză verde de 


10 Al. Russo, Scrieri postume, Traduse de: V. Alecsandri, Al. 
Odobescu şi Mihail Sadoveanu, Bucureşti 1901, pp. 9-15 

negară / A ieşit Bujor în ţară. Bate, pradă, nu omoară, / 
Pe ciocoi îi bagă-n boală”!!, adevăr probat, ulterior, de 
universitarul şi academicianul Ghibănescu, cel care, în 
cursurile sale de istorie, scria că, „dintre hoţii cei mai 
faimoşi, care, în anii aceştia au băgat spaima mai ales 
între greci, a fost Bujor, cu ceata lui, şi apoi Jianu. Bujor 
haiduc a fost deopotrivă cunoscut în Moldova şi Țara 
românească şi a dat mult de lucru ambelor Departamente 
de criminalion din ambele ţări. În notă aducem câteva 


acte relative la Bujor şi ceata lui”!?. 


Înainte de a încheia cu notele lui Ghibănescu, în 
care sunt redate în întregime documente ale epocii, cred 
că e bine să reproduc „Cânticu lui Bujor”, compus de bă- 
trânul lăutar sucevean Ion Angheluţă (Bujor organizase, 
la Iași, după cum zice Russo, un adevărat concurs de 
creaţie, care să-i glorifice faptele, cântecul lui Angheluţă 
fiind învăţat de toți lăutarii, plătiți de Bujor ca să-l înveţe 
şi să-l răspândească), notat de austriacul Franz Rouschit- 
zķi şi înveşnicit, ca text, de Vasile Alecsandri. 


Documentele care probează, şi în cazul haiducului 
Ştefan Bujor, că, în ciuda aparenței, nu mărturiile, ci 
memoria ne lipseşte nouă, românilor, sunt următoarele: 


„(D) De la Divan. / Cinstite dumneata Vel Arma- 
şe, pentru lucrurile ce prin foaie s-au trimis de la isprăv- 
nicat ot sud. Saac, cari s-au luat de la hoţii ce, prin vărsa- 
re de sânge s-au prins, s-au scris dumitale a se da înapoi, 


'! Gane, Nicu, Aliuţă, în Novele, Bucureşti 1933, p 33 
12 Urechia, V. A., Istoria Românilor / Seria 1800-1830, Tomul IX, 
Bucureşti 1896, pp. 469-471 

ca să se dea polcovnicului şi poteraşilor ce i-au prins, 
fiind hărăzit de Divan lor, ca mai mult să îndemne la 
prinderea hoţilor şi acum am luat răspuns de la isprăv- 
nicat, că lucrurile nu s-au trimis înapoi. Porunceşte dar 
Divanul dumitale ca să le dai înapoi în mâna gazdei 
judeţului, cu foaie anume iscălită de dumneata, precum 
trimis adică la Pandele, al 3-lea postelnicel, spre a le 
trimite la jude şi prin dumnealor, Ispravnicii judeţului, să 
se dea polcovnicului şi poteraşilor. / 1811, Mai 31. (Cod. 
LXV, fila 77). 


(2) De la întâiul Divan şi Comitet. / Cinstite 
dumneata frate biv Vel Vornic Constantine Bălăcene, 
Excelenţa Sa domnul gheneral-maior şi cavaler Şteter vit 
prezident Divanului, prin predlojenia ce a trimis la Di- 
van, de la 23 ale trecutului Iunie, sub No. 4.677, scrie că 
din tacrirurile ce au luat de la doi hoţi armăşei, anume 
Barbul i Nicola sârbi i de la alți trei hoţi ce sunt la în- 
chisoarea puşcăriei: lon Bunea, Tudor Micleuş i Moise 
Moga, s-au pliroforisit cum că dumneata, când te aflai 
epistat al armăşiei, ai fi luat de la mai sus numiții trei hoți 
douăzeci şi nouă cai, însă 19 de la Ion Bunea i Tudor 
Miclăuş şi 10 de la Moise Moga, care cai au rămas la 
dumneata, de a-i da stăpânilor păgubaşi şi fiindcă Exce- 
lenţa Sa cere acest răspuns în scris din partea dumitale de 
îndreptările ce vei provalisi; de acea aşteaptă şi Divanul 
acest răspuns în scris de la dumneata, ca să-l trimetem la 
Excelenta Sa domnul general, spre a vedea. / 1811, Iulie 
4. (Cod. LXV, fila 104). Radu Golescu, Isaac Ralet, 
Mihalache Manu. 


19 


(3) Senatorul Miloşievici. / Trimite la Divan exa- 
menul de la Departamentul de Criminalion ot Moldova, 
ca să se cerceteze şi acele cuvinte ce le-au arătat Bujor i 
cu tovarăşul lui la acel Departament ot Moldova, şi de 
cercetarea ce se va face să trimită la Excelenţa Sa. / 1810, 
Ianuarie 23. (Cod. LXIII, fila 64)” p. 469. 


„Către generalul Engelhard. / După două pred- 
lojenii a Excelenței Tale, ce mi s-au trimis, una de la 20 
Septembrie, cu No. 3.282, şi alta de la 27, tot ale lui 
Septembre, cu No. 3.420, împreună şi cu copia de tacrir, 
ce s-a trimis de la domnul Senator, după arătarea uciga- 
şului de oameni Bujor, pentru chipurile celor întovărăşiţi 
cu el în fapta hoţiei, de care Divanul îndată făcând po- 
runci, atât aici, la spătărie i agie şi armăşie, cât şi la 
Divanul Craiovei, trimițând împreună şi chipurile hoţilor 
după tacrirul Bujor, acum am primit înştiinţare de la 
dumnealui biv Vel Logofătul Costache Samurcaş, întâiul 
dregător al Divanului Craiovei, cuprinzătoare că, după 
primirea poruncii Divanului, ce s-au trimis pentru prin- 
derea acelor 10 lude tâlhari, tovarăşii lui Ştefan Bujor, 
făcând scumpă cercetare în Craiova, la 7 ale acestei luni, 
s-au prins unul dintr-înşii, anume Manea (iar el îşi zice 
Manaf), căruia, nefiindu-i tăgăduită tovărăşia, 1 s-a luat 
tacrir de urmările sale şi s-au trimis aici, la Divan, şi la 
întrebările ce i s-a făcut pentru ceilalți tovarăşi, înţele- 
gând că la satul Valea Putineiului, din sud Mehedinţi, 
mai sunt încă 4 tovarăşi ai lor, zice dumnealui Logofătul 
Samurcaş că, pe o parte, au trimis poruncă către Isprav- 
nicul judeţului, ca să trimită sa-l coprindă, iar pe de alta, 
au gătit şi pe un Chiriţă buluc-başă al domniei sale cu 
câţiva arnăuţi, să meargă iarăşi acolo, şi, când era să ple- 

ce, la 8 ale lunii, vreme trecută din noapte, fiind ca la 3 
ceasuri, a venit un Petre rachierul, locuitor din Craiova, şi 
arătând că la gazda lui au venit şi alt tovarăş de ai hoţilor, 
anume Nicola Căpitan, carele, cum va mânca, gata e să 
plece şi cu toate că, la însemnarea ce i s-a trimis după 
arătarea Bujori de numele fieşcăruia, numele Nicola nu 
se arăta, fără de numai după auzirea semnelor înțelegând 
că va să fie Tănase, şi vrând ca să-l puie în mână şi pe 
acela, mai vârtos că luase ştire că este gata să plece, au 
trimis pre numitul buluc-başa, cu arnăuţi, unde călcându-l 
au năvălit asupra-i şi buluc-başa întâmplându-se a nu-şi 
avea armele cu dânsul, decât numai un cuţit la brâu, iar 
hoţul având 6 focuri lângă el, în luptele ce aveau amândoi 
au proftacsit hoţul şi, slobozind un pistol în buluc-başa, l- 
au împuşcat şi fără de pierdere de vreme au şi murit, au 
mai lovit şi un alt arnăut i un călăraş i aşa înfricoşându- 
se şi ceilalţi n-au îndrăznit de a mai intra în casă şi, fiind 
vremea trecută din noapte, au scăpat hoţul; de care 
înştiințează Divanului întâmplarea ce s-a făcut şi cum că 
îndată a trimis Divanul Craiovei după dânsul oameni 
vrednici, în toate părțile, ca să-l prindă. Mai zice dum- 
nealui Logofătul Samurcaş că, în urmă, luând ştire că si 
la ordia de peste Dunăre, unde se afla Excelenţa Sa ghe- 
neral Zast, mai sunt din tovarăşii hoţilor, îndată au scris 
şi acolo, trimițând şi chipurile lor, spre a se face cerce- 
tare, ca, găsindu-se, să-i prindă, iar pentru hoţul ce se află 
prins la Craiova cere poruncă de urmare. I s-au scris 
dumnealui ca să-l trimită aici în bună pază, iar pe de altă 
parte nu lipseşte Divanul a arăta Excelenței Tale, trimi- 
țând împreună ţi copie după tacrir acelui Manea, a se ve- 
dea de Excelenţa Ta. / 1810, Octombre 18. Cod. (LXVI, 
fila 41)”. p. 470 


21 


O adresă către „Excelenţa Engelhard” are ur- 
mătorul cuprins: „Domnul Senator, teorisind înştiințarea 
şi toate hârtiile ce le-a trimis asupra celor ce sunt în bă- 
nuiala că au fost tovarăşi cu ucigătorul de oameni Ştefan 
Bujor, găseşte mai vinovaţi pre Ion, feciorul lui Toboci, 
că au fost tovarăş cu Bujor, şi pre Vasilie sin Stanciu, şi 
Ion Toboci, fiind sudit nemţesc, s-a luat de agenţie (şi) au 
scăpat de la căprarul agenţiei, porunceşte a fi căprarul 
judecat după pravilă. Şi mai poruncește ca să se aducă la 
judecată toţi cei vinovaţi în fapta aceasta şi, cercetându- 
se pricina cu scumpătate, să arate Excelenței Sale. /1810, 
Decembrie 7. (Cod. LXIII, fila 22 v.)” (p. 471). 

84) MARGINEA, — Joc pe toloaca satului 
anz auf der Hultweide 
Danse sur la pelouse du village 


Despre legendarul haiduc 
Darie din Marginea 
Informaţii despre celebrul haiduc loan Darie din 


Marginea şi despre răgazurile lui pe lângă Pietrele 
Murierilor, prin Marginea natală şi prin celelalte localităţi 


24 


rădăuţene se pot găsi şi în folclor, dar şi în scrierile celor 
doi mari mărturisitori ai Bucovinei, Iraclie Porumbescu şi 
Simeon Florea Marian. 


Iraclie Porumbescu era fascinat de personalitatea 
haiducului mărginean, mai ales că tatăl lui Iraclie, Tănase 
Golembiovschi din Suceviţa, petrecuse ceva timp pe 
lângă ceata lui Darie, în vara anului 1815, iar depănarea 
de amintiri târzii, cu care îşi fascina fiul, a fost 
repovestită de Iraclie Porumbescu, din perspectiva lui 
Tănase, în naraţiunea „Zece zile de haiducie / Un episod 


din anul 1815, în Bucovina” ”. 


„Haiducul Darie, născut în satul Marginea, în 
Bucovina (în 1784 — n.n.), şi, mai pe urmă, acolo, adică 
pe şesul dintre Margine şi Dealul Ederii, la anul 1816, şi 
spânzurat, era prin toate comunele, de-a lungul Carpaţilor 
bucovineni, ba şi ai celor din Moldova, un nume foarte 
popular”!?. 


Şi mai există o relatare a lui Iraclie Porumbescu, 
„Haiducul Darie şi Moş Mateiu Bercheşanul”, ambele 
povestiri însemnând şi mărturii, dar şi fresce ale satelor 
de la poala obcinilor bucovinene, inclusiv asupra portului 
popular de ieşit la horă, specific Marginii şi Suceviţei, 
dar şi întregii zone rădăuţene („pe vremea mea, fetelor 
mai Jos de şaisprezece şi feciorilor de optsprezece ani 


'5 IRACLIE PORUMBESCU, Scrierile lui Iraclie Porumbescu, 
Cernăuţi 1898, pp. 61 şi urm. 

14 IRACLIE PORUMBESCU, Haiducul Darie şi moş Mateiu 
Bercheşanul, în Scrierile lui Iraclie Porumbescu, Cernăuţi 1898, pg. 
80 

încă nu le călca piciorul în joc cu ceilalți flăcăi şi fete şi, 
când ajungeau ei acea vârstă, pe fecior, grijit bine, în 
cămaşă cu mâneci late, pieptar în mătăşi nou, curea, după 
statura flăcăului, în trei şi patru cătărămi, ciobote lungi 
până la genunchi şi încreţite la încheietură, apoi pălăria 
„retezată” şi încinsă în gherdane şi cordele mândre, îl 
aducea, întâiaşi dată, la joc tata, iar pe fată, tot 
împodobită cum era mai bine şi, afară de papuci galbeni 
sau negri şi călțuni, nu în flendure de târg, ci toate 
lucrate, în casă, de fată, singură, sub învăţătura mamei, o 
ducea aceasta la horă”), sau asupra portului fecioresc de 
mers la pețit („cămaşa de in cu mâneci largi, pieptarul 
nou cu primuri de jderi, brâu în ciubuce, sumanul negru 
de miţe pe umeri, pălăria cu flori, cu păuni şi cu 
gherdane-n cap, iar în picioare ciubote cu turetei lungi, 
încreţite la încheietură”), în vremea vestitului haiduc 
mărginean loan Dari. 


„Venit, într-un an, în timpul feeriilor (vacanței — 
n. n.) acasă, îmi povesti tatăl meu: 


— Eram un băietan în lapte, cam de 17 ani. Ţin 
minte că încă nu ieşisem la horă, căci, pe vremea mea, 
fetelor mai jos de şaisprezece şi feciorilor de optsprezece 
ani încă nu le călca piciorul în joc cu ceilalți flăcăi şi fete 
ŞI, când ajungeau ei acea vârstă, pe fecior, grijit bine, în 
cămaşă cu mâneci late, pieptar în mătăşi nou, curea, după 
statura flăcăului, în trei şi patru cătărămi, ciobote lungi 
până la genunchi şi încreţite la încheietură, apoi pălăria 
„retezată” şi încinsă în gherdane şi cordele mândre, îl 
aducea, întâiaşi dată, la joc tata, iar pe fată, tot 
împodobită cum era mai bine şi, afară de papuci galbeni 

sau negri şi călțuni, nu în flendure de târg, ci toate 
lucrate, în casă, de fată, singură, sub învăţătura mamei, o 
ducea aceasta la horă. 


Ei, eram, cum zic, ca de şaptesprezece ani; tatăl 
meu, Dumnezeu ierte-l!, se bolnăvise şi zăcea, de vreo 
trei-patru săptămâni, în pat. Mama, biata, ierte-o şi pe 
dânsa Dumnezeu!, îl căuta, zi şi noapte, ca o soţie 
cinstită, cu o priinţă şi osteneală ca şi cum ar fi fost luaţi 
numai de o săptămână, două, măcar că erau, acum, 
amândoi cărunţi, căci eu eram copilul lor cel mai mic şi 
aveam două surori mai mari, măritate şi cu copii. Dusu-s- 
au şi ele în cea lume, şti-va înduratul Dumnezeu de ele, 
că aicea şi-au lăsat şi ele nume cinstit de femei şi de 
găzdoaie cumsecade! 


Tata, în boala sa, pofii carne de sălbăticiune: el 
fusese puşcaş şi vânător ghiambăş şi umblasem şi eu cu 
dânsul prin cele poieni şi preluci ori sărături din moşia lui 
Dumnezeu, din cei codri pe unde se arătau, serile şi 
dimineţile, cerbii şi căprioarele. 


Auzind eu vorba tatălui către mama — care-l 
întrebase că n-ar mânca ceva şi de ce i-ar fi poftă — că 
parcă ar mânca ceva sălbăticiune, nu făcui alta, decât ieşii 
din casă, în tindă, luai puşca şi traista din cui şi, spre 
asfințite de soare, eram la Poiana Ursului, unde ştiam că 
vine, cam pe aceea vreme, câte ceva bun de ţiglă. 


Acolo ajuns, mă îndosii după un moş de brad, în 


partea poienii din preajmătul vântului, cum trebuie la 
pândă, dacă nu vrei să te trudeşti degeaba, şi-mi gătii, pe 


27 


încetişor, puşca cu o încărcătură cum se cade la căpriori 
sau cerbi, adică un plumb dinainte grijit din ciocan, şi 
apoi stătui molcom şi neclintit, cu ochii strună spre poia- 
nă. 


Stătui, cât stătui, aşa, când iată că, în cea margine 
a poienii, se arată, cătând în toate părțile şi mişcând din 
nări şi din urechi — de nu-i ceva a om pe aici — un cerb 
zdravăn şi o ciută. Fără să răsuflu şi numai inima 
bătându-mi-se în piept, de o auzeam, stam stâncă, cu 
cocoşul tras, şi aşteptam să-mi vină boul ceva mai 
aproape ori măcar să iasă dincolo de ciută, care mi-l 
îndosea. 


Aud ceva la spatele meu, foşăind, călcând ceva pr 
frunzele uscate. „Mai ştii? — gândeam eu — poate, fiind 
aerul lin, vine ceva bun de puşcă şi din astă parte, la 
poiană”; de aceea, stătui ca mort, fără a întoarce ochii 
îndărăt. Însă, vai!, o mână de om se pune pe puşca mea! 
Vreau să sar într-o parte, altă mână mă prinde de a mea, 
cât eram speriat din creştet şi până în tălpi, şi cel ce mă 
prinse şi mă ţinea îmi zicea cu un glas ca de taur, dar 
năduşit: 


— Stai, băiete, nu te teme! 


Era căpitanul de hoţi, Darii, pe care-l cunoşteam, 
din treacăt, de mai multe ori, pe la casa noastră, când, 
după obiceiul lui, ieşea la sat şi-şi petrecea cu oamenii, 
fără să-i zică cineva ceva, şi în care treacăt pe la casa 
noastră, dacă era cineva din noi, ori tata, ori mama, ori 

eu, afară, ne zicea bineţe ca şi oricare om detreabă şi 
mergea mai departe. 


— Ce faci tu, copile, aicea?, mă întrebă el. 


Eu, deşi cunoscându-l cine-i, dară şi ştiind că ce 
fel de om este el, tremurul de frică nu mă lăsa şi în acea 
stare îi răspunsei, adică prin plânsete, că sunt feciorul 
cutăruia şi cutăruia din Suceviţa, că tatăl meu e bolnav, 
de mai multă vreme, şi că, având el, în boala sa, poftă de 
sălbăticiune, eu am venit, aicea, la pândă, poate capăt 
ceva, să duc tatii. 


Spunându-i eu aceste, mai veniră câţiva, tot 
înarmaţi cu puşti şi cu pistoale ca şi căpitanul Darii; 
aceştia, cum se vede, ăi urmau lui în oareşicare depărtare. 
Darii, acum, îmi luase puşca din mână, o dete unuia din 
cei ce veniră după el, iar mie-mi zise: 


— Apoi, cum văd, tu, aşa tânăr şi, acum, vânător şi 
puşcaş prin codrii afunzi: bun! Hai cu mine, te fac eu 
vânător de altă hiară, nu de asta proastă, ce o aştepţi tu, 
aicea, ca băieţii boiştele cu undiţa, la părău... 


Zise şi mă luă înaintea sa, îmi puse nişte desagi de 
piele grei, ce-i luă de la unul din tovarăşii lui, în spate şi 
du-mi-te, băiete, de acum, numai Dumnezeu ştie unde şi 
încotro! Geaba plângeam eu şi mă rugam să mă lase să 
merg acasă, că tatăl mi-i bolnav şi n-are cine-l căta. 


— L-a căta Dumnezeu, măi copile; şi, apoi, nu ştiu 
eu — zise Darii — că ai mamă şi surori, care mai bine îl vor 

căta decât tine! Haide tu numai cu noi, că, după vrerea lui 
Dumnezeu, pe tatăl tău îl vei mai vedea tu şi îl vom 
vedea cu toţii, n-ai grijă că ţi-om face ceva rău. Tu, 
băiete, eşti, cum văd eu, bun de a fi om, om te voi face; 
nu-i bănui nici tu, nici tatăl tău! 


„Ce să fac, săracul de mine!”, gândeam eu; vorbe- 
le acestea şi altele asemenea, şi toate ca unse cu miere, 
dar ale unui hoţ, mă speriau şi mai mult, gândind acasă, 
gândind la mine şi ce va fi cu mine... 


Mergeam, cu desagii în spate: să-i zvârl de pe 
mine şi să o apuc la fugă? Geaba, în urma mea erau, cum 
presupuneam eu, cu căpitanul Darii, încă vreo zece- 
unsprezece inşi şi toţi nişte hoţomani puternici; de unul 
nu scăpai, da” încă de toți! 


Mergeam, dară, plângând, şi încă în glas, că poate 
mi-or da drumul, văzându-mă atât de brujiu şi, de aceea, 
nu de „făcut din mine om”, cum le trebuie lor. 


Însă craii de codru şi de poteci nu băgau nici într- 
o seamă semnele bicisniciei mele, ci numai văzui că, 
după ce spuse Darii unuia dintre tovarăşii lui ceva, în 
taină, rămaseră vreo trei-patru din ei îndărăt. 


Mai gândind eu acasă, la bolnavul meu tată şi, 
apoi, la aceea că ce-a gândi el, bietul, dacă va auzi că am 
părăsit casa şi pe dânsul tocmai într-o vreme aşa de grea 
a bolii sale, ori că ce-oi fi pățit, căci luai şi puşca cu 
mine, fără a spune că încotro mă duc, îmi seca tot sângele 

din inimă şi-mi venea să-mi pierd minţile. Mergeam pe 
drum mai că lovindu-mă de copaci. 


Trecurăm printr-o poiană, unul din tovarăşii lui 
Darii mergea înainte, ceilalți, la spatele mele, şi Darii în 
urmă. Înnoptase, când dădurăm, din poiană, în alt plai, şi 
tot pe creasta pădurii, când se auzi, în depărtare, răsunând 
prin codri două pocnete, unul după altul, de puşcă ori 
pistol. Se părea că acel sunet venea din acea parte din 
care noi veneam. Cel de dinaintea mea stete locului, 
stătui şi eu şi steteră şi cei de după mine. Auzii, în dosul 
meu, că Darii nu ştiu ce spune tovarăşilor de lângă dânsul 
ŞI, apoi, zise, cum pricepui, către mine: 


— Mai şezi jos, băiete, mai odihneşte, poate ţi-i 
greu sub desagii ceia, că şi ei sunt cam grei, dară nu 
bănui de greutatea lor: ce-i întrînşii ţi-a fi şi ţie, numai nu 
tot scânci, nu fi muiere, ci flăcău cu inimă, că doară cu 
mine eşti! 


Eram, întru adevăr, slăbit şi, de aceea, mă şi pusei 
la pământ. Darii veni la mine şi-mi dete o ploscă 


braşovenească, zicând: 


— Ia, băiete, bea şi prinde la fire, ca să nu-ţi mai 
zic „băiete”, ci „voinice”! 


Băui, era rachiu de cel de perje, tare, de care ştiam 
că-şi fac numai călugării la mănăstire, la noi. Dete 


plosca, bând şi el, şi la ceilalți şi, apoi, zise: 


— Haid’ cu Dumnezeu! 

Mergeam numai în pas slab, că era întuneric şi cel 
de dinaintea mea abia ţinea plaiul. Mie mi se părea că 
umblasem, odată, cu tatăl meu pe acest plai: ne duceam 
spre Pietrele lui Dragoş. Se făcuse târziu, mai poposirăm 
o dată. Eu nu mai putui bea, dară Darii cu ai săi îşi mai 
petrecură plosca de la unul, la altul. Veni, apoi, iarăşi la 
mine şi zise: 


— Ziua umblă numai bicisnicii care nu văd 
noaptea: voinicii, măi copile, voinicii ca noi şi cum vei fi 
şi tu nu-şi împleticesc picioarele ziua, ca cei numai cu o 
bucăţică de suflet, ia, aşa, noaptea, care-i ziua voinicului! 


Zise, apoi, cugetând poate că-s prea slăbit, să ia 
altul desagii de la mine şi plecarăm mai departe... 


Se auzea, acum, Cioful în brazi, când ajunserăm 
iarăşi într-o poiană; aceasta era Poiana Mărului; devale 
de ea, spre apus, erau Pietrele lui Dragoş, sub care se zice 
că ar fi mari comori: bani, arme scumpe şi alte odoare, 
aduse de acel Vodă, când veni el de dincolo de munţi, din 
Maramureş, încoace, ca să se aşeze, cu o mulţime de 
oameni, aicea, în Moldova, şi, neştiind el încă ce se va 
întâmpla, în treacăt pe la poalele acelui munte, unde, pe 
măgura lui, se aflau Poiana Mărului şi acele stânci mari, 
să se fi urcat el acolo şi să fi îngropat acele scumpeți. Au 
căutat mulți pe acolo, dară comorile zice-se că se află 
adânc, la talpa stâncilor şi între dânsele, încotro, între 
două din ele, se vede o crăpătură, prin care abia se poate 
băga un om. S-a şi băgat unul, de aicea, de la noi, pus de 
un călugăr, dară abia ajunse ceva mai adânc, în stânci, şi, 

cu țipăt şi spaimă, strigă să-l tragă de frânghii înapoi, căci 
acolo ar fi văzut o mulțime de şerpi. La călcâiul acelor 
stânci, de ceea parte, spre apus, izvorâşte pârrâul Drago- 
şa, ce dă în Moldoviţa; iar de astă parte, Dragoşinul, ce 
dă în Pârâul Şoarecului şi acesta, în Suceviţa şi, cu 
aceasta, în Suceava. lar dunga de munte ce se trage de la 
Poiana Mărului încoace, spre răsărit, se cheamă şi astăzi 
Piciorul Dragoşinului. Ei, ţi-aş spune eu — zise tatăl meu 
— multe despre acel Vodă Dragoş — oamenii îl numeau, 
mai demult, Drăguş — apoi şi despre alţi voievozi, de 
după dânsul, care au stăpânit ţara Moldovei şi care toți 
creştini, cu voinicii noştri de moşi-strămoşi, au îngrădit, 
zice că cu piepturile lor, săracii, hotarele acestei ţări, ca 
să nu le ia liftele rele şi păgâne, ci să ne lase nouă, 
neamul lor, sărmea de hrană. Dară acestea tu, dragul 
meu, le vei şti mai bine din cărţi, că zice că toate-s scrise. 
Noi, ţăranii, orbi, atâta ştim, ce-a spus tata la fecior şi de 
acolo ştim şi noi, cei de acum. Dară, auzind ce auzim, 
socotim şi noi că cum e ţara aceasta, a Bucovinei, bună 
sau rea, e munca neamului nostru şi încă nu muncă ia, 
aşa, uşoară şi ieftină, ci muncă plătită cu sânge şi cu mii 
de vieţi de oameni creştini; că, aşadară, toţi care veniră 
încoace, mai târziu de aceea muncă a moşilor şi 
strămoşilor noştri, veniră la masa gata; nu s-ar cădea, 
deci, ca ei pe acei ce au muncit pentru această masă să-i 
împingă şi să-i dea, aşa, înapoi, pe la prag, prin tindă. 


Dară, acum, despre alta-i vorba: prin Poiana 
Mărului trecurăm până la jumătate şi-apoi făcurăm hăisa, 
în pădure. Văzui, mai în vale, un foc. Gândeam că ne-om 
întoarce de pe-acolo, ca să nu dăm de oameni, dar nu: cel 
de dinaintea mea tot merse, drept, înainte, spre foc, şi noi, 

după el. De departe, zării, printre copaci, un om, dincolo 
de foc, ce sta cu mână la ochi, ca şi când ar vrea să 
cunoască mai bine, şi în alta ţinând o puşcă. 


— Noi suntem, lacobe, noi!, zise, în glas, cel de 
dinaintea mea. Toţi buni şi cu un adaos, ce poate a fi încă 
bunişor. 


— Ceva îmbucătură, lacobe, — strigă Darii — că mai 
c-ar fi vreme de ieri, la amiază! 


Cel cu numele Iacob, un brădan de om, cu ţurcă în 
cap şi cu nişte plete până jos, pe umeri, cu cămaşa pe el 
ca de cioban şi cu bumbi galbeni la încheieturile umeri- 
lor, cu o curea de la brâu, până mai sub barbă, şi în ea, 
dinainte, teacă-n alămi cu cuțite cu mănunchi sclipicioşi, 
iar de o parte de ea, spre stânga, două pistoale. El se uită 
la mine — păcatele mele, eram aşişi în acea vârstă, de 
statură cam maşcată — şi zise ca pentru dânsul singur: 


— Cam abia înţărcat, da” s-o face! 

„Face-v-ar Dumnezeu gânj şi ghem — gândeam eu 
— pe voi, da” nu pe mine bun de voi!. Văzui, apoi, un 
ceaun mare, în crăcane, pe foc, curând după aceea, nişte 
felii de caş şi de urdă, înşirate pe sumanele întinse prin 
preajma focului şi, pe fiecare suman, pe scoarţe de brad, 
sare mare, ce-o pisase lacob, cu muchia toporului, pe un 
bolovan. Prăvăli din ceaun o mămăligă cât un munte, 
puse iar ceaunul pe crăcană şi, până ce se sfârşi mămăliga 
cea dintâi, era cealaltă gata. Pe mine mă chemă Darii, 
lângă sine, şi, tot uitându-se din când în când la mine, îmi 

da singur în mâini felii de caş şi de urdă, îmbiindu-mă să 
mănânc: 


— Că tu nu eşti — zise el — la noi în robie, ci oaspe 
şi nu între oameni răi. Ah, suntem — continuă el, cu glasul 
său puternic şi-apoi încă şi cam apăsat — suntem răi 
pentru cei răi, dar nu şi pentru cei buni; vei vedea, dragul 
meu... cum ţi-i numele? 


— Tănasă. 
— Tănasă? — bun! 


După merinzire — nu ştiu cum s-o chem, prânz ori 
cină, că luceafărul de dimineaţă era, acum, ca de două 
suliţi de sus şi zorile, acolo, la marginea luminii, începură 
acum a se arăta pe cer — după merinzire, zic, se sculară 
toţi, îşi făcură cruce spre răsărit, de câte mai multe ori, 
băură, pe rând, dintr-o găleată de la oi şi-apoi, punându-și 
sumanele şi pieptarele sub cap, puştile şi pistoalele lângă 
sine, la piept şi pe dânsele o mână, după ce-şi mai făcură 
o cruce, două, se culcară la dormit. Desagii cei grei, ce-i 
dusei eu, îi văzui sub capul lui Darii, împreună cu puşca 
lui şi a mea. 


— Culcă-te, Tănasă, aici, lângă mine — zise el —, cu 
picioarele spre foc, şi hai să tragem un somn popesc, să 
vedem ce-om mai visa şi ce-om mai face! 


De culcat, culcatu-m-am şi eu, în faţa lui Darii, 


după cum îmi porunci el, dar de ochii mei somnul nu s-a 
prins nici o clipită. Eram pierdut de necaz şi de-o jale de 

acasă, încât gândeam că mi se frânge inima. Cântau stur- 
zii, cântau mierlele pe întrecute şi, în depărtatele măguri 
sunau, acum, în revărsatul zorilor, buciumele stânelor, de 
ți se părea că te leagănă îngerii şi te ridică la cer şi că nu 
linul vântuleţ de dimineaţă, ci mândreţea acelor glasuri 
de bucium mişcă alean vârfurile uriaşilor brazi şi molizi. 
Dară inima mea, care altădată s-ar fi topit de atâta rai, ce 
umplea, acum, codrul şi lumea, inima mea, zdrobită fiind 
de necaz şi de grijă, pe mine toată această mândreţe din 
adâncimile codrilor mă umplu de o nespusă durere. Nu 
cugetam nimic alta, decât: oare, în adevăr, aicea, cu 
aceşti oameni să-mi fie rămânerea? eu să mă fac hoţ? 
să... vai, nu mai putui gândi; mi se punea nu ştiu ce ca un 
bolovan pe inimă. 


În ahtul meu atât de greu şi de amar, aud, dinspre 
partea din care am venit, iarăşi, ca aseară, în poiană, 
sunet de frunze călcate de cineva. lacob, care, cum zisei, 
nu se culcase, ci tot adăugea, din când în când, lemne de 
foc, se repezi în picioare, să vadă că ce este ori cine vine 
şi, după ce căută în aceea parte, făcu semn cu mâna, ca şi 
când ar fi dat poruncă, să nu facă vuiet, căci dorm toţi; şi, 
apoi, se aşeză, iarăşi, dincolo de foc, arătând cu mâna la o 
parte din merinzirea noastră. Eu mă temeam să mă uit 
îndărăt, să văd că ce ar fi, dară văzui că trei inşi, toți 
înarmaţi cu puşti şi pistoale şi cu securi băgate, cu 
codiriştile, pe după suman, la spate, vin şi, pe încetul 
dezbrăcându-se, merinzesc şi apoi se culcă pe lângă 
ceilalți. Mi se păru că-s aceia care, aseară, după ce 
spusese Darii unuia ceva, în taină, rămaseră îndărăt. Pe la 
un aprânz, se sculară, unul după altul, toţi, în urmă şi 

Darii şi, cu dânsul, şi eu. Unul după altul, se scoboară în 
vale, de unde, cum cunoscui, veneau spălaţi pe faţă. 


Darii vorbi ceva cu cei trei, veniţi de curând, şi- 
apoi, venind la mine, zise: 


— Ei, cum ai dormit, Tănăsucă, şi ce ai visat, 
aicea, la noi? Spune-mi şi hai, colea, la şipoţel, să ne 
spălăm! 


El înainte, eu după dânsul. 
— Nu spui, n-ai visat nimic? 


— Ba am visat, bade Ioane, am visat că mi-a murit 
tata şi te rog... 


— Nu-i drept!, mă întrerupse el. N-a murit, trăieşte 
şi va trăi încă, şi, dacă vrea Dumnezeu, ţi-a juca încă şi la 
nuntă! 


„Adică — gândeam eu la aceste vorbe, eu încă şi 
mai necăjit gândii — Da”, de rămân cu tine şi cu voi, m-a 
vedea...” (aicea îşi făcu tatăl meu o cruce). 


Ne spălarăm la ciurgău, ne şterserăm cu mânecile 
cămeşii şi Darii, întors cu faţa spre soare, zise rugăciunile 
în glas. Cu ce inimă le zise el şi în ce gând ştie Cela de 
sus; dară eu le zisei, cum mi se pare, că nicicând aşa cu 
evlavie nu le mai zisei ca acum şi tot numai cu unicul 
gând să mă scape Dumnezeu de aicea şi să-mi văd casa şi 
părinţii. 

După ce îşi sfârşi Darii rugăciunile şi-şi făcu încă 
şi câteva cruci, se întoarse spre mine, mă netezi pe cap şi 
zise: 

— Vină, Tănasă, colea şi şezi, jos, lângă mine! 

Făcui şi aceasta. 

— Măi fecior, tu ştii cine-s eu? 

— Nu ştiu, bade. 


— Nu ştii? D-apoi tu, aseară, mi-ai zis pe nume. 


Eu slobozii capul în jos şi tăcui, mă temeam să 
spun mai mult. 


Darii, pesemne pricepând aceasta, că adică eu nu 
cutez să-i spun totul, cum adică îl numeau oamenii şi, de 
acolea, ştiu şi eu că cine-i el; apoi, poate îi trebuia să nu 
mă apuce cam cu răul, să nu mă sperie, zise: 


— Apoi, aşa-i cum zici, că nu ştii ce ai auzit de la 
tatăl tău sau de la alți oameni, că-s eu şi ceilalți 
unsprezece, cu mine. Dară-i şi aşa, dragul meu, şi nu prea 
aşa. 


Aicea, tăcu Darii puţin, parcă gândea ce să spună 
ŞI, apoi, urmă: 

— Eu şi tovarăşii mei nu suntem hoţi şi tâlhari, de 
care să se plângă o vădană ori un om sărac, că le-am luat 
văcuşoara de la copii. Nici năframa nu o luăm noi din 
mâna celui ce plânge şi nici nu furăm banul ce trebuie pe 
o sfântă tămâie. 


Tăcu, iarăşi, puţin şi, apoi, adause: 


— Zilele cuiva încă nu le-am luat. Tu eşti tânăr; 
auzit-ai tu de oameni vârcolici, ce beau, fără milă, sânge 
de creştin? 


Aceste cuvinte le zise Darii apăsat şi cu glas ca de 
mânie. Eu ridicai, ca cu sfială, ochii spre dânsul, că ce 
vrea oare să zică, ce-s aceia ce fac ca săracii şi vădanele 
să n-aibă cu ce se hrăni pe sine şi pe copilaşii lor, ce 
răpesc năframa din mâna celui ce plânge şi banul de 
sfânta tămâie. 


Tăcu puţin şi Darii, apoi sfârşi cu un glas ca scos 
din iad: 


— Şi, apoi, tot aceia-s care vorbesc încă de drep- 
tate, de lege şi de Dumnezeu! 


Mă speriai, când mă uitai, acum, la Darii: fruntea- 
i cea lată îi era încreţită ca nişte brazde pe ogor, ochii, pe 
jumătate închişi şi tot parcă fulgerau foc şi pară; parcă 
tremura cu tot trupul şi-şi muşca stufoasele-şi musteţe. Se 
repezi, apoi, drept în sus, mă apucă de mână şi, tot cu 
acel glas de spaimă, zise: 

— Pentru aceia-s tovarăşii mei şi eu, loan Darii, 
vătaful, hoţi şi tâlhari!, şi, uitându-mi-se, apoi, în față, 
sfârşi: La acel lucru ai să-mi fii tu tovarăş şi, de mi-i 
asculta, drag ca feciorul meu te voi avea! Haidem!... 


Tremurând pielea pe mine de vorbele acestea, 
urcai, ţinut de mână de Darii, la vatră, unde şi vedeam, 
acum, iarăşi crăcanele cu ceaunul pe foc, pe unul, nu mai 
mult Iacob, grijind de el şi de nişte carne, ce o întorcea pe 
Jăratic, ba pe o parte, ba pe alta, iar ceilalţi stau deoparte, 
unii aşa, răzimaţi cu spatele de copaci, şi vorbeau ceva nu 
în glas, ci pe încetul. Acum, văzându-i pe aceşti oameni 
mai bine, mi se părură că-s toţi unul mai de speriat lumea 
cu dânsul, decât altul. 


Unii erau în cuşme ţurcăneşti, alţii în pălării şi 
alţii în comănace, şi toţi cu pene în ele, pare-mi-se că de 
vultur ori de huhurez de codru, şi nici unul nu avea 
cuşmă, pălărie ori comănac sus, pe creştet, ci pe frunte şi 
apăsat pe sprâncene, de ce, dacă te uitai la ei, încă şi mai 
multă groază-ţi făceau. Toţi aveau trăişti, unii de piele, 
alții de lână, din care se vedea, la unii, şi câte un mă- 
nunchi de pistol, măcar că toţi aveau câte două şi după 
curea. Cămeşile şi pieptarele lor erau, la toți, ca la 
ciobani, adică negre, iar Darii, căpitanul, era, după toată 
statura şi arătarea lui, ca un stejar între ulmi! Nu prea 
înalt la trup, dară în frunte, cum se zice, de o palmă şi în 
spete, de trei! 


— Noroc, măi fârtaţi!, le zise Darii. 


— Noroc, loane!, îi răspunseră ei şi Darii mai zise: 

— Băiatul acesta e, de acum, al nostru; să ştiţi, 
deci, cum să fiţi şi voi către el! 


Luă, apoi, puşca mea de sub căpătâiul său şi mi-o 
dete, cu cuvintele: 


— Pe vârcolici să-i nimereşti, oameni buni să-i 
ocoleşti! 


Prânzirăm ca şi astă-noapte. Nişte nori groşi se 
arătară pe cer, din parte despre apus. Darii, văzându-i, 


zise: 


— Mă tem, măi, că om mai lăsa coasa, să nu ne fie 
lucrul degeaba, cum gândiţi? 


— Cam aşa seamănă, ziseră unul, după altul. 


Se mai porni şi un vânt, care mâna norii cei întu- 
necaţi mai cu grăbire. 


— Cum stăm cu merindea?, întrebă Darii. 

— Cam pe sfârşite, răspunse Iacob. 

Andrei, Toadere — zise Darii —, mergeţi la stâna 
Mutului şi aduceţi ce trebuie! Vă dă baciul, poate că va 


trebui să mai şedem pe acasă. 


Andrei şi Toader se duseră, la deal, spre Poiana 
Mărului, iar Darii mai zise: 

— Mihalache, Niţă, ia-n mai duceţi-vă unul spre 
plai, altul spre bâtcă, mai trageţi cu ochiul şi cu urechea, 
nu seamănă a ştiţi voi, şi a alţi nori? 


Se duseră şi ăştia doi, iar Darii se întinse, cu faţa 
în sus, pe culcuşul lui, sub molid, şi zise, aşa, ca la toți 
cei rămaşi: 


— Mă, oare ce prună era ciocoiul de alaltăieri? 
Grăia rău moldoveneşte şi, apoi, încă şi parcă şepelea! 


— Nu ştiu, răspunse unul, dar vorbă ca a lui mai 
auzii eu, odată, tot dincolo, peste hotar, şi despre acela 
ziceau oamenii că-i Grec; nu ştiu ce liftă a fi. 


— Ce i-aţi mai lăsat în sipet, să nu sughiţe prea tare 
după măruntaiele lui, măcar că nu se cădea să-i mai 
lăsăm ceva, păgânul de el?! 


— Lăsatu-i-am destul, cât să aibă încă cu ce trăi, în 
ocinaşe şi mătănii, până şi-a ispăşi fărădelegile ce le-a 
făcut cu bieţii creştini din satul unde-i arendaş. 

În ziua aceasta, nu plouă, dar nici cerul nu se răz- 
bună. Andrei şi Toader veniră, încărcaţi cu câte un berbec 
şi cu desagii plini de caş, urdă, făină şi sare. 


— Ce-a zis moş Toma, baciul?, îi întrebă Darii. 


— S-a închinat cu sănătate şi-a zis că, de-a mai 
trebui, de ce-a dat Dumnezeu gospodarului, lui badea 


42 


Ioniţă Mutu, din Frumosu, să mai venim, că aşa i-a 
poruncit badea Ioniță, să nu ne oprească ce-om cere. 


— Bun, zise Darii, deie-i Dumnezeu, pentru puţin, 
mult! 


Eu, vorbind Darii cu ai săi aceste şi altele, le 
ascultam şi nu prea, căci gândul meu şi inima mea erau în 
alte părţi. Către seară, veni Niţu, unul din cei ce-i trimise 
Darii să vadă de nu-s semne şi de alți nori, veni şi, încă 
cam cu grabă şi ostenit, şi, după dânsul, încă un om, pe 
care eu încă nu-l văzusem, şi Niţu, de departe, zise către 
Darii: 


— Iată-l, cimpoiul nostru vine; dar el nu-şi-ce zice, 
că pe aicea nu-i de a i se auzi bârzoiul! 


Cum aflai, mai pe urmă, cel ce veni cu Niţă era 
cimpoeşul lui Darii, loan Bordeianul din Volovăţ. 


— Noroc, loane!, zise Darii. 


— Unde te-ai pierdut, de atâta vreme, şi ce aud ce 
spune Niţu, nu-i ceva de-a cântecului tău: 


„Măi bădiţă, măi fârtaş, 
Ce s-aude prin oraş?”. 


— Ba-i cam tocmai aşa, răspunse cimpoiaşul: 


„Oi, rea vestea, măi fârtaş, 
Că te-ntreabă de răvaş”. 

— Aşaaa?, zise Darii. Bun, avem noi răvaşe, şi în- 
că cu pecete domnească; nu le vezi şi slova le-o simţi, 
colea, la sulița pieptului. 


Aceste Darii zicând, arătă la pistoalele de lângă 
dânsul şi, apoi, adause: 


— Şi mai de ales ce-i, Ioane, cum îi? 


Cimpoiaşul, văzându-mă pe mine, merse aproape 
de Darii şi-i vorbi ceva şi cam mult în taină; iar pe Niţu îl 
încungiurară ceilalți şi îşi plecau urechile spre el, ce spu- 
ne. Darii, cum luai eu seama, la povestirile cimpoiaşului 
— acum ce i-a fi fost povestit —, tot mai mult îşi încreţi 
fruntea; dar, la urmă, zise în glas, ca să audă toţi: 


— Cum mai cânţi tu, Bordeiene: 
Cui i-i dor de rai ori iad, 
Treacă dincoace de vad! 


— Da, urmă cimpoiaşul, şi: 
Cui i-i dor de iad ori rai, 


Urce-ncoace, către plai! 


— Măi fârtaţi, întrerupse, aici, Darii pe cimpoieş, 
cu glas tare: 


Dar cui p-astă lume-i bine, 
Cerce-şi norocul cu mine! 


Şi se sculă în picioare, scoase, de după curea, am- 
bele pistoale, nişte pistoale lungi, arnăuţeşti, şi ferecate 


44 


bogat cu nişte alămi albe, se uită la ceilalţi şi zise, cu glas 
de biruinţă: 


— Rând cu voi, inimi de Zmeu! 


Şi, apoi, căutând la ambele-şi braţe zdravene şi 
vânjoase şi la pistoalele din mâini, adause, tot cu acel 
glas puternic: 


— Şi cu voi, fraţi şi fărtaţi!... 


Merse, apoi, înspre tovarăşii săi, vorbi ceva cu ei 
şi numai văzui că-şi cată cu toţii de puşti şi de pistoale, 
până şi de securi şi de cuţitele din teacă, apoi de cornurile 
de praf şi de pungile cu gloanţe; iau, apoi, fiecare câte 
ceva de-ale lor, de bagă în trăişti ori le leagă arcişi peste 
umeri, şi doi şi pornesc înainte, spre culme, cu pistoalele 
la brâu şi cu puşca în spate. 


— Focul să nu-l stângețţi, ştiţi voi!, zise Darii, iar 
către mine: Fost-ai tu, Tănasă, la oi? Facem şi noi, acum, 
mutare, că, pe aicea, s-a cam sfârşit păşunea. la-ţi desagii 
ceia şi haidem! 


Vai, cum mi se făcu, iarăşi, tot pieptul boţ, cum 
mi se întuneca înaintea ochilor şi cum mă părăsiră toate 
puterile! Nu ştiu ce-mi venea: să plâng, să mă rog de 
Darii să-mi dea drumul ori să strig, să mă împotrivesc, 
doar îmi face el sfârşitul aicea. În acest minut, însă, un 
şuier puternic se auzi dinspre culme. Eu parcă tresării, 
parcă căpătai inimă. Unul din cei ce porniră înainte vine, 

cu paşi mari, şi, arătând cu mâna spre partea din care 
veniseră ieri, zise către Darii, încet, dar apăsat: 


— Pe-acolo, miros rău şi cam gros! 
— Gros, tare gros? 


— Tare! Pe aici s-o luăm — zise acela şi arătă cu 
mâna, ca să mergem hăisa, pe coasta muntelui. 


Darii scoase un pistol de după curea şi zise: 


Mergeţi înainte, eu rămân înapoia voastră. Pe Tă- 
nasă, între voi!, spuse, apoi, lui Iacob, care, la întoarcerea 
celui dinspre culme, veni aproape de Darii, să afle ce-i; îi 
spuse câteva cuvinte în taină, din care eu numai atâta 
auzii: 


— ... spune şi celora, să ştie! 


Şi o luă spre culme. Iacob spuse, la toți ceilalţi, 
ceva, adică ce-i porunci Darii ca să le spună; iar mie, la 
cuvintele lui Darii, „Pe Tănasă, în mijloc!”, îmi veni un 
gând, care amuşi li-i auzi. 


Întunecase tare şi noi mergeam greu peste butuci 
de copaci doborâţi de vânt şi prin desişul pădurii. Deo- 
dată, auzim un pocnet de pistol, în partea dinspre culme, 
şi sunetul puşcăturii se aşternea peste întreaga pădure. Nu 
zise, la aceasta, nimeni nimica, nici steteră locului, ci, ca 
şi când n-ar fi fost nimic, merserăm tot mai departe. 
Iacob, care venea la spatele mele, îmi zice: 


46 


— Ştii tu, Tănăsucă, ce puşcătură a fost aceasta? 
— Nu, bade lacobe. 


— Vătaful nostru, ca om ce nu ştie ce-i frica — că 
nici aceea nu-i şti-o, că de dânsul nici plumbul nu se 
prinde — a rămas înapoi, s-a dus acolo unde a puşcat, ca 
să se socoată că noi în acea parte ne învârtim. Tu nu ştii, 
da” pe plaiul mare s-a înşirat o poteră, au adurmicat 
Nemţii cumva că suntem pe aici, şi aceasta mi-a spus-o 
cimpoiaşul (N.N. loan Bordeianu din Volovăţ); iar că 
potera-i acum pe plai, ne-a adus ştirea un păcurar. 


Trecurăm o gârlă adâncă, prin care curge un pârâ- 
uţ; dar o trecurăm numai Dumnezeu ştie cum! Ajunşi de 
cea parte de gârlă, o luarăm la deal şi, lângă un brad gros 
şi crengos, sub care era loc gol, bătucit şi larg, cum sunt 
de acele prin păduri şi le zic oamenii „bătelişti”, Dumne- 
zeu cu noi şi cruce de aur; lângă un brad, ne oprirăm şi se 
aşezară toţi la pământ. 


— Ioane, zise Iacob, de la o vreme, către cimpoieş, 
hai ghini s-ar lovi, acum, aici, în liniştea asta a nopţii, una 
de-ale tale, ştii tu; da-i geaba, aice-1... cela ce nu trebuie 
zădărât. 

— Cela ca cela; i-aş zice eu una că şi lui i-ar plăcea 


şi-ar mişca din coadă şi din corniţe; dar bâja de dincolo 
(arătând spre plai) zice: mai rabdă o ţâră!... 

Deodată, parcă mi se lumină în cap şi-mi veni 
gândul ca, de-acum, înainte, să mă fac că-mi place a fi cu 
aceştia şi să le şi spun că nu m-aş mai duce de la ei. 
Văzându-mă, deci — socotii eu — Darii şi ceilalți aşa, 
crezând ei că eu m-am domesticit la ei, m-or slăbi, pe- 
ncetul, din pază şi eu capăt, apoi, prilej să dau de cărarea 
spre casă. Gândul acesta, deşi toată grija nu mi-o lua de 
la inimă, într-adevăr, mă înveseli câtva, căci îmi dete 
nădejde să scap dintre „zmeii” iştea, cum îi numi căpita- 
nul lor, Darii, pe care, azi-mâine — că şi potera era pe- 
acolea — i-or duce în furci sau cum, Doamne fereşte!, le 
zic pe aicea: „draiholţ”. 


Se auzi sunând prin frunze uscate. Venind acel 
sunet de pe malul de dincolo al gârlei ce-o trecuserăm, 
auzirăm ca dând, de două ori, cu muchia toporului, dar nu 
tare, în copaci, unul dintre ceşti de aicia răspunse cu o 
lovitură, şi doi din ei merseră într-acolo, de unde se auzi- 
ră loviturile. 


In curând, veni Darii. 
— Ce-i pe acolo?, îl întrebă Iacob. 


— Ce să fie? Răspunse Darii, la, babe-caie şvă- 
beşti, de care le ştim noi, amu, pe de-a rostul. Cu de 
aceste jucării, nu se prinde Darii şi fraţii lui. Din clopot- 
niţa Solcii, dintre cătane, am trecut şi ei, proştii, socot că 
aicea, în largul nostru, ne-or prinde ca pe nişte becisnici? 
Ce ni-a spus Bordianul ştiam eu şi de la alţii, că cine din 
creştinii noştri ni-i duşman şi cui din ei am făcut noi 

vreun rău? Deci ce numai se aude în sat am eu cine să îmi 
spuie. 


Gândi puţin Şi, apoi, zise: 
— Aveţi ceva în ploşti, că într-a mea-i secetă? 


— Este, zise unul, ne-a adus Costea, păcurarul, 
când văzu pâcla de oameni venind spre plai, parcă la noi 
e hram!, zise cu râs batjocoritor şi dede plosca lui Darii, 
carele, după ce trase din ea, o dădu altuia, şi acesta, mai 
departe, pe rând, la toți. 


— Daţi şi lui Tănăsucă!, zise Darii şi, apoi, urmă: 
Se apropie Sântă-Maria; vă aduceţi aminte ce ni se întâm- 
pla, cam pe astă vreme, când, tot aşa ca astăzi, mânară 
Nemţii pe bieţii oameni pe din dos de Dealul lui Vodă, ca 
să prindă iepuri cu... sare pe coadă? 


— Da!, răspunseră mai mulţi, iar unul adause: 


— Şi Sandu Olariul, cumătrul tău din Clit, veni şi 
ne spuse că le-au poruncit domnii din Solca Arborenilor, 
Clitenilor şi Solcanilor să-şi ieie sare pentru coada ie- 
purilor... (aici râse) şi să vie să ne... (răse iar); noi 
şedeam pe Vârful lui Vodă şi ne uitam la vitejia şi la 
hătria ştaipucilor, ce se învârteau printre norod, acolo, pe 
ulițele Solcii... 


— Da” eu ce făceam, atuncea?, întrebă cimpoiaşul, 
la carele tocmai atunci ajunsese plosca. 

— Ce făceai tu?, zise acela. D-apoi ţie-ţi crăpa 
cimpoiul de cele de-ale tale şi de-ale noastre; parcă aşişi 
chemai anume potera, să urce la noi, în vârful dealului. 


— Aşa-l!, zise Darii. Şi-apoi, ca să nu stricăm 
plimbarea domnilor la Bâtca lui Vodă, unde zice-se că 
Ştefan Vodă, ce-a făcut mănăstirea Solcii, când venea cu 
gloata sa la mănăstire şi era zi frumoasă, se suia cu toţi ai 
săi, cu Doamna, cu copiii şi cu cei mari ai ţării, ce veneau 
cu el, pe vârful acelui munte, şi-şi petreceau, acolo, sus, 
cred că nu şi fără un păhar de Cotnariu, de cel domnesc, 
ştiţi, cam de acela la care, anţărţ, acolo, la Bogdănești, cu 
grea inimă se uita ciocoiul că îl slobozim din antalaş, pe 
gârliciul nostru, şi ne umplem cu el ploscele... Ca să nu 
stricăm, zic, plimbarea domnilor la vârful celui munte, ne 
luarăm hăisa, la vale, şi trecurăm prin mijlocul Solcei, 
spre Părteştii de sus, unde ne ospătară oamenii frumos şi 
de unde, apoi, ca să trecem dincolo, la chiaburul armean 
din Baia, o luarăm, pe de-ntreg, pe din sus de Cacica, un- 
de, către seară, auzirăm, în pădure, un copil plângând şi 
țipând. 


— Ai făcut şi tu, Ioane, atunci, una ca zece!, îl în- 
trerupse, aicea, Iacob. Eu, unul, n-o făceam. 


— Că am gogolit copilul, ce se vedea că e de domn 
— urmă Darii — şi-l dusei, în braţe, prin mijlocul Cacichei, 
la părinţii săi, unde, aflând de la nişte băieşi, ce-i 
întâlnisem, al cui e copilul, mersei la casa părinţilor lui şi, 
acolo, între mai mulţi domni şi doamne, care veniseră să 
afle ce întâmplare e cu copilul, ce auziră că s-ar fi 
pierdut, dădui copilul pe mâna părinţilor lui şi mă întorsei 

iar, noaptea, pe întuneric, la voi!”, de unde, apoi, trecând 
peste tarniţa Stirigoaei, ânvăţarăm, a doua noapte, la 
Baia, pe hoţul de ciocoi cum să-şi deşerte ce s-a umplut 
cu habăuca. Dară, haidem — sfârşi Darii — să-i lăsăm pe 
cei cu dorul să ne vadă mai cu pofta-n sân! 


Se sculară toţi, Darii o luă înainte, mie zicându-mi 
să-l urmez, şi ceilalți după noi. Trecurăm prislopul şi, 
coborându-ne la pârâul Dragoşa, merserăm pe el până 
unde dă în Moldoviţa; acolo, poposirăm până la crăpatul 
de zi, ca să vedem ceva, pe unde ar fi, adică, acel râu de 
trecut. ÎI trecurăm şi ne urcarăm în muntele numit Dealul 
lui Vasile, acolo ne ospătară baciul şi ciobanii unei stâne 
din Vama, fără a arăta cât de puţină frică de noi sau 
codire de a ne ospăta cu ce avură mai bun. Nu auzeam 
altă vorbă, de la ai noştri, către ceia, şi de la aceia, cu 
dânşii, şi am venit la ei în ospeţie. Acolo rămaserăm ziua 
întreagă, aducându-ne un păcurar, ce-l trimise Darii, o 
ploscă harnică de rachiu, de la crâşma din Frumosu, iar 


'5 Lucru adevărat: acel copil, ca de patru ani, era al unui impiegat de 
la salinele Cacica, ce, luându-se cu alţi copii de băieşi, după fragi, 
ceia, ca copiii, nici habar n-aveau că acesta rămăsese undeva, prin 
pădure, şi copilul, în loc să iasă din ea, se duse tot mai adânc. Dând 
Darii cu ai săi de dânsul, îl luă şi-l duse în apropiere de Cacica şi, 
aflând al cui e, îl dete părinţilor, cu cuvintele: „Al Dumneavoastră-i 
copilul? V-a dat Dumnezeu copii, aveţi grijă de ei! Io-s Darii”. Zise 
şi lăsă şi pe părinţi, şi pe cei cu ei ca trăzniţi de fulger. Acel copil fu, 
între anii 1860 şi 1870, repausatul controlor de saline din Cacica, 
Peşke, şi fiind el, mai înainte de această slujbă din Cacica, mandatar 
la Vama, îmi povesti singur întâmplarea cum îl găsi Darii, în pădure, 
şi aduse, în braţe, la părinţii săi; iar fiul său, Alexis „Olasiu” Peşke, 
ce fu adjunct de Prefectură în Rădăuţi şi muri la Cernăuţi, ştiind şi el 
de episodul acesta, mi-l povesti şi el mie şi altora. 

Bordeian, zicându-ne din cimpoi, de parcă ascultau şi 
copacii dimprejurul nostru. 


Dis-de-dimineaţă, a doua zi, plecarăm de acolo, 
grijiţi cu merinde destule de la stână, şi ne răsări soarele 
dincolo de apa Moldovei. Era într-o Sâmbătă. Ne coborâ- 
răm, pe dincolo de apa Moldovei, la vale. Ne întâlneam 
cu oameni, ce mergeau ori la vite, ori la pădure; ei ne 
vedeau înarmaţi şi aşa mulţi la un loc, dar nu se fereau de 
noi. Ne deteră bineţe nouă, şi noi lor, unii adăugau către 
Darii şi numele „bade Ioane”. 


Seara, trecurăm, pe lângă satul Valea Seacă, în 
Moldova şi maserăm în marginea pădurii, între satul 
Drăceni şi mănăstirea Slatina. Când, după miezul nopții, 
sunară clopotele mănăstirii, săriră toți în picioare şi, cu 
dânşii, şi eu, şi toţi ne făcurăm cruce şi ne închinarăm 
spre mănăstire. Darii, apoi, zise: 


— Astăzi e Duminică, mergem la sfânta mănăstire, 
la biserică! 


Nu-şi aprinse nici unul pipa, ci merseră, pe rând, 
la pârâu şi se spălară şi se pieptănară. Făcui şi eu aşa. 
Ascunseră, apoi, toţi desagii şi armele după butuci, iar la 
doi le zise Darii să rămână pe-acolo şi, simțind ceva, să 
alerge unul la mănăstire şi să-i dea de ştire. 


Eu hoţ încă nu eram; şi totuşi, mergând cu Darii şi 
cu ceilalţi, pe când trăgeau, la mănăstire, clopotele de 
slujbă, la biserică, parcă mă strângea o frică grozavă de 
inimă, o frică şi de Dumnezeu, şi de oameni, şi această 

frică cu atâta tot mi se mări, cu cât mă apropiam de 
mănăstire şi vedeam oameni îmbrăcaţi ca de zi sfântă, 
mergând la biserică. Mă miram că nu ne zice nimeni 
nimic: se uitau numai la noi; dacă eram aproape de ei, , le 
dădeam ori noi, lor, ori ei, nouă, „bună dimineaţa” şi 
„Dumnezeu să vă ajute încotro mergeţi!”. Ei, apoi, cum 
luam seama, se apropiau cap la cap şi-şi spuneau ceva în 
taină. 


Aproape de mănăstire, Darii îmi băgă ceva în mâ- 
nă şi zise: 


— Na, să aibi de o slujbă şi la dicos! 


Era o şestacă de cele mari şi o grivnă (jumătate de 
sorcoveţ). 


Ajunşi la poarta mănăstirii, toţi îşi descoperiră 
capul, îşi îndreptară părul, îşi tocmiră şi-şi îmbumbară 
sumanele, şi, de la poarta mănăstirii şi până în biserică, 
tot cruci îşi făceau şi ziceau „Doamne, iartă-ne şi ne 
miluieşte!”. 


În biserică, unde acum se începuse slujba, merse 
Darii, înainte, şi noi, toţi, după el, la uşa stângă a alta- 
rului, şi deterăm unui călugăr de câte o liturghie. Eu, cu 
mare frică, spuse călugărului cum mă cheamă. 


În biserică, se uitau toţi ba la icoane, ba la noi. 
Luarăm şi naforă, cu oamenii, în rând, după care ieşirăm 
din biserică, tot cu oamenii, în rând, şi Darii, şi ceilalţi, 
vorbind cu dânşii ca cu nişte cunoscuţi, venirăm în sat, 

intrarăm, cu un om, în casa lui, dădurăm toţi bineţe gos- 
podinei, ce rămăsese acasă, iar cei mai tineri îi puparăm 
mâna; însă cunoşteam că ea, biata-i cu sfială de noi şi ne 
răspunde numai ca cu jumătate de gură. 


Darii ieşi, cu cimpoiaşul nostru, afară, poftind şi 
pe gospodarul de casă cu sine. Nu târziu după aceea, 
veniră tustrei, aducând Darii câte o ploscă în amândouă 
mâinile, iar gospodarul şi cimpoiaşul, câte trei-patru pite 
de grâu. Gospodina scoase din cuptorul ce, până acum, 
era înfundat cu lespede, o oală şi o tavă acoperită şi, până 
puse ea, în blide, pe masă, ce o avea în acea oală şi în 
acea tavă, veniră trei-patru oameni, şi ei cu oale şi cu 
traiste de ceva pline, şi cu vorbe şi voie bună, ca şi când 
ar fi venit ei cu colaci la nuntă; le puseră pe masă şi ce nu 
încăpu pe masă, pe vatră şi pe cuptor. 


Gospodarul de casă mai aduse, de afară, o scân- 
dură lată şi un poloboc, făcu din aceste lucruri încă o 
masă şi gospodina, acoperind-o cu o faţă de lână, părea, 
într-adevăr, că-i la o nuntă. Oamenii veniţi îşi descărcară 
mâncările ce le aduseră, până şi linguri şi talgere de 
lemn, şi, apoi, să vezi trai! Ospăţ, băutură şi Bordeianul 
nostru, cu cimpoiul! Luai, însă, seamă că, din când în 
când, ieşea câte unul de-ai noştri afară, ba şi gospodarul, 
singur, şi se uitau prin prejur şi, apoi, iar intrau în casă. 
Abia după-amiază, după ce mai umplură ploştele, de vreo 
câteva ori, la crâşmă, cu vin, ne duserăm de-aicea, neui- 
tând de cei doi tovarăşi, ce rămăseseră în pădure, pe 
lângă lucruri, să luăm cu noi de toate, câte ceva şi pentru 
dânşii. 

— Cum îţi place cu noi, Tănăsucă?, mă întrebă Da- 
rii, mergând spre pădure. 


— Bine, tare bine; mai bine decât acasă. 
— Nu ţi-am spus eu că nu-i bănui, dacă-i fi cu noi? 
— Tot cu Dumneavoastră, de acum, rămân. 


— Aşadar — zise Darii —, dragul meu, nu numai 
cum zice vorba: „la plăcinte, înainte, iar la nevoi, îna- 
poi!”, că vom avea şi de lucru! 


Ceia râseră, iar eu zisei: 
— N-ai grijă, bade Ioane! 


Se vede că Darii tot nu se nădăjduia prea mult în 
toţi oamenii ce i-a văzut şi l-au văzut astăzi; curând după 
ce ajunserăm în pădure şi ospătară şi cei doi, încărcarăm 
ale noastre, eu luai iarăşi desagii cei de piele şi cu lacăt 
pe ei şi pornirăm, hăisa, prin pădure, la deal, cum se 
prinde printre hotarul Bucovinei şi Moldovei, în sus, şi, 
când trecurăm o bucată, mai la deal de mănăstirea Slati- 
nei, o luarăm ceala (,„hăis” şi „ceala”, îndemnuri pentru 
animale de a o lua la stânga sau la dreapta — n.n.) şi 
urcarăm spre vârful dealului, de unde auzeam, acum, 
seara, bucium de oi. Ajunserăm la stână, lângă o poiană, 
unde nu găsirăm pe alţii, decât numai pe baciul, căci oile, 
cu ciobanii, erau duse „la porneală”, după mulsul de 
seară. Baciul acesta se cam sperie, când ne văzu; dar nu 
ştiu, de voie ori de nevoie, spunându-i Darii că nu suntem 

oameni răi şi nici nu-i cerem nimic, că nici flămânzi nu 
suntem, se păru împăciuit. 


Maserăm acolo, schimbând Darii, cu baciul, apoi 
şi cu ciobanii — care şi ei, la o vreme, veniră cu stâna la 
strungi — vorbe şi sfaturi multe şi bune; dar când baciul 
luă, dimineaţa, până în zori, trâmbiţa şi dete semnul scu- 
lării şi mulsului, noi încă eram în picioare şi pornirăm, 
după un „rămas bun” de la baciul — care ne dete un caş şi 
o urdă harnică — mai departe, spre culmea dealului şi, pe 
ea, tot înainte. 


Când se lumină binişor de ziuă, eram în dreptul 
Humorului, dar, uitându-ne ceala, departe, în vale, ve- 
deam, pe drumul cel mare, în jos, spre Cornu Luncii ori 
spre Valea Seacă, că merg mulți oameni pe Jos, cu ceva 
poveri pe umeri, şi, înaintea lor, vreo două-trei căruţe, în 
care, după cât se părea din depărtare, şedeau domni şi 
aveau ceva în mâni ce seamănă a puşti. Steterăm îndosiţi 
după copaci şi ne uitarăm într-acolo, şi, la o vreme, zise 
Darii ca în râs: 


— La noi? D-apoi n-om fi acasă, poftim încoace! 


Ne mai uitară, cât ne uitarăm, într-acolo, zicând 
Darii către noi: 


— Ori tot acei de la Poiana Mărului, ori alţii, de pe 
aicea: drum bun! Da” noi haidem! 


Merserăm, toată ziua, poposind deasupra sătule- 
tului Doroteea, în alt munte şi codru, şi abia din sus de 

Bucşoaia trecurăm, fără a vedea pe cineva, apa Moldovei, 
dincolo, şi, într-o fundoaie de poiană, ne culcarăm şi dor- 
mirăm pe sub brazi până după miezul nopţii, când ne 
sculă Darii şi, tot pe întuneric, urcarăm la deal, cam spre 
acele părţi în care, după părerea mea, nu prea departe se 
află şi Poiana Mărului. 


Ajunserăm în vârful muntelui, dar aşa de greu că 
nu mai puteam! Acolo, după ce prânzirăm bine, ne odih- 
nirăm până spre amiază. Darii vorbi ceva cu ceilalți şi 
văzui că patru din ei o iau înainte, iar noi rămaserăm 
acolo. Darii întrebă cum stăm cu merindea şi i se răs- 
punse că cam slab. Se sculă şi se sui pe grueţul muntelui, 
care era tare ascuţit, şi, după vreo câteva clipite, se în- 
toarse şi zise: 


— Jacobe şi încă doi, faceţi ceala, din cea parte mi- 
roase fum, veţi găsi ceva. 


Se făcea seară şi nici cei patru, şi nici cei trei nu 
se întorceau. Darii parcă era pe gânduri şi nu vorbea 
nimic. Când înseră şi soarele, cum se zice, se uita încă 
numai cu un ochi înapoi, spre lume, veniră cei trei şi 
aduseră o oaie şi, într-un burduf, făină. Auzii numai zi- 
cându-i. „De la odaia Bocănilor”. Merserăm numai ceva 
mai dincolo de gruieţul muntelui, dar nu ştiu de ce nu 
merserăm mai departe. 


A doua zi, pe la prânzul cel mare, veniră cei patru 


şi aduseră veste rea, că pe baciul şi pe păcurarii de la 
stâna Mutului i-a dus potera, legaţi, la Solca... Eu răcii în 

inima mea; iar Darii, că se bizuia în ceva ori ca să deie 
inimă la ai săi, zise, şi încă vesel: 


— Legaţi i-au dus, dezlegaţi s-or întoarce, că eu 
încă sunt viu! 


De astăzi, Luni, şi până Vineri, ne învârtim toţi 
prin părţile acestea, mergând şi venind, trimişi de Dari, 
unii încolo, alţii încoace: unii aducând veşti că cum şi ce- 
i prin cea şi cea parte, iar alții merinde: miei, oi, caş, 
făină şi altele. 


În aceste zile şi nopţi, luai seama că n-ar fi Darii 
fără grijă, ca mai înainte. Umbla şi el, şi alţii, cu pază şi 
foc mai că nu făceam, nici ziua, nici noaptea, însă Vineri, 
până în ziuă, ne scularăm şi ne luarăm, cu totul, de acolo, 
ne duserăm, prin pădure şi prin marginea poienilor, iarăşi 
spre Pietrele lui Dragoş, căci aduseră cei trimişi de Darii 
veste că, pe acolo, s-a răzbunat şi-i senin cu totul. 


La Poiana Mărului nu mai era stână... Noi ne 
luarăm calea la vale şi oprirăm, iarăşi, sub acel brad cu 
băteliştea dracului, de pe râpa înaltă a adâncului pârâu. 
Era pe după amiază. Darii se luă cu mai toţi ceilalţi, trecu 
pârâul dincolo şi se duse mai departe, rămânând lângă 
acel brad numai eu, cimpoiaşul şi doi alţii. Şedeam fără 
foc şi ne era foame, căci afară de puţin caş nu mai aveam 
nimic de rândul gurii. Eu eram tare îngrijat că ce săracul 
de mine mă aşteaptă cu aceşti oameni şi cu trebile lor şi 
prilej de a-mi împlini gândul meu nu mi se îndemâna. 

La un târziu, seara, auzirăm, dincolo de pârâu, 
bătând, pe încetul, cu muchea toporului în copaci. Era 
semn să venim într-acolo. Trecurăm, iarăşi, cu greu şi pe 
întuneric, pârâul şi, la o vreme, văzurăm, printre copaci, 
zare de foc. Erau ai noştri, iarăşi, acolo unde ne era vatra, 
în săptămâna trecută. Ce să văd acolo? Unii jupuiau nişte 
miei, alții făceau ţigle, alţii strângeau lemne; iar pe sub 
brazi, clituri de pâini şi de sare, pe lângă şipuri şi balerci. 


Darii, vesel, zise: 
— Bieţii huţani se ţinură de cuvânt... 


Asta vrea să zică, după cum aflai eu mai pe urmă, 
că, fiind poimâine, Duminică, Sântă-Măria Mare şi, la 
Ruşii Moldoviței, hram, Darii, încă înainte de intrarea 
mea la „învăţătură” la dânsul, puse, cu bieţii huţani de 
acolo, la cale ca, venind ei, de la târg, de la Rădăuţi, cu 
cele ce trebuie de hram, să aibă ştire şi de dânsul cu ai săi 
şi, astăzi, Vineri, fiind ziua de târg în Rădăuţi, huţanii 
întorcându-se de la târg, unii puseră, în locuri anumite, 
lângă plai, „dajdia” lor pentru Darii, care, apoi, o aduse 
cu cei ce merseră după ea; iar alții, care abia seara se 
întorceau cu mieii nevânduţi la târg, îi deteră aşişi în 
mână acei trei miei, ce-i jumuleau ai noştri... 


— Astă noapte — zise Darii către mine — vei îngriji 
tu, Tănăsucă, de foc, dă puşca ta încoace! 


I-o dădui şi el o puse, cu a sa, sub pieptar, la capul 


lui. Vorbi, apoi, cu ceilalți şi, cum auzeam, ei puneau la 
cale cum să scape pe baciul şi ciobanii lui badea Mutu 

din Frumosu din închisoarea de la Solca, ce aşişi poi- 
mâine noaptea să urmeze... La auzirea acestor vorbe, 
prin inima mea trecea îngheţul Bobotezei. Cina era gata. 
Se aduseră şipurile de pe copaci, pe scoarţe de brad se 
tăiară fripturile, iar Darii zise: 


— Pe cine-i rândul să aibă ochi la hotare să mear- 
gă! 


Se duseră doi, luându-şi cu sine un şip şi, pe lângă 
el, câte o pită şi câte un şold de friptură. 


— Apucă, loane, iute — zise Darii cimpoiaşului — şi 
mai mişcă-ţi bârzoiul, că, de când tace, şi-a uita vorba!... 


Eu, dincolo de foc, aveam şi eu în mâini o bucată 
de pâine de târg şi o bucată de friptură şi, mai cătând 
lemne, pe ici, pe colea, gândeam ceva la Dumnezeu. 


De la şipuri, văzui că veni rândul la balerci. Bor- 
deianul sufla în cimpoi de i se făceau obrajii mălaie şi 
cheful ajunse deasupra. „O, Doamne — gândii eu — nu-i 
oare mâna ta, aicea, pentru mine?”. 


Darii se scoală, ia pe Iacob de după gât şi strigă: 

— Una, băieţi! 

Numai ce văd că se înşiră şi ceilalți, toţi luându- 
se, unul, după altul, de după gât, şi se înşiră, de la Darii, 


înainte. Bordeianul, văzând ce vrea Darii, porni o 
„Arcană”. Mă prinse şi pe mine cel din urmă de după 

grumaji şi o mânarăm, o bucată, cum se cade, ba încă 
poate şi mai! 


— Ni-a fi pentru astăzi!, zise Darii, la o vreme, şi, 
cum văzui, chefuluit hăt bine. 


Mai luară câte o duşcă din balerci şi, apoi, se cul- 
cară, care încotro, iarăşi sub copaci, şi Darii, ca tot- 
deauna, cu picioarele la foc, zicând: 


— Dormiţi şi hodiniţi-vă, şi, mâine, la drum şi la 
treabă! 


Eu, deşi pusesem şipul şi balerca la gură, nu băui; 
eram, deci, la cap limpede. Când pricepui, deci, că ador- 
miră cu toţii, mă dusei, câţiva paşi deoparte şi zisei ru- 
găciunile, toate câte le ştiu, dară cu o simțire că mi se 
părea că stau aşişi înaintea lui Dumnezeu aievea şi tot 
cuvântul îl scot din fundul inimii. Mă întorsei spre foc, 
mai scormonind în el, cu sunet, să văd de nu s-a trezi 
careva; mă uitai, de-a rândul, la toți, nu se mişca nici 
unul. Atunci, vai!, gândind ce vreau să fac, mi se păru că- 
mi sare inima din piept! Mă dusei, pe-ncetul — parcă nici 
nu călcam pe pământ şi nici nu suflam — lângă Darii, 
pusei mâna pe puşca mea, de sub capul lui; mi se întu- 
neca înaintea ochilor, mă speriai singur de mine. Darii se 
mişcă şi gemu, eu mă dădui în lături şi, făcându-mă că 
iau un vreasc, de jos, mă dusei şi îl pusei pe foc. Mai 
aşteptai puţin, mai scormonii în foc şi pusei un butuc pe 
el şi, apoi, mă dusem pe-ncetul, iarăşi, la căpătâiul lui 
Darii şi, de-acum, înainte, nu ştiu ce se făcu cu mine!... 
Mă simţii cu puşca în mână... 

Devale, dincolo de şipot, unde ne spălarăm, săptă- 
mâna trecută, acolo, de-abia, mă trezii ce-am făcut! Ca 
fără suflet şi încleştat de frică, o luai, prin pârâuţ, printre 
crengi şi peste butuci, la ocele, părându-mi-se că tot mă 
apucă careva de dinapoi. Dădui de brazi, căzuţi de-a 
curmezişul, peste pârâuţ,; ca să nu fac sunet, mă vârâi, în 
brânci, sub ei, trăgând, cu socoteală, puşca după mine, ca 
să nu se sloboadă. Ajunsesem, acum, hăt, departe de acei 
de care mă temeam că mă apucă, când parcă nu ştiam să 
mai prind la inimă ori să mă gândesc că m-am băgat în 
mai mare primejdie prin ceea ce am făcut; stătui şi as- 
cultai şi, neauzind nimic, iarăşi mai mersei o bucată. 
Deodată, aud un şuier, de la deal... şi ceva sudălmi! Eu 
încremenii! Încă un şuier şi iarăşi strigăte de sudălmi! 
„Știu că am făcut-o!”, gândeam, atunci, în spaima mea... 
„Ha, dar acum nu-i ce mai gândi: voia ta, Doamne!”, şi 
înainte, tot pe pârâu, la vale!... 


Mi se făcu ziuă la marginea pădurii, spre Poiana 
Şoarecelui, dar nu mi se făcu ziuă în inima mea! Eram, 
de grijă şi de frică, ca zălud de cap! Mă temeam să ies 
din pădure, o luai, tot pe marginea ei, spre Capul Dea- 
lului Suceviţei; stătui şi aşteptai, cu grijă, şi mă uitam şi 
ascultam în toate părţile despre pădure, de n-oi vedea, de 
n-oi auzi ceva. Nu se simţea nimic. O luai, prin pădure, 
spre Suceviţa — mă temeam parcă de toţi copacii, de nu- 
mi iese vreun tovarăş de-al lui Darii ori poate şi el, 
singur, de undeva. Abia făceam doi-trei paşi şi iar stam şi 
ascultam. Când se răspundea vreo veveriţă de prin 
copaci, gândeam că nu pe mine, ci pe unul de aceia îl 
simţeşte. 

Eram ostenit şi de trudă, şi de frică, că abia mai 
puteam păşi. 


Satul meu, Suceviţa, era colea, la vale, în dreapta 
mea; eu, însă, parcă eram cine ştie unde, departe de el, în- 
tre Turci şi Tătari, aşa mă temeam că hoţii mi-or ieşi, de 
undeva, înainte şi, atunci, sunt pierdut! Şi, apoi, de-oi şi 
scăpa, cumva, până acasă, ce se afla în capătul din sus, 
ce-oi folosi! Oh, şi încă dacă tatăl meu, bietul, e poate 
mort? 


Era, acum, pe la toacă, ajunsei pe Dealu Negru, 
ce-i deasupra mănăstirii. La crucea de pe acel deal, mă 
oprii, o sărutai şi suspinai adânc. Trăgeau toate clopotele 
la mănăstire, că mâne-i Sântă-Măria. Fără a căuta, de 
frică şi de grijă, în sus, spre casa noastră, ce puteam să o 
văd, de aicea, păşii înainte... 


O, Doamne!, ce văd, din deal, când ajunsei în 
preajmătul casei noastre! Tata şedea afară, pe prispă, ple- 
cat pe un băț; razele soarelui, ce se mai vedea ceva, pe 
deasupra dealurilor, luminau drept asupra lui... 

— Bună vreme, tată!, strigai, de dincoace de poar- 

— Vai de mine!, răspunse tata, cu glas slab şi rar. 


Da” unde ai fost tu, măi băiete? 


li pupai mâna, mama sări din casă, îşi puse 
mâinile în cap şi mă privi, cu vrerea, nu ştiu, să se bucure 

că mă vede ori să mă probozească; îi pupai mâna şi ei, ŞI- 
abia numai începui eu a spune păţania mea, când tata 
strigă, cum poate striga un om slab de boală: 


— Taci, netrebnicule! Da” cine, în noaptea aceea, 
spre care te-ai pierdut tu de-acasă, a răzimat un căprior de 
uşa mea?... Şi ce puşcă ai tu? 


Săracul de mine, eu, în zăpăceala mea, luai, în 
locul puştii mele, pe a lui Darii!... Şi ce frică grozavă mă 
tinu, toată ziua, se poate din aceasta şti, că eu nu dădui de 
greşeala cu schimbul puştilor. 


— Am sfârşit!, gândii, atunci... 


Acum, însă, şi pricepui de ce le spuse Darii nu 
ştiu ce la cei trei tovarăşi ai săi, care, după ce mă luă el 
de la poiană, rămaseră înapoi. Auzind el, adică, de la 
mine, că tatăl meu e bolnav şi pofteşte sălbăticiune, le 
dete, prin unul, la cei trei poruncă să facă, numaidecât, 
ce-or face şi ei şi făcură, şi aduseseră căpriorul şi-l răzi- 
mară, noaptea, de uşa noastră!... 


Puşca lui Darii, încă într-acea noapte, o luă Iacob, 
aducând-o pe a mea şi, numai cu atâta, pupând mâna tă- 


tâne-meu, zise către el: 


— Nu bănui, moşule, te roagă Darii, că ţi-am făcut 
puţină grijă! Vedem noi că Tănase nu-i de noi! 


Şi, întorcându-se, apoi, spre mine, zise: 

— Da” tu, auzi tu, n-ai auzit, n-ai văzut, nu ştii ni- 
mic! Că, de altfel, şi noi, altfel: numai numele ţi-a rămâ- 
ne! 


Zise şi ieşi pe uşă. 


Auzirăm că Darii, într-adevăr, scăpă pe baciul şi 
pe ciobanii lui Mutu din închisoare, lăsând pe străjeri le- 
gaţi şi cu căluşi în gură, dar nu mult după aceea, auzirăm 
şi alta. Auzirăm, adică, că-l duc pe Darii pe toloaca Mar- 
ginei, să-l spânzure, ce şi urmă”. 


Autorităţile austriece din Bucovina au dus o cam- 
panie amplă şi complexă împotriva haiducului mărginean 
loan Darie, inclusiv prin înfiinţarea de colonii germane şi 
în jurul satului său natal, Marginea, dar şi prin văile mun- 
ților pe care şi-i alesese drept reşedinţă, la ceasuri de pri- 
mejdie, localitatea premeditată ca atare fiind, după spu- 
sele istoricilor germani, Poiana Miculi sau a Micului, 
numită, în germană, Buchenhein, din vecinătatea Mănăs- 
tirii Humorului. Numai că povestea colonizărilor cu 
nemți, pentru a îngrădi arealul lui Darie, haiducul, este o 
legendă, Poiana Micului fiind înființată, drept vatră ger- 
mană de sat, ceva mai târziu, la peste un deceniu de la 
uciderea lui Darie, în 1838, cu emigranţi germani din 
Boemia, o singură familie, David Fiber, venind din Bava- 
ria. Primul colonist german din Poiana Micului a fost 
Jokl Kisslinger, urmat, curând, de alte 41 de familii, cele 
ale lui Sebastian Baumgartner, Anton Beer, Johann Beu- 
tel, Georg Binder, Josef Buganiuc (slovac), Mathias Eig- 
ner, David Fiber, Josef Flachs, Adalbert Fuchs, Johann 
Fuchs, Mathias Fuchs, Johann Hable, Wenzel Hackl, 

Andreas Hartinger, Josef Heiden, Georg Hellinger, Adam 
Herzer, Georg Hofmann, Stefan Honers, Wenzel Kis- 
slinger, Andreas Klostermann, Jakob Kufner, Anton Lan- 
dauer, Andreas Lang, Josef Lang, Georg Neuburger, 
Wenzel Rach, Ignaz Rankl, Karl Reitmajer, Martin 
Reitmajer, Wenzel Reitmajer, Franz Schelbauer, Leopold 
Schuster, Stefan Schuster, Giinther Stor, Anton Tischler, 
Andreas Winzinger, Andreas Weber şi Josef Weber. 


Legendările, expresii ale nevoii românilor de spe- 
ranţă, dar şi de demnitate de împrumut, au cuprins veacul 
lui loan Darie, copleşindu-l, spre sfârşitul acelui veac, şi 
pe Iraclie Porumbescu, pasionat căutător de povestiri cu 
haiduci şi mărturisitor al lui Darie, care, după cum rezultă 
şi din textul anterior, avea şi motive intime, lăuntrice, de 
a simpatiza cu legendarul haiduc mărginean. 


O a doua povestire a lui Iraclie Porumbescu '€ des- 
pre haiducul mărginean loan Darie, „Haiducul Darie şi 
moş Mateiu Bercheşanul”, la care deja s-a făcut referire, 
completează povestirea anterioară, reliefând şi alte tră- 
sături de suflet şi de caracter ale haiducului. 


Povestirea încredințează memoriei şi câteva 
informaţii, pe care şi istoria, şi legendele obişnuiesc să le 
omită: 


„Haiducul Darie, născut în satul Marginea, în Bu- 
covina, ŞI, mai pe urmă, acolo, adică pe şesul dintre 


' PORUMBESCU, IRACLIE Haiducul Darie şi moş Mateiu 
Bercheşanul, în Scrierile lui Iraclie Porumbescu, Cernăuţi 1898, pp. 
80-83 

Margine şi Dealul Ederii, la anul 1816, şi spânzurat, era 
prin toate comunele, de-a lungul Carpaţilor bucovineni, 
ba şi ai celor din Moldova, un nume foarte popular. 


Mic şi mare cunoşteau năzdrăvăniile lui cele hai- 
duceşti, care erau, seara, povestite la gura cuptorului, 
ziua, la lucrul prin ţarini. Se înţelege că fiecare, după bo- 
găţia fanteziei sale, le povestea care din care cu culori 
mai vii, mai drastice şi mai cornurate, atribuindu-i „căpi- 
tanului Darie” şi nişte puteri supranaturale, pe care, apoi, 
le ilustra cu un nimb cât mai misterios şi mai transcen- 
dental. 


Ba că, ziceau unii, Darie a găsit iarba fiarei şi des- 
chide orice încuietoare şi frânge orice lanț; ba că, adău- 
gau alţii, s-a scăldat în şapte Iordanuri, de nu-l prinde 
plumbul; ba că, întăreau, iarăşi, alţii, are nafură de Paşti 
de la şapte biserici, de nu-l poate prinde nimeni; şi de 
acestea, mai multe. 


Dar nu numai numele, ci şi persoana lui Darie era, 
mai pe tot locul, cunoscută: pentru că el nu umbla numai 
pe furiş, pe la capetele pâraielor şi potecile ascunse ale 
codrilor şi nu şedea tot numai prin fundoaiele pădurilor şi 
pe după stâncile măgurelor, ci el venea foarte adesea şi în 
sate, mergea la biserică, cu ceilalţi creştini, după aceea, şi 
la cârciumă, la scrânciob, se prindea cu feciorii la horă şi 
apoi mai trăgea, câteodată, şi din fluier, de-l ascultau nu 
numai, roată împrejurul lui, toţi oamenii, bărbaţi, flăcăi, 
femei şi fete, dar până şi păsările, şi frunza de pe co- 
paci... Atunci poruncea Darie făgădarului să-i aducă vin, 
cu ridicata, şi să-i umple şi cupa, roată, pe la toţi şi toate. 

Darie avea unsprezece „feciori”, adică tovarăşi; el 
era al doisprezecelea. Acei unsprezece, când venea căpi- 
tanul lor în vreun sat, se împrăştiau pe ici, pe colea, de 
strajă, de nu s-ar ivi, de undeva, ştiţi — „procleţii de pote- 
raşi, ce te-ntreabă de răvaş”... căci de sătenii înşişi Darie 
nu avea nici o frică, deoarece, pe lângă aceea că trăia cu 
dânşii bine, îi cinstea şi îi omenea; el nu numai că nu 
făcea nimănui din ei nici un rău, dar mai şi boteza, cunu- 
na şi miluia, dând la fini şi la fine junci şi chiar şi perechi 
de boi, şi nu o vădană îşi îndulcea copiii cu lapte de la 
vaci căpătate pomană de la căpitanul Darie. 


Banii de cheltuială şi straiele de primeneală, aces- 
te Darie nu şi le căuta de pe la bieţii săteni, ci de pe la 
ciocoi chiaburi şi hapsâni şi de pe la negustori „cu chi- 
miruri groase” 


Se spune că el ar fi zis, de multe ori, „feciorilor” 


— Măi fârtaţi, să nu cumva să luaţi voi tămâia ce o 
duce vădana la biserică şi năframa din mâna celui ce 
plânge: pricepeţi ce vreau să zic?... 


Nici de omorât Darie să nu fi omorât pe nimeni, 
decât, în urmă, pe un cârciumar jidov din Marginea, care, 
„mituit de domni”, merse furiş la Solca, de-l denunţă că 
chiar acum, noaptea, se află el în cârciumă, la dânsul, şi 
benchetuieşte cu oameni, dus. „Feciorii” pândaşi să fi 
oblicit aceasta şi să fi făcut lui Darie semn să iasă din 
cârciumă. leşit, dacă auzi de hăinia Jidanului, care, şi 

până atunci, avusese şi avea încă să aibă mulți „zimţuiţi” 
de la dânsul, să-i fi mers în întâmpinare, pe drumul spre 
Solca, şi, văzând, în întunericul nopţii, într-adevăr scli- 
pind baionete, ce se scoborau, de pe Dealul Ederii, la va- 
le, întâlni şi pe trădătorul său, o distanţă bunicică înaintea 
soldaților, şi, acolo, pe acel loc, unde, mai pe urmă, îi fu 
osânda, Darie să-l fi prins pe crâşmar numai cu o mână 
de gât şi să-l fi strâns puţinel, dar aşa de puţinel încât 
mârțoaga-i să-l fi adus acasă mort cum se cade. Însă 
aceasta o atinserăm, aici, numai aşa, în treacăt, şi, de astă 
dată nici nu-l prinseră pe Darie. 


După această mică întâmplare, Darie încungiură 
satul şi cârciuma din Marginea şi, într-o sărbătoare, se 
cobori, de la Pietrele lui Dragoş — un munte dintre Drago- 
şa şi Humorul, în Bucovina — în sat, la Suceviţa. Intră în 
cârciumă, dară, fiind încă numai ceva după-amiază, nu 
era încă nimeni în cârciumă, decât numai cârciumarul 
singur. Acesta era un creştin din loc. Darie îi dete „bună 
ziua!” şi, văzând că nu-i nimeni şi fiind trudit — poate că 
chiar se întorsese de la o expediţiune de ale sale, acolo, 
pe la Hărlâu sau Bacău — scoase pistoale argintate de la 
curea, le puse pe masa din fundul cârciumii şi, singur, 
făcându-şi sumanul căpătâi, se culcă jos, cu capul la 
pistoale. 


Vine un om, vine altul, vine al treilea; cârciu- 
marul le face la toţi semn să tacă, arătând la cel de jos. 
Oamenii, cunoscându-l pe Darie ca şi cârciumarul şi vă- 
zând că el e cel culcat, se aşezară cu toţii încet pe laviţă, 
fără a grăi un cuvânt. În sfârşit, mai că se umplu cârciu- 
ma de oameni. Vine, apoi, şi un moşneag bătrân, cu bar- 

ba până la brâu. Acesta era Mateiu Bercheşanul, din sat 
de acolo, din Suceviţa, care, pe cât era stimat de toţi con- 
sătenii săi pentru bătrânețile sale, căci trecuse de mult de 
şaptezeci de ani, pe atât era el şi de temut de toţi, până şi 
de satele vecine, fiindcă el trecea de un mare solomonar 
şi farmason; el închega apa şi pe la Sfântul Ilie, când era 
soarele drept în creştet... 


Cârciumarul face şi moşneagului semn, arătând pe 
cel de jos. Moşneagul stă, se uită lung la cel culcat, apoi 
la oamenii molcomi de prin pregiur, dă, apoi, cu ochii şi 
de pistoalele de pe masă, stă, gândeşte, cu fruntea încre- 
țită, îşi dă cuşma ceva înapoi, mai caută la dormitor ca şi 
când ar fi voit să se încredinţeze de doarme ori ba; mai 
gândeşte ceva şi, apoi, încungiurându-l pe cel de jos, 
merge încet spre masa cu pistoale. Se mai uită, o dată, la 
dormitor şi, apoi, luându-şi cuşma ţurcănească din cap, 
înfige ochii în pistoale, se pleacă asupra lor şi şopteşte 
oarece. Face, apoi, un semn mistic, pare că cruce, asupra 
lor, îşi pune cuşma în cap şi, întorcându-se către oameni, 
zice cam cu jumătate de glas: 


— Amin, de acum, plumbilor din buza lor!... 


— Ce ai zis, moşule?!, strigă, atunci, Darie, sărit 
drept în sus. 


Sar şi oamenii, de pe laviţe, surprinşi de acest 


accident, stă şi moş Mateiu şi se uită, ceva intrigat, la 
Darie, apoi, după o pauză, îi răspunse rar şi cu tocmeală: 

— Ce am zis, fătul meu, e zis şi ce am făcut e 
făcut! 


— Moşule!, strigă Darie cu mânie, dar ce ai cu 
mine, ce ai cu pistoalele mele? Ce rău ţi-am făcut? 


Şi, roşu în faţă ca bujorul, de mânie, face un pas 
către moşneag. 


Acesta, tot rar şi aşezat, zice: 


— Destul, fătul meu, destul de haiducie, mai gân- 
deşte, de acum, şi de... 

— Taci, moşnege!, curmă Darie, bătrânului, ulti- 
mul cuvânt, înfuriat peste fire şi, întorcându-se iute către 
pistoale, băgă mâna în curea, scoase o frunză, din ea nişte 
cenuşă, o pune în palmă, zice, peste ea, în taină, câteva 
cuvinte şi apoi suflă cenuşa peste pistoale. Le ia, apoi, în 
mâini pe amândouă, le trage cocoşul şi, întors către moş- 
neag, strigă: 


— Moşule, unde să pun „plumbii din buza lor”? 


— Aici, fătul meu!, răspunse Bercheşanul dârz şi 
apăsat. Aici!, şi-i arătă lui Darie pieptul gol şi cărunt... 


— Vai de mine!, strigară oamenii ca cu o gură, 
căutând speriaţi ba la moş Mateiu, ba la Darie. 


Acesta, şi el, parte nedumerit, parte îngrijat de 


vorba şi siguritatea moşneagului, dă, deocamdată, un pas 
înapoi, îl soarbe cu ochii ţintă la el şi, apoi, ca şi când şi- 

ar fi adus de ceva aminte, ia iute pistoalele în stânga, iar 
în dreapta ia barba albă ca omătul a moşneagului, o pupă 
ŞI, tremurând de mânie, zice: 


— Moşule, aceasta te apără! 


Şi, îndreptat spre dulapul crâşmei... brrrum!, tună 
din ambele pistoale, deodată, încât numai tărâţe se făcură 
şipurile şi paharele din dulap, iar borţile de doi plumbi se 
vedeau una, în perete, lângă alta... Spaimă cumplită prin- 
se pe toţi, şi pe moşneag, care, apoi, trezindu-se, zise cu 
glas slăbit: 


— Bre, asta-i alta! 
Şi, apoi, îndreptat către Darie, îi zise: 


— Voinice căpitane, eu sunt meşter bătrân, dar tu 
m-ai întrecut! 


Iese, apoi, pe uşă, cu capul plecat şi, de aici, îna- 
inte, nu-l mai văzu nimeni printre oameni.. ca 


Patrimoniul folcloric bucovinean păstrează o parte 
dintre „cântecele” cimpoiaşului haiducului Darie, Ionică 
Bordeianul din Volovăţ, cumătrul lui Darie, baladele ro- 
mânilor sau „cântecele bătrâneşti” fiind, după cum spun 


17 Acest episod, care, ca o întâmplare adevărată, mi-o comunică tatăl 
meu, de loc din Suceviţa, eu o povestii la mai mulţi, dintre care aud 
că cineva să o fi publicat în oarecare foaie, fără ca să-i fi spus 
proveniența ei, după cum mi se mai întâmplă şi cu alte 
comunicaţiuni, ba chiar şi scrieri mărunte de ale mele. 

cronicarii şi cărturari cei vechi, alcătuite de anume 
oameni iscusiţi şi încredințate poporului, spre desfătare şi 
spre păstrare. 

E LD 


Poe iv 


apa: 


Primul reportaj despre 
haiduci şi poteră în Moldova 


În 25 februarie 1835, într-o zi de luni, 9 haiduci 
au atacat postul militar din Dealul Ocnei, pentru a elibera 
16 fârtaţi. Iniţial, curajosul demers a izbutit, dar împuş- 
căturile au fost auzite de şeful „străjii gropilor ocnelor”, 
colonelul Milicescu, care, mobilizând târgoveţii (prima- 
rul se numea, pe atunci, „smotritev”), a capturat toţi eva- 
daţii, afară de 4 morţi şi un rănit (Ivan Sprânceană, Cos- 
take Fuior, Dumitru Hănganu şi Vasile Borcilă, rănit grav 
fiind Vasile Sirian) ucigând şi 3 haiduci din ceata elibe- 
ratorilor (Costea Zaharia, căpitanul cetei de eliberatori, 
Ioan Țățioanu şi Andrei Pojarnicu, „ce-i zic şi Mânzu”). 


Raportul lui (No. 74 din 25 februarie 1835) 
înseamnă un formidabil prim reportaj despre bătăliile 

dintre haiducii şi poterele vremii, numele evadaţilor cap- 
turaţi fiind: Iordachi Chicer, Dumitru Doina, Grigore 
Ciobotaru, Neculai Ciobanu, Neculai Tăut, Opre Ciure, 
Sandu Buca, Andrei loan, loan Bondariu, loan Ungu- 
reanu, loan Olteanu, Ioniță Masalagiul, adică „năierul”. 


Dintre târgoveţii care au pierit în luptă, sunt men- 
ționate numele: Avram Focşăneanu, însurat, cu 6 copii; 
Costake sin (fiul) Ştefan Forăscu, burlac; robii ţigani ai 
ocnei Toader Pavel, însurat, cu 3 copii, şi Ioniță Berbeci, 
însurat, cu 2 copii. Răniţi au fost, dintre târgoveţi şi sol- 
daţi, Toader Husariu, Petre Popa, Simion Streinu şi sol- 
datul Ioan Zota. Dar iată raportul colonelului Milicescu, 
apoi şi „Anaforaua din partea Adunării către Prea Înăl- 
ţatul Domn”, datată în 1835, martie 4, sub No. 46: 


„Astăzi, luni, la 25 ale următoarei (februarie — n. 
n.), pe la zece ceasuri turceşti din zi, dinspre seară, au 
sosit în Dealul Ocnelor nouă făcători de rele tâlhari, pe 
lângă dânşii având multe focuri, puşti, pistoale, săbii şi 
iatagane; deodată, fără veste intrând călări în ograda oc- 
nei, pe poarta de la deal, au descălecat aproape de Casa 
Delăriei, unul repezindu-se la porţi de le-a închis, iar alţii 
au început a împuşca, năvălind la gura ocnei în care erau 
închişi tâlharii, cu săbiile în mână; înconjurând cu iuţime 
pe soldaţii ce erau la ceas, nu le-a mai rămas vreme mă- 
car să-şi mişte puştile din mână, au început a scoate din 
tâlharii din ocnă, împuşcând în toate părțile, unde nu se 
putea apropia nimeni de dânşii; au scos 16 tâlhari din oc- 
nă, dându-le armele ce le aveau de prisos cu dânşii. Unde 
prinzând eu de veste, am alergat cu cea mai mare grăbire, 
împreună cu soldaţii ce ieşiseră din caraulă, întovărăşit 

fiind de smotritevul târgului de aice şi de alţi voinici târ- 
goveţi, am bătut război cu focuri din puşti şi săbii, ca un 
ceas jumătate, unde, înfrângându-i cu morţi, i-am prins 
pe toţi acei scoşi din ocnă, omorâţi fiind patru şi patru ră- 
niţi, iar opt sănătoşi, unde s-au şi pus pe aceştia doispre- 
zece vii în ocnă, afară de cei ce s-au omorât. Din acei no- 
uă tâlhari, ce veniseră să-i scoată din ocnă, s-au omorât, 
împuşcându-se trei li al patrulea s-a rănit cumplit şi s-a şi 
prins; iar cinci din acei ce au venit, încălecând pe cai, 
scăpând, au apucat în codri, unde totodată am făcut cu- 
noscut şi 1sprăvniciei ca, ridicând potera, să-i poată prin- 
de, iar din soldaţi numai unul s-a rănit cu glonţ, pentru 
care grăbesc a aduce la ştiinţa Excelenței Voastre. / Paru- 
cicul MILICESCU” 


Anaforaua, avea să fie urmată de o „Otnoşenie din 
partea Adunării către Dumnealui Şeful miliției, Hatmanul 
Teodor Balş”, datată în aceeaşi zi de 4 martie, sub No. 
50. Dar iată, mai întâi, anaforaua: 


„„Obşteasca Obicinuită Adunare a primit cu supu- 
nere ofisul Înălţimii Voastre, de la zi întâi a curgătoarei, 
supt No. 32, pe lângă care aţi binevoit a împărtăşi ei, în 
copie, raportul Dumisale Șefului miliției, Hatmanul Teo- 
dor Balş, şi înştiinţarea ofițerului rânduit cu garnizoana 
pentru paza vinovaţilor din gropile ocnelor, amândouă 
cuprinzătoare de prescrierea asupra luptei urmata la 25 a 
trecutei luni, fevruarie, între militarii garnizoanei pome- 
nite, întovărăşiţi cu unii din târgoveţii Târgului Ocna, şi 
între nouă făcători de rele tâlhari, ce au fost năvălit spre 
scoaterea vinovaţilor din gropile ocnelor, uniţi cu 16 din 
asemene vinovaţi, pe care au fost apucat a-i scoate. Din 

acea prescriere, Adunarea a avut o vie plăcere a descoperi 
înţeleptele măsuri întrebuințate de către Dumnealui Hat- 
manul Balş asupra întăririi garnizoanei arătate, precum şi 
asupra îngrădirii Comandirului aceluia cu povăţuire de 
însufleţire, spre întâmpinare la asemene întâmplări. Nişte 
asemenea bune chibzuiri ale Dumisale, pornite de la ade- 
vărata patriotică râvnă, ce-l caracterizează, vrednicind de- 
plină mulțămire din partea obştiei sin-patrioţilor, Aduna- 
rea îndrăzneşte a înnoi, către Înălţimea Voastră, mărtu- 
risiri întru aceasta, şi totodată cu acest prilej, a recoman- 
da pe Dumnealui Hatmanul Balş la acea cu osebită a 
Voastră înaltă bunăvoință. Numai puţin ea îndrăzneşte a 
mijloci, cu plecată rugăminte către Înălțimea Voastră 
pentru a se face o potrivită răsplătire militarilor şi altora, 
ce, prin a lor bărbăţie, s-au însemnat în urmarea acestei 
crunte lupte, precum şi sprijinirea cu cuviinciosul bugetar 
a casele acelora ce s-au făcut jertfa în această întâmplare, 
spre a sluji aceasta de îmbărbătare şi altora, pe viitorime, 
la asemeni. 


VENIAMIN, Mitropolit Moldovei. 
MELETIE, Episcop Romanului, 
SOFRONIE Episcop Huşului, 
Costake MAVROCORDAT, Vornic, 
Alecu MAVROCORDAT, Postelnic, 
Costake BALŞ, Hatman, 

Iordake GHIKA, Postelnic, 
CATARGIU, Vornic, 

Costin CATARGIU, Postelnic, 

Ioan JORA, Postelnic, 

Iordake GHIKA, Vornic, 
CRUPENSKI, Vornic, 

Ioan CUZA, Postelnic, 

Alecu STURZA, Agă, 
Dimitrie CANTA, Spătar, 
Ilie COGĂLNICEANU, Agă, 
Mihai VEISA, Agă, 

lenacake GHERGHEL, Ban, 
Grigore CODREANU, Spătar, 
Grigore CUZA, Spătar, 
Vasile VEISA, Spătar, 

Vasile ALEXANDRI, Spătar, 
Iordake MILU, Paharnic, 
lordake CHIRIAC, Paharnic, 
Dimitrie BRAN, Ban”. 


Otnoşenia, adresată şefului miliției, Balş, care, 
vorba lui Faulkner, căzuse în eroism ca într-o gură de 
canal uitată deschisă pe stradă, este şi o probă a servi- 
lismului tradiţional românesc, dar şi una, ca şi raportul, 
ca şi anaforaua, a excelentei limbi româneşti, care se 
folosea în Moldova primei jumătăţi a veacului al XIX- 
lea, deci înainte ca bătălia „ştiinţifică” dintre etimologişti 
şi fonetişti să o bulverseze şi să o bulibăşească până la 
penibil (culmea este că Academia Română de astăzi 
preia, tot la fel de „ştiinţific”, unele jălnicii etimologiste, 
pe care le dă drept obligatorii pentru fonetismul de as- 
tăzi). Dar iată şi Otnoşenia No. 44/1835: 


„Din acele pe lângă ofisul Prea Înălţatului Domn, 
de la zi întâi a curgătoarei, supt No. 32, împărtăşite Adu- 
nării, copii de pe raportul Dumitale şi de pe înştiințarea 
ofițerului rânduit cu garnizoana spre paza vinovaţilor din 
gropile ocnelor, pentru lupta urmată la 25 a trecutei luni 

fevruarie, între militarii acelei garnizoane, întovărăşiţi cu 
unii din târgoveţii Târgului Ocnei, şi între nouă făcători 
de rele tâlhari, ce au fost năvălit spre scoaterea vinova- 
ților din gropile ocnelor, uniţi cu 16 din asemene vino- 
vaţi, pe care au fost apucat a-i scoate, Adunarea a luat 
deplină lămurire de urmarea acestei întâmplări şi ea a 
avut acea mai vie plăcere a descoperi înțeleptele măsuri 
întrebuințate de către Dumneata asupra întăririi garnizoa- 
nei pomenite, precum şi asupra îngrădirii comandirului 
aceluia cu povăţuiri de însuflețire, spre întâmpinare la 
asemene. Nişte aşa bune chibzuiri ale Dumitale, pornite 
de la adevărata patriotică râvnă ce te caracterizează, vred- 
nicind o deplină mulțămire din partea obştii sin-patri- 
oţilor, Adunarea împlineşte o datorie întru a înnoi către 
Dumneata mărturisirea întru aceasta, pe care binevoieşte, 
arhon Hatman, a o primi ca un prinos după vrednicia 
cuvenită ostenelilor Dumitale acelor cu neobosită sârgu- 
ință şi cu acea mai desăvârşită râvnă în slujba patriei. 


VENIAMIN, Mitropolit Moldovei. 
MELETIE Episcop Romanului, 
SOFRONIE, Episcop Huşului, 
Costake MAVROCORDAT, Vornic, 
Alecu MAVROCORDAT, Postelnic, 
Costake BALŞ, Hatman, 

Iordake GHIKA, Postelnic, 
CATARGIU Vornic, 

Ioan JORA, Postelnic, 

Ioan CUZA, Postelnic, 

Iorgu GHIKA, Vornic, 

Costin CATARGIU, Postelnic, 
CRUPENSKI, Vornic, 

Alecu STURZA, Agă, 
Dimitrie CANTA, Spătar, 
Ilie COGĂLNICEANU, Agă, 
Mihai VEISA, Agă, 

lenacake GHERGHEL, Ban, 
Grigore CUZA, Spătar, 
Vasile ALEXANDRI, Spătar, 
Vasile VEISA, Spătar, 
Dimitrie BRAN, Ban, 
Iordache MILU, Paharnic, 
Iordache CHIRIAK, Serdar”!. 


€ ; Ho Duanez. 


18 Obicinuita obştească Adunare a Moldovei / Legislatura I, Sesiunea 
III / 1834-1835, Iaşi 1835, Anexe, pp. 811-813 

Haiducul Pantelimon, 
încătuşat la Fălticeni, în 1914 


„Celebrul haiduc din munţii Neamţului, Panteli- 
mon (în fotografie, cel marcat cu X), a fost arestat la 
Fălticeni, la sfârşitul lunii februarie 1914, dar la procesul 
de la Bucureşti, din vară, unde apărea în faţa instanţelor 
alături de şapte fârtaţi, avea să fie eliberat, pentru că nu 
existau probe împotriva lui, ci, dimpotrivă, o puzderie de 
martori care subliniau bunătatea haiducului. Odată şi 
odată, poate o să-mi fac timp şi pentru acest personaj 
pitoresc al istoriei noastre mărunte. 


Teodor Pantelimon ostenise, de-atâta hăituială şi 
intenţiona să se predea, dar nu jandarmilor. „EI îşi dă sea- 
ma de situaţie, de aceea — după cum a declarat-o şi dlui 

Cocea — e hotărât mai bine să îşi tragă un glonte în cap, 
decât să cadă în mâna jandarmilor”. În prințul Caradja, 
care venise la întâlnire însoţit, nu mai avea încredere, aşa 
că s-a orientat spre primarul din Pipirig, Ghimicescu, cu 
care se cunoştea de mult timp, şi căruia i-a trimis vorbă, 
printr-un țăran, că dacă vine singur la locul de întâlnire, îl 
va însoţi, ca să se predea, la prefectul din Piatra Neamţ, 
Leon Bogdan. Informat de Ghimicescu, prefectul Bogdan 
a trimis ordin la Târgu Neamţ „să dosească pe toți jan- 
darmii şi să lase pe Pantelimon să vină cu primarul din 
Pipirig la Piatra”. Vestea a provocat pariuri, cel mai me- 
diatizat fiind cel dintre comandantul gardiştilor din Piatra 
Neamţ, Nicu Sîrghi, cu arendaşul Adamescu, „pe 20 lei 
contra 10 că, până a doua zi, Pantelimon v-a fi prins”. 
Numai că Pantelimon, care văzuse automobilul prefec- 
tului Bogdan, sosind cu ordine la Târgu Neamţ, a intrat la 
bănuieli şi nu s-a mai prezentat la întâlnire”!?. 


* 


„Între timp, un fost şef de post de jandarmi, pe 
nume Constantin Ana, demis după eşecul capturării lui 
Pantelimon la Mitocul lui Bălan, a cerut permisiunea să 
facă propriile lui cercetări, pentru a se reabilita. 


Datorită lui Ana, în noaptea de 2 septembrie 
1911, după ce Pantelimon fusese zărit în Răuceşti, pe la 
ora opt, iar jandarmii s-au pripit, trăgând asupra lui, 
făcându-l să fugă, un puternic detaşament de jandarmi l-a 
înconjurat în pădurea Grumăzeşti. Pantelimon avea puşca 
pe umăr, când jandarmii l-au somat, dar, după un schimb 


1? Adevărul din 3 septembrie 1911 

de împuşcături, haiducul a dispărut fără urmă. O luase 
spre Bălțăteşti, oprindu-se la stână, ca să mănânce, apoi a 
plecat spre Pipirig, ca să deruteze ciobanul, şi s-a oprit la 
Agapia, unde avea o ibovnică, Maranda Demetrescu, 
după ce călătorise însoțit de preotul Dumitru Stamate din 
Răuceşti, pe care-l întâlnise, în 3 septembrie, când, însoţit 
de doi fârtați, Pantelimon prădase prăvălia lui Nica 
Ravarin, de lângă pădurea Ashabeni din Grumăzeşti, dar 
şi pe femeia de serviciu a şcolii din Târgu Neamţ, căreia 
i-a luat sumanul, care-i era de trebuință. Maranda trebuia 
să-i aducă schimburi curate la „trei brazi îngemănaţi”, în 
ziua de 5 septembrie, şi, cum o urmăreau agenţii 
Siguranţei, care prinseseră ceva de veste, Pantelimon s-a 
făcut, iar, nevăzut, apărând a doua zi, în 6, în calea 
nevestei primarului din Pipirig, la intrarea în Târgu 
Neamţ. Odată cu înserarea, el s-a adăpostit în casa unui 
fost fârtat din Crăcăoani, Vasile Ciobanu, dar nu a avut 
parte de odihnă, pentru că, denunţat fiind de Costache 
Toma, din acel sat, casa lui Vasile Ciobanu a fost 
împresurată de o poteră de 30 de oameni, şi iar s-a făcut 
Pantelimon nevăzut. 


În faţa atâtor eşecuri, colonelul Popovici, sub- 
inspectorul poliţiilor, şi căpitanul Chiriac, comandantul 
Jandarmeriei din Neamţ, au fost ameninţaţi cu demiterea, 
dacă nu-l capturează pe Teodor Pantelimon până la 
sfârşitul lunii septembrie. Şeful Siguranţei, Panaitescu, şi 
comandantul Jandarmeriei, colonelul Berlescu, amândoi 
din Bucureşti, spumegau de furie, iar dacă „şi-au pierdut 
capul”, au dezlănţuit teroarea asupra satelor nemţene, au 
dizolvat consiliile comunale din Răuceşti şi Crăcăoani, 
apoi, pentru că primarul Vasile Horga din Crăcăoani era 

prețuit de prefectul Bogdan, măsura a fost contraman- 
dată. 


Ştirile despre Pantelimon încep să se împuţineze, 
pentru că dăduse ordin de secretizare a cazului, căpitanul 
de jandarmi Chiriac. Un ţăran din Crăcăoani îl informase, 

în mare taină, pe căpitanul de jandarmi Chiriac asupra 
faptului că Pantelimon obişnuieşte să-l viziteze, adesea, 
pe un fost tovarăş de puşcărie, care îşi avea casa la mar- 
ginea pădurii. Pentru trei lei pe zi, ţăranul din Crăcăoani 
s-a oferit să stea la pândă şi, când se va ivi proscrisul, să 
dea de veste jandarmilor din Bucureşti, instalaţi în primă- 
ria din Crăcăoani. 


Sosit de la Bucureşti, căpitanul de Siguranţă Cor- 
fescu, începu să aresteze pe ţăranii suspectaţi că ar fi 
tăinuitori ai haiducului, al optulea dintre ei fiind Eftimie 
Hanganu, paznic de câmp în Filioara, care îl ospătase pe 
haiduc, după ce acesta îi spusese că ar fi agent sub aco- 
perire, trimis pe urmele lui Pantelimon. 


La începutul lui octombrie, au fost arestaţi Ghiţă 
Simeon Deaconu, fost ajutor de primar în Răuceşti, şi 
Gheorghe Vlad, din acelaşi sat, drept presupuşi complici 
ai lui Pantelimon la furtul celor doi cai ai lui Wexler, de 
pe moşia Drăguşeni. 


În 19 noiembrie 1911, o telegramă senzaţională 
avea să explodeze în media românească a vremii: „Le- 
cuci, 19 Noem. Azi după amiază a fost prins în comuna 
Căbeşti, judeţul Tutova, banditul Pantelimon. 

Căpitanul Ion şi agenţii C. Boca şi Eftimie Assane 
îl vor escorta la Tecuci în astă-seară aducându-l din 
Podu-Turcului. Coresp”. 


Teodor Pantelimon sosise la Căbeşti în 14 no- 


iembrie, ca să organizeze un jaf asupra proprietarului din 
Negrileşti, Petre Giurgea, sau pe cel al moşiei Țigănești, 

Cincu. Un fârtat, Costache Iov, fu trimis în cercetare, dar 
Iov a fost prins, arestat şi interogat la Tecuci, unde lov a 
trădat, spunând unde se ascundea Pantelimon: în casa lui 
Toader Popa. 


Comandantul jandarmilor din Tecuci, căpitanul 
Constantin Ion, a trimis, în taină, la Căbeşti, o mulţime 
de jandarmi deghizați, apoi a organizat o mare poteră, 
condusă de sergentul major Arsenie şi de sergenţii Za- 
haria şi Ionescu, aceştia fiind în prim-planul înconjurării 
casei, din dispozitiv făcând parte şi câteva sute de ţărani, 
cărora li se vedeau ţevile puștilor sub sumane. 


Somat, „Pantelimon a apărut la fereastră. Foarte 
liniştit, el deschise fereastra” şi spuse că se predă. Apoi, 
ca să nu fie bănuit de o ripostă neaşteptată, a aruncat pe 
fereastră puşca, cuțitul, revolverul şi cartuşiera, după care 
a întins mâinile în afară, care i-au fost legate de doi 
jandarmi. Odată legat, potera a năvălit în casă cu mult 
curaj (sic!). 


Cei drept, şi corespondentul era foarte curajos: 
până la încarcerarea haiducului nu şi-a semnat niciodată 
articolele, apoi, brusc, s-a dat în petic, semnând dârz — I. 
Gh. Prundiş, apoi chiar loan Gh. Prundiş. 


În 19 noiembrie, pe la ora 9 seara, Pantelimon 
ajunsese la Tecuci, iar corespondentul, privindu-l de a- 
proape, în descrie: „Poartă iţari şi opinci. Şi-a ras barba, 
dar totuşi poate fi uşor recunoscut, după fotografiile 
publicate de ziarele noastre”. 

Odată cu interogatoriul, încep să iasă la iveală tot 
felul de amănunte. Sau măcar se inventează amănunte. 
Cică Pantelimon se adăpostise, mai întâi, în casa lui 
Gheorghe Popa, din satul Hanţa, dar cum acesta a 
înştiințat postul de jandarmi din comuna Giurgiuona, din 
care făcea parte satul, haiducul s-a mutat în casa lui Take 
Dorin din Plopu, care a fost şi el arestat. Dacă n-ar fi fost 
prins, după această ultimă lovitură, Pantelimon s-ar fi 
retras în Basarabia. 


Cam flecar fiind, Teodor Pantelimon, care nu să- 
vârşise nici o crimă, ci doar furturi, a povestit şi an- 
chetatorilor, dar şi jurnaliştilor, tot felul de întâmplări. 
Făcea deliciul presei şi îi plăcea postura de erou. Când a 
fost prins, avea la el toate ziarele îi care i se relatau is- 
prăvile şi suma de 120 de lei. Printre altele, a povestit şi 
despre întâlnirea cu prinţul Caradja, care-i adusese pâine 
cu unt, mere şi vin şi care-i promitea scăparea şi căruia 1- 
ar fi zis: „Bine, conaşule, sunt închişi oameni de neam 
mare şi nu scapă de pedeapsă, dar eu, un pârlit de ţăran, 
care a pus în picioare o ţară întreagă, cum am să pot 
scăpa?”. 


Maiorul de jandarmi C. Sterie, care organizase 
poteri în locurile cele mai frecventate de Pantelimon 
(Sticlărie, Târgu-Frumos, Bereslogi, Oglinzi, Drăguşeni, 
Răuceşti, Bălţăteşti etc.), care crezuse, la un moment dat, 
că Pantelimon fugise în Bucovina, dar continua să 
organizeze poteri deghizate, şi-a tras partea lui de glorie 
din trădarea săvârşită de Iov, fârtatul lui Pantelimon. 


87 


În 22 noiembrie 1914, Pantelimon a fost adus, cu 
trenul, împreună cu Costache Iov („N-am ucis niciodată, 
dar pe această lichea aş ucide-o cu plăcere!”, scrâşnea 
haiducul), la Piatra Neamţ. 


Cazierul lui Teodor Pantelimon cuprindea: o con- 
damnare de trei luni şi o zi, în 1889, pentru furt; o con- 
damnare la 1 an şi 6 luni, pentru furt, în 23 octombrie 
1895, ispăşită la închisoarea din Bisericani; o condam- 
nare de 5 zile, pentru ultraj (îl bătuse pe subprefectul 
Gheorghiu din Focşani), în 19 februarie 1899; o condam- 
nare la 6 ani închisoare, pentru tâlhărie, în 1900, ispăşită 
la închisoarea din Mărgineni; o condamnare la 15 zile de 
închisoare în Paşcani, pentru lovire, în 26 septembrie 
1908. 


Cele două condamnări în lipsă, de care se vorbea 
la început, fuseseră pronunţate de judecătoria din comuna 
Fântâna Mare, judeţul Suceava, un an pentru un furt de 
vite (nu era vinovat, dar nu primise citaţia), şi de cea din 
Boroaia, în 1911, un an şi şase luni pentru furt. 


Au urmat procese peste procese, o evadare şi o 
nouă capturare, în februarie 1914, la Fălticeni, apoi o 
punere în libertate, spre sfârşit de august, Teodor Pante- 
limon scufundându-se, pentru totdeauna, după aceea, în 
anonimatul vieţii lui de „pârlit de ţăran”. Câtăva vreme, 
fusese un erou, care „ridicase România în picioare”. Dar 
oare chiar fusese un erou? 

Haiducul Teodor Pantelimon a Dumitroaiei, fiul 
ajutorului de primar şi, ulterior, perceptorului Dumitra- 
che Pantelimon şi al Catincăi din Răuceşti — sat de din- 
coace de Târgu Neamţ, înspre Suceava, avea, în iulie 
1914, când începea cea mai spectaculoasă urmărire a sa, 
patruzeci şi unu de ani (s-a născut în 22 ianuarie 1870), 
opt condamnări definitive, dintre care cinci executate, o 
mulţime de amante, inclusiv o văduvă din Boroaia, doi 
fraţi, loan — mai mare, dispărut de multă vreme de acasă, 
şi Neculai, un flăcău de vreo nouăsprezece ani, care 
locuia cu mama sa, o femeie de şaizeci de ani, inteli- 
gentă, „şireată şi rafinată”, care le râdea în nas autori- 
tăților şi jandarmilor care îi tot călcau pragul”. 


Începând din 1911, presa din România inventa de 
zor isprăvi haiduceşti, puse pe seama lui Teodor Panteli- 
mon, care haiducea din 1908, dar infirmate de un in- 
terviu, luat haiducului, în august, de N. D. Cocea, tatăl 
celebrei actrițe, Dina Cocea, de care avea să se îndră- 
gostească Gheorghe Gheorghiu-Dej, izbutind să dea de 
vestitul haiduc, ceea ce nu au putut face jandarmii peni- 
bilului comandant nemţean Coroiu şi soldaţii Regimen- 
tului 15 şi ai Batalionului 2, conduşi de procurorul Floa- 
reş şi căpitan de jandarmi Sandu Chiriac, care au dispus 
împresurarea pădurii Grumăzeşti. 


Pantelimon, conform descrierii corespondentului 
„Adevărului” din Piatra Neamţ, era „foarte robust şi bine 
făcut”, „ştiutor de carte, care scrie bine şi frumos”, „foar- 
te deştept, isteţ, sprinten, curajos, şi vorbăreț”. Umblă 
încins cu revolvere şi cuțite. Pantelimon nu omoară. 
Ameninţă, cu arma întinsă, gata s-o descarce. Evident că 

nimeni nu-şi pune viaţa în pericol. Astfel că cel care a dat 
ochi cu faimosul bandit nu opune nici o rezistență”. 


De la Piatra Neamţ, în sus, până în granița Buco- 
vinei, contagioasa frică născocise poveşti uluitoare („toa- 
tă lumea se interesează de aproape de isprăvile acestui 
haiduc, devenit celebru, şi tot ce se scrie despre acti- 
vitatea lui este citit cu aviditate”). 


Ceata lui Panteliomon încă nu fusese identificată, 
deşi doi dintre haiducii lui fuseseră capturați, spre sfâr- 
şitul lunii mai 1911, „după o încăierare sângeroasă cu 
mai mulţi jandarmi şi un primar” şi, ţinuţi în arestul 
preventiv, refuzau „să dea vreo lămurire cu privire la 
activitatea şefului lor, banditul Pantelimon”. 


Datorită cetaşilor lui Teodor Pantelimon, călăto- 
riile se făceau „cu frică. Toţi călătorii care merg în tră- 
suri, precum Şi ţăranii care parcurg calea pe jos sunt în- 
groziţi şi, la fiecare răspântie, aşteaptă apariţia lui Pan- 
telimon. Comercianţii călătoresc înarmaţi”. Şi de să şi 
exemplul arendaşului moşiei Grumăzeşti, arendaşul mo- 
şiei, Leon Tarcauanu, care venise, în 31 iulie, la Piatra 
Neamţ, înarmat până în dinţi, ca şi vizitiul şi pădurarul 
care îl însoțeau, dar şi „în condiţiile astea, a făcut drumul 
până la Piatra tot cu frică... Frica e contagioasă. Ea a 
început să bântuie şi prin oraş, căci se lansase zvonul că 
autorităţile ar fi primit scrisori de la Pantelimon, prin care 


înştiințează că vine, pentru câtva timp, şi la Piatra”. 


* Adevărul, 24, nr. 7887 din 27 august 1911, p. 2 


90 


„În 21 august 1911, sesizate de guardul Câm- 
peanu Bouleţ că Pantelimon s-ar afla în pădurea Cioroiu, 
de lângă Răuceşti, au organizat un impresionant cerc de 
poteri, cu o mie de oameni, cerc care s-a tot strâns ca un 
năvod, dar fără să-l poată captura pe haiduc, despre care 
s-a zvonit, imediat şi contradictoriu, că ar fi fost văzut în- 
dreptându-se ba spre pădurea Chitele, ba în Poiana. În 
coliba părăsită de Pantelimon s-au găsit arma şi cartu- 
şiera haiducului. 


Interogat din nou, Neculai, fratele lui Pantelimon 
a strâns din umeri. La fel au procedat şi fraţii Dumitru şi 
Gheorghe ai lui Toader Luca, din Răuceşti, pe care auto- 
ritățile i-au ademenit cu sume mari de bani. Țăranii adu- 
nai în poteri râdeau pe seama incapacității autorităţilor, 
iar căpitanul Neculai Chiriac şi inspectorul Popovici, du- 
pă ce i-a demobilizat, au rămas, peste noapte, la Mitocul 
lui Bălan, ultimele poteri rămânând cele din Hangu, care 
au fost demobilizate a doua zi, dar nu înainte de a se 
rechiziționa toate armele din zonă. 


Înfrânte şi ironizate, autorităţile s-au năpustit asu- 
pra presupusele gazde ale lui Teodor Pantelimon, înce- 
pând cu Vasile al Catrinei, din Timişeşti, pe care îl pre- 
supunea drept apropiat al haiducului însuşi şeful secției 
de jandarmi din localitate. 


Hăituit, Teodor Pantelimon a vrut să se predea, 


dar nu oricui, ci doar prinţului Caradja, cu care urma să 
se întâlnească în pădurea Grumăzeşti, dar cum prinţul nu 

venise singur, ci cu jandarmi deghizați, predarea nu s-a 


; 21 
mai făcut” . 


Într-un interviu ulterior, publicat de „Adevărul”, 
avocatul nemţean loan V. Creţu susţinea că, în 26 august, 
fusese chemat de mama lui Pantelimon, de la care a aflat 
că un trimis al prinţului Caradja ar fi contactat-o, promi- 
ţându-i câte în lună şi în stele, dacă-l convinge pe haiduc 
să se predea prinţului, care, între timp, împănase Răciu- 
leştii cu jandarmi. Catinca Pantelimon îl ruga pe avocatul 
Creţu să ia legătura cu prinţul şi să se convingă dacă 
trimisul era al lui sau nu. Era adevărat, dar Pantelimon a 
evitat întâlnirea, pentru că agenţii de Siguranţă bucu- 
reşteni s-a desconspirat, năvălind în cârciuma din Răciu- 
leşti, ca să-şi întremeze curajul. 


În după-amiaza zilei de 28 august 1911, Panteli- 
mon ospăta, în fânețele de lângă Răuceşti, împreună cu 
consătenii lui, Teodor Gheorghe Ghiba, Gheorghe Vasile 
Cozma şi Gheorghe Vasile Alexandru, care avea să-l 
vândă autorităţilor. Numai că haiducul, cu formidabilele 
lui instincte, s-a făcut nevăzut, la ora 2, după miezul nop- 
ţii, cu puţin timp înainte de sosirea jandarmilor, îndrep- 
tându-se spre mănăstirea Neamţ, unde s-a întâlnit cu că- 
lugărul Atanasie, apoi spre stâna de lângă stânca Hălău- 
ca, de pe muntele Rusu. La stână se aflau doi ciobani şi 
zece ţărani, care veniseră să-şi aleagă oile, care s-au în- 
tins la pământ, după ce haiducul a tras un foc de pistol în 
aer. Când au sosit la stână şi jandarmii, ei nu au mai găsit 
decât sumanul cel vechi al lui Pantelimon, pe care haidu- 
cul îl abandonase, suman pe care l-au depus la primăria 


” Adevărul, 24, nr. 7887 din 27 august 1911, p. 2 

din Vânători. Primarul din Vânători, ambițios, a plecat 
imediat, împreună cu doi agenţi îmbrăcaţi ţărăneşte, spre 
munţii Stânişoarei, bănuindu-se că spre judeţul Suceava 
s-a abătut Pantelimon. 

Banda „Fiii Codrului” 
a lui Haralambie Niculiţă 


„Pe nenea Niculiţă îl mustră conştiinţa... Hoţo- 
manul Niculiţă, despre care am scris mai în vară ce hoţie 
interesantă a făcut în jurul Borsecului, începe să aibă 
mustrări de conştiinţă. Anume, tatăl său s-a spânzurat, ne 
mai putând suferi ruşinea pe care 1-a adus-o pe cap fecio- 
rul său, nici urmăririle continue ale jandarmilor, care îi 
răscoleau aproape zilnic casa. Niculiţă a fost zărit, mai 
zilele trecute, în cimitirul comunei Şarul Dornei, judeţul 
Fălticeni, închinându-se înaintea mormântului tatălui său. 

Se vede, deci, că-l mustră conştiinţa pentru că, prin hoţii- 
22 
le sale cele multe, a pricinuit moartea tatălui său”. 


„Mi-am ales numai 5 jandarmi de încredere, i-am 
îmbrăcat în haine civile, i-am înarmat cu pistoale automa- 
te „Steir“, iar în ziua de 19 august 1926 am plecat, din 
Iaşi, la Vatra Dornei, spre a merge în comuna Şarul Dor- 
nei, locul natal a lui Haralambie Niculiţă. În preajma 
sosirii la Vatra Dornei, au auzit vorbind în tren toată 
lumea că chiar în această zi, dimineaţă, Haralambie Nicu- 
liţă, cu banda, a oprit câteva automobile la Cârlibaba, du- 
pă ce a jefuit călătorii, s-a urcat cu toată banda sa într-un 
automobil şi, în disprețul patrulelor şi posturilor de jan- 
darmi, cu îndrăzneală uimitoare a plecat la Vatra Dornei, 
dar în marginea oraşului s-a dat jos şi a intrat în pădure şi 
că nu a uitat să plătească şoferului câteva mii lei. 


Eram foarte bucuros, auzind vestea. Aceasta în- 
seamnă că banda lui Niculită era în apropiere şi nu s-a 
depărtat de locul lor natal. La început, planul meu era 
foarte simplu. Am plecat imediat, cu un automobil, la 
Cernăuţi, la prefectura politiei, ca să-mi aduc câinii de 
poliție, să-i pun pe urma bandiţilor, în locul unde ei s-au 
dat jos din automobil, şi să-i urmăresc, cu câinii şi jan- 
darmii, până în vârful munţilor, unde bandiții s-au as- 
cuns. Dar mare mi-a fost surpriza când am aflat, la Cer- 
năuţi, că câinii de poliţie, în vederea economiilor buge- 
tare, au fost vânduți la nişte detectivi din Viena. Planul a 
căzut şi am plecat, cu inima strânsă, înapoi la Vatra 
Dornei. 


” Unirea Poporului, Nr. 45, Anul VIII, 7 noiembrie 1926, p. 5 

Satul Şarul Dornei nu este departe de Vatra Dor- 
nei, m-am îmbrăcat cu civil şi, sub masca de negustor de 
vite, am plecat, cu jandarmii mei deghizați, la Şarul Dor- 
nei. Abia am intrat în comună, când numeroşi jandarmi, 
postați acolo, ne-a arestat ca suspecți, cu mare alai, cre- 
zând probabil că au pus în fine mâna pe complicii bandei 
lui Niculiţă, şi ne-au condus la postul de jandarmi. Cu 
mare greutate am putut să-i conving că suntem şi noi 
jandarmi şi am sosit tot în urmărire. Priveam foarte atent 
şi studiam pe fiecare în parte. Erau fel de fel de chipuri. 
Dar unul dintre ei mi-a atras în special atenţiunea. Înalt, 
voinic, cu privirea repede şi neliniştită, cu un gest nervos 
tot strângea ţeava carabinei. ÎI studiam mereu şi am avut 
presimţirea şi senzaţia curioasă, că cu acest jandarm voi 
avea de lucru şi, neputându-mă stăpâni, am întrebat nu- 
mele. Jandarmul Mladinirovici Mihai a răspuns scurt. 
Presimţirea nu m-a înşelat, cu acest jandarm m-am întâl- 
nit, mai târziu, încă o dată, în împrejurări tragice şi fatale 
pentru el. 


Rămas singur cu jandarmii mei, i-am dat instruc- 
țiunile şi i-am trimis în diferite localităţi, cu însărcinarea 
să-mi aducă informaţii despre banda lui Niculiţă. După 
câteva zile, ne-am întâlnit din nou. Cu tristeţe, auzeam 
acelaşi răspuns: „Haralambie Niculiţă este foarte iubit şi 
apreciat de populație”. N-am auzit decât cuvinte de laudă 
pentru el şi nimenea nu-l trădează. Haralambie Niculiţă 
ajută multă lume săracă şi jefuia numai pe cei străini. 
Banda lui este compusă din 6 inşi. Haralambie Niculiţă, 
Smion Niculiţă, vărul lui, 2 fraţi Chirilă şi 2 femei, care 
umblă îmbrăcate bărbăteşte. Una din ele este concubina 
lui Haralambie. Trist ascultam aceste informaţii, timpul 

trecea şi n-am făcut încă nici un progres. Cucerirea ban- 
dei devenea ceva irealizabil. Deodată, un gând ca o 
săgeată îmi străbate creierul, există încă o soluție. Tre- 
buie să mă întâlnesc eu personal cu banda Niculiţă. Tre- 
buie să întreb eu, cu gura mea, dacă ei nu vor să se pre- 
dea de bună voie. Să-i explic că acum sau mai târziu ei 
tot trebuie să cadă. Să-i arăt toate avantajele, dacă să pre- 
dau de bună voie. Am povestit soluţia mea jandarmilor. 
Toţi mă dezaprobau şi toţi îmi răspundeau că ar fi prea 
mare risc din partea mea, fiindcă Niculiţă are pe sufletul 
lui 3 jandarmi împuşcaţi. 


Eu nu mai ascultam de nimeni. Ideea mă stăpânea 
şi, plecând de la principiul că părinţii lui Haralambie 
Niculiţă ştiu locul unde este ascunzişul lui şi pot să-mi 
înlesnească întâlnirea cu toată banda, am plecat singur, 
îmbrăcat militar şi neînarmat, la locuinţa lor. 


Casa bătrânului Ilie Niculiţă era situată pe vârful 
muntelui „Rusu“, într-un loc singuratic şi înconjurată de 
o pădure seculară. Cu mare greutate puteam să mă apro- 
pii de casă, câini mari ciobăneşti se azvârleau cu furie 
asupra mea şi numai intervenţia energică a unui om bă- 
trân şi uscăţiv m-a scăpat de răul lor. Era Ilie Niculiţă, 
tatăl banditului. Mă privea foarte mirat. 


„Buna ziua, moş Ilie, îmi dai voie să intru în casă? 
Sunt foarte obosit şi vreau să beau putină apă”. 


Moşneagul nu a răspuns ni-mic, dar a deschis uşa. 


În casă erau încă 3 ingi. O femeie bătrână, Dochiţa, 
mama banditului, o fată de 17-18 ani, Maria, sora lui şi 

un copil de 4-5 ani, fiul lui Haralam-bie Niculiţă. Toţi 
mă priveam miraţi şi, după lungă tăcere, am fost întrebat 
de moş [lie cine sunt şi ce vreau de la ei. Îi răspunsei: 


„Sunt ofiţer de jandarmi, moşule, şi am venit cu 
gânduri bune”. 


„Nu se poate. Jandarmii vin aicea întotdeauna 
mulți şi cu armele întinse către casă noastră”. 


Vedeam că exprimau o neîncredere la toţi şi nu 
am insistat, rugându-l să-mi dea ceva de băut. Vorbeam 
cu ei de toate şi, peste câteva ceasuri, am povestit scopul 
vizitei mele, rugându-i a-mi înlesni întâlnirea cu banda. 
Cu privirile în jos, îmi răspunse că nu ştie nimic de 
Haralambie. Vedeam precis că nu sunt crezut în intenţiile 
mele bune şi eram nevoit să capăt încrederea lor cu orice 


preţ... 


Se lăsa seara. Umbrele întunecoase au început să 
învelească codrul şi am cerut lui moş Ilie să mă găzdu- 
iască peste noapte. Toţi mă priveau curioşi şi bănuitori. 

„Rămâi, dacă nu ţi-i frică!”, îmi spuse moşneagul. 

„De ce să-mi fie frică. Am inimă curată, am venit 
în casa dumitale cu gânduri bune şi nu poate ca să mi se 
întâmple nimic”. 


Mi-a făcut patul în camera de alături. Prima noap- 


te, n-am dormit aproape de loc. Gânduri grele ca plumbul 
îmi apăsau creierul şi numai în zori de zi am adormit, cu 

somnul greu, fără de visuri. Când m-am trezit, soarele era 
sus, pe cer. În casă nu era nimeni, numai băieţaşul se juca 
cu chipiul meu. Nu a trecut mult şi a apărut Maria, cu un 
bucheţel, în mână şi m-a invitat la masă. Simţeam, de 
data aceasta, că bătrânii se uită altfel, vorbesc mai sincer, 
mai deschis. Gestul meu de a dormi la ei, singur şi 
neînarmat, i-a inspirat încredere. Toată ziua, m-am jucat 
cu fiul lui Haralambie, iar seara am povestit până târziu, 
la toţi, despre ţările şi lucrurile văzute de mine. Le poves- 
team mereu, privindu-i, îi vedeam cu ochii duşi departe şi 
suspinând adânc. 


De data aceasta, nu mai dormeam singur. Copilul 
nu se dezlipise de mine şi l-am culcat în patul meu. Aşa 
au trecut 5 zile. În casa lui Ilie au început să vină rudele 
lor, să mă audă povestind şi să-mi ceară diferite sfaturi. 
Simţeam şi vedeam că toţi s-au convins în sinceritatea 
mea. 


A şasea noapte, m-au trezit câini, ce se aruncau 
furioşi spre pădure, dar peste un timp scurt, cu lătratul de 
bucurie, au tăcut. Auzeam afară un zgomot uşor, vedeam 
o umbră la fereastră şi simţeam o privire pe mine. 
Sângele mi s-a urcat în obraz, inima spărgea pieptul. Nu 
mai puteam răbda, am sărit din pat şi vroiam să ies afară, 
dar la uşă am văzut figura înaltă a lui moş Ilie. 


„Să nu ieşi afară!”, îmi spune cu voce înceată. 


„Nu e nimeni acolo. Du-te şi te culcă liniştit. 
Lasă, că mă duc eu să văd ce este”. 

Nu aveam ce face şi am intrat din nou în camera 
mea. Copilul, alături de mine, dormea liniştit şi răsuflarea 
lui regulată mi-a calmat nervii. 


A două zi, dimineaţă, moş Ile mi-a dat friptură 
proaspătă de căprioară şi am văzut copilul mânjit pe 
obraz cu ciocolată. Am priceput totul. Haralambie şi cu 
concubina lui au fost, noaptea, să-şi vadă părinții şi 
copilul. Din nou am cerut bătrânilor să-mi înlesnească 
întrevederea cu Haralambie. De data aceasta, Dochiţa mi- 
a promis că va căuta să-mi aranjeze întâlnirea aşa de mult 
dorită de mine, şi a plecat în pădure, să-şi caute feciorul. 
Tocmai atunci a sosit o rudă a lui Niculiţă şi mi-a comu- 
nicat că la Dârmoxa, ziua mare, urşii au rupt o vacă şi, 
dacă vreau, pot să împuşc un urs. 


Simţurile de vânător pasionat nu mă lăsa să stau 
liniştit; am trimis repede la postul de jandarmi, după 
arme, şi am plecat cu ţăranul la Dârmoxa. Hoitul, pe 
jumătate sfâşiat de ghearele groaznice, zăcea pe o poiană. 
Vedeam precis urmele ursului, de o mărime neobişnuită, 
bucăţi de carne şi sânge ne-au arătat drumul lui. Parcă 
mânat de o forță necunoscută, mergeam în munţi, pe ur- 
mele ursului. Eram aproape de el. Auzeam un zgomot 
surd şi mormăitul încet. Nu am putut să-l vedem, am fost 
simţiţi şi ursul a dispărut. Drumul lung a fost făcut în 
zadar şi nici nu mai aveam timp să ne reîntoarcem acasă. 


„Rămânem până mâine”, îmi spunea ţăranul . 


„Voi face focul şi veţi dormi perfect”. 

„Bine, îi răspunsei, ne vom opri aci pe malul pâ- 
râului”. 


Noaptea a fost liniştită. Țăranul dormea de mult. 
Luna apărea şi dispărea, dând aspectul feeric tablourilor 
dimprejur. Stăteam culcat şi dus pe gânduri. Pârâul cur- 
gea şoptind mereu povestea eternă de veşnică frumuseţe. 
Codrul adormit, cu viaţa lui tainică şi măreţia lui, îmi 
redeşteptau simţuri necunoscute. Simţeam că aicea e 
adevărata viaţă, tablourile divine, pictate de natură, te 
transportau spre alte gânduri. Civilizație, progres, oraşele 
cu cuştile de piatră şi de fier, benzină, praful, jazz-band, 
şină şi fox-trot. Cât de departe am fost de voi, privind în 
cerul plin de stele! Cerbul, departe, departe, mugea şi 
ecourile răspândeau prin munţi cântecul de dragoste al 
nobilului animal... Eram aşa de fericit, departe de lumea 
cultă, departe de minciuni şi răurile ei. O, numai acela 
care a cunoscut şi a trăit în munți şi codru poate să mă- 
nţeleagă şi-l va cuprinde dorul lor. Dorul de ai vedea, 
dorul de ai simţi. 


Se făcea ziuă. Am trezit ţăranul şi am plecat spre 
casă. Mătuşa Dochiţa mi-a ieşit înainte, plânsă şi vânătă 
la faţă. 


„Pleacă repede de aicea. Astă noaptea a venit 
jandarmul Mladiminovici Mihai, a tras multe focuri în 
casă, a întrebat de dumneata, a luat cu forța pe Maria în 
pădure şi acuma e sus, la târlă, unde a dat ordin lui moş 
Ilie să frigă carne de berbec. Nu ştiu ce gânduri are omul 
acesta, pleacă, mai bine, de aicea!”. 

„Nu te speria, mătuşă Dochiţă, mai bine spune-mi 
ce ai făcut cu Haralambie”. 


„Bine, voi spune mai pe urmă, dar acuma pleacă 
de aicea, să nu te găsească jandarmul”... 


Priveam mirat. Ce însemna această frică, ce căuta 
jandarmul aci. N-am stat mult pe gânduri, am plecat la 
târla din pădure şi, furişându-mă, am ajuns acolo. Jandar- 
mul era aicea şi discuta ceva aprins cu moş Ilie. Carabina 
lui a fost rezemată de un pom şi, făcând un salt, am ajuns 
în posesiunea ei. 


„Ce faci aici?“, îl întreba-i. 
9 2 


„Ţi-a fost frică că stau aicea prea mult, că poate 
voi afla lucruri şi despre tine? Pleacă imediat la post!”. 


Jandarmul Mladiminovici m-a privit lung, lung şi 
a plecat cu mine. L-am dat în primirea unui jandarm şi 
am plecat în sat. În noaptea aceea, am dormit în cance- 
laria postului, pentru a începe cercetarea jandarmului de 
dimineaţă. 


La ora 5,35 am fost trezit de zgomot mare. Cineva 
tipa, lângă uşa cancelariei. Deschid uşa, cu revolverul în 
mână, jandarmul Mladiminovici Mihai stătea pe sală, cu 
carabina în mână, şi îl ţinea de spate pe jandarmul capo- 
ral Popana Ştefan, adus de mine din laşi. S-a uitat la mine 
cu privirea pierdută, a pus carabina în dreptul capului şi 
s-a împuşcat mortal. Nu trebuia să mai fac nici o cerce- 

tare. Adevărul s-a văzut. Jandarmul caporal Popana m-a 
servit cu credinţă... 


A treia zi, am văzut pe mătuşa Dochiţa. Plângând, 
mi-a spus că Maria nu a mai venit acasă şi tocmai mult 
mai târziu am aflat că biata fată s-a ascuns la un schit de 
maice. Cu Haralambie, mi-a spus că nu s-a întâlnit, ceea 
ce nu cred să fi fost adevărat, fiindcă imediat a început 
să-mi spună în ce condiţii banda consimte să se predea de 
bună voie. Haralambie Niculiţă şi Simion Niculiţă se vor 
preda, iar restul bandei mă va sechestra în pădure, până la 
liberarea lor pe cauţiune, cât de mare, când se vor preda 
şi ceilalți, punându-mi în vedere că tot răul făcut cama- 
razilor lor se va revărsa asupra mea. Această condiţie 
bandiții o puneau temându-se de o cursă din partea noas- 
tră, ca să nu fie împuşcaţi. 


Cu bucurie, am consimţit să mă predau bandiţilor, 
vroiam să-i studiez în libertate, vroiam să văd psihologia 
lor. Nu puteam însă să mă predau imediat, având servi- 
ciul ordonat de şefii mei şi am plecat, cu mamele lui 
Haralambie şi Simion Niculiţă la Iaşi, pentru a le pre- 
zenta domnului Colonel Sterea Constantin, comandantul 
Brigăzii de Jandarmi, şi pentru a-i cere aprobarea în 
această privinţă. Dar niciodată nu am să uit cum moş Ilie 
îmi spunea: 


„De ce îmi luaţi nevasta, băiatul e în codru, fata 


nu se ştie unde-i, acum îmi luaţi şi ultima mea bucu- 
rie?!”. 

„E pentru binele vostru, moş Ilie, am răspuns. Ai 
să vezi cât de bine va ieşi treaba!”. 


La laşi, am predat ambele femei domnului colo- 
nel Sterea Constantin, care a plecat cu ele la Cernăuţi, iar 
eu am plecat înapoi la Şarul Dornei. Sosit aici, am trimis 
după moş Ilie Niculiţă, dar nimeni nu l-a văzut de trei 
zile. Aveam o presimţire că s-a întâmplat ceva şi, în ade- 
văr, noi l-am găsit spânzurat, la târla din pădure. S-a 
spânzurat cu lumânarea de paşte în mână. Sărmanul moş 
Ilie, scump a plătit păcatul copilului său, nu mai putea 
suporta lipsa celor dragi şi cu mâna proprie şi-a curmat 
viata. Sărmane suflet drept şi bun, cu rugăciunea pe buze 
te-ai prezentat la suprema judecată. 


Moş Ilie a fost îngropat într-un colt al cimitirului, 
iar a doua zi am fost informat că a venit Haralambie Ni- 
culiță, din munţi, a stat toată noaptea pe mormântul 
proaspăt al tatălui său, a stat cu faţa în ţărână. Cine ştie ce 
a fost atunci în sufletul lui, ori căinţă ori jura răzbunare. 
Mulţi l-au văzut, dar nici unul nu l-a trădat. 


Țăranul nostru ştie să respecte durerea. La ple- 
care, a spus ţăranilor că va pleca, acum, din munţii Dor- 
nei, fiindcă nu mai are pe nimeni aicea scump. În adevăr, 
s-a ţinut de cuvânt şi a plecat, cu toată banda, dar fără 
femei, spre Târgul Neamţ. Aicea vroia a jefui autobuzul 
poştal, să pună mâna pe sume mari de bani şi apoi să 
treacă în Ceho-Slovacia, dar acest plan i-a fost fatal. L-a 
pierdut necunoaşterea terenului şi a locuitorilor. 

Haralambie Niculită şi Vasile a Chirilei au rămas 
în pădurea Blebea, lângă Târgul Neamţ, iar Simion Nicu- 
lită, cu Neculai a Chirilei, a plecat chiar în oraşul Târgul 
Neamţ, să procure alimente şi informaţii. Au trecut pe 
lângă o cârciumă. Au auzit lăutarii şi, mânaţi de dorul ca- 
sei, au intrat înăuntru, cerând să le cânte cântecele din 
partea Dornei. Au fost recunoscuţi de un locuitor, care a 
informat pe jandarmul plutonier Ciobotaru loan, actual 
secretar al Companiei Jandarmi Pedeştri Cluj. Lumea, 
jandarmii au tăbărât pe cei doi bandiți, care au fost 
constrânşi şi au arătat unde sunt ceilalți. O patrulă, con- 
dusă de jandarmul plutonier Ciobotaru loan, îi găseşte în 
pădure. Haralambie Niculiţă, văzându-se prins, trage cu 
carabina, care se găseşte acuma în panoplia mea, şi ucide 
mortal pe jandarmul caporal Creţu Polier. Plutonierul 
Ciobotaru loan nu-şi pierde cumpătul şi loveşte cu un 
glonț pe Haralambie Niculiţă drept în inimă. Banditul 
Vasile Chirilei fuge în pădure, dar este găsit. Jandarmul 
caporal Niogara vrea să-l lovească cu patul, arma s-a 
descărcat singură, iar jandarmul cade mort. Pe drum spre 
Târgul Neamţ, banditul Vasile a Chirilei a fost împuşcat, 
pentru că a vrut să evadeze de sub escortă. După cerce- 
tările făcute, Simion Niculiţă şi Niculai a Chirilei au fost 
trimişi la Parchetul Tribunalului Piatra Neamţ, dar n-au 
ajuns acolo şi au fost împuşcaţi pe drum, vroind să eva- 
deze de sub escortă. Aşa s-a sfârşit cu banda lui Nicu- 
liţă... 


Dar nu va trece mult şi, în munţii Dornei, va ră- 
suna un cântec. Îl vor cânta ciobanii, cu oile, în munți, 
plutaşii, gonind plutele lor pe apele repezi ale Bistriţei, 
secundat de loviturile topoarelor şi zgomotul copacilor 

căzuţi. Cântecul trist şi duios, despre viaţa şi moartea 
haiducului Niculiţă, iar codrul va asculta acea poveste de 
fii lui dispăruţi, aşteptând cu smerenie clipa când îi va 
veni rândul să cadă sub mâna nemiloasă. Va asculta şi va 
cânta cu crengile lui un cântec de adâncă jale de tim- 
purile trecutului, de viaţa liberă şi de farmecele ei. / 
Căpitanul Scriban Nicolae / Comandant al Companiei 


jandarmi Pedeştri Cluj”. 


% Gardianul, Nr. 1, Anul I, ianuarie 1930, pp. 25-28 

În jurul evadării banditului Tcaciuc 


„Banditismele şi crimele comise de Tcaciuc în 
Bu-covina. El a fost tovarăşul banditului Teodorovici. 


Cernăuţi, 6 septembrie. Evadarea de la închisoa- 
rea Văcăreşti a fiorosului criminal Vasile Tcaciuc a pro- 
dus multă vâlvă în regiunea noastră, întrucât numitul 
bandit, care e originar din Bucovina, a terorizat îndelung 
acest ţinut, unde a comis numeroase banditisme. Dacă 
echipele de poliţişti şi poterile de jandarmi nu vor reuşi 
să-l prindă, este mai mult ca sigur că îndrăzneţul bandit 
se va înapoia în Bucovina, deoarece are aci rude şi prie- 
teni, la care se poate adăposti. De altfel, autorităţile 

noastre au şi fost înştiințate despre evadarea banditului, 
aşa că au luat toate măsurile pentru urmărirea lui. 


Se poate presupune că iniţiativa evadării de la 
Văcăreşti se datoreşte banditului Tcaciuc, întrucât numi- 
tul este nu numai îndrăzneţ, ci şi de o rară şiretenie. Exact 
acum un an, adică pe la începutul lunii Septembrie 1931, 
banditul Tcaciuc, găsindu-se în Bucovina, a fost urmărit 
îndeaproape de jandarmi. Numitul se baricadase într-o 
casă izolată, la marginea orăşelului Cozmeni. Fiind 
înştiinţate telefonic organele poliţieneşti din Cernăuţi, 
acestea au trimis la faţa locului o camionetă cu 15 agenţi. 
În timp ce poliţiştii se găseau la o apreciabilă depărtare 
de casa în care se baricadase banditul, sfătuindu-se cum 
să-l captureze, numitul a izbutit să scape de încercuirea 
poliţiştilor şi a jandarmilor, travestindu-se femeieşte şi 
strecurându-se astfel nestingherit printre urmăritori. Când 
poliţiştii au prins de veste, era prea târziu. Banditul 
dispăruse, iar în casă nu s-au mai găsit decât hainele lui. 


Isprăvile Banditului în Bucovina. După cum se 
ştie, Vasile Tcaciuc a fost arestat în urma celor două cri- 
me, pe care le-a comis în Ploieşti. Numitul are însă un 
voluminos dosar de banditisme, comise în Bucovina. Va- 
sile Tcaciuc s-a întovărăşit, de la început, cu periculosul 
bandit Vladimir Teodorovici, care a murit acum o lună, 
în închisoarea din Cernăuţi, în urma unei septicemii. Du- 
pă o serie întreagă de banditisme, Vasile 'Tcaciuc fusese 
prins, acum trei ani, dar a izbutit să evadeze. La activul 
său mai are asasinarea unui gardist, pe care l-a împuşcat 
mortal, într-o suburbie a oraşului. 


108 


După ce se întovărăşise cu Vladimir Teodorovici, 
deşi ambii erau urmăriţi îndeaproape de politie, au avut 
cutezanţa de a face un chef monstru, într-un local din 
centrul oraşului. Împreună cu ei se găsea şi Veronica Ba- 
ranovsca, amanta lui Teodorovici. Poliţia prinzând de 
veste, au plecat la faţa locului numeroşi agenţi. Bandiţii 
au reuşit să se fofileze şi s-au refugiat într-o caisă din su- 
burbia Caliceanca, unde s-au baricadat. Politia i-a urmărit 
şi a încercuit casa. S-a încins o luptă aprigă, cu revolve- 
rele, între poliţişti şi cei doi bandiți. Unul din gardişti, 
anume Fediuc, a fost grav rănit de banditul Tcaciuc. Ve- 
ronica Baranovsca, fiind şi ea rănită de un glonte al 
poliţiştilor, cei doi bandiți au abandonat-o, reuşind apoi 
să scape din nou, printr-o ieşire dosnică a locuinţei. 


Procesul acestei isprăvi s-a judecat acum două 
luni. În faţa tribunalului din Cernăuţi, însă dezbaterile au 
fost amânate, întrucât nu putuse fi adus la proces incul- 
patul Tcaciuc, care făcea pe bolnavul la închisoarea din 
Bucureşti. Până a nu pleca la Ploieşti, unde a comis cu- 
noscutele crime, banditul Tcaciuc a mai dat şi alte lo- 
vituri la Bucovina, cele mai multe în tovărăşia banditului 
Teodorovici. După cum reiese din dosarul isprăvilor lui 
Teodorovici, se pare că Tcaciuc a luat parte şi la asasi- 
narea bătrânei milionare Regina Motsch din oraşul nos- 
tru. 


După arestarea lui Teodorovici, banditul Tcaciuc 
n-a mai fost semnalat prin împrejurimile Cernăuţilor, un- 
de îşi avea adăposturile lui favorite. El a plecat la Bu- 
cureşti şi, de acolo, la Ploieşti. Dacă nu va fi prins în 
câteva zile, e de aşteptat să se refugieze din nou în jude- 

tul Cernăuţi. Numitul are o soră în satul Ceahor, precum 

şi vechi tovarăşi si tăinuitori prin suburbiile oraşului nos- 
24 

tru” 


?4 Adevărul, No. 14930, Anul 46, miercuri 7 septembrie 1932, p. 3 

Coroi, tâlharul tâlhanilor 


Coroi se predă justiţiei. În noaptea de 15, spre 
16 august, pe la ora 3, dimineaţa, la poarta casei avoca- 
tului botoşănean Mănăstireanu, din str. Sf. Nicolae, a o- 
prit o trăsură (nr. 48, condusă de birjarul David), din care 
a coborât Gheorghiţă Coroi. Avocatul şi-a chemat clien- 
tul în casă şi l-a ospătat din abundență, Coroi fiind rupt 

de foame. Pe la 4 şi jumătate, cu aceeaşi trăsură, Coroi şi 
avocatul său au ajuns în strada I. C. Brătianu, la locuinţa 
prim procurorului Adam, pe care l-au trezit din somn, dar 
acesta fiind în concediu, la condus la penitenciar, apoi l-a 
chemat locţiitorul lui, procurorul Spiru, ca să continue 
ancheta. 


Întrebat despre motivul evadării, Coroi a răspuns 
că se temea să nu-l ucidă jandarmii, în timpul transferării 
la închisoarea din Suceava (17 august 1935). 


„Procesul banditului Coroi a fost strămutat” la 
Bacău, la cererea avocatului lui Coroi (din 25 aprile 
1936), iar judecata s-a făcut, pentru 33 de oameni, în trei 
zile de burniţă deasă, spre sfârşitul lui noiembrie 1936. 
Reportajul din timpul procesului, alert şi colorat, merită 
reprodus, în bună parte, aşa cum a fost scris de C. L. 
Vâlceanu: 


„Coroi stă în capul băncii. Ca băieţii silitori... În 
spatele lui Coroi, pe umărul drept, Adela. Pentru Adela 
Coroi a făcut tot ce a făcut. Cum s-o fi oglindind, în defi- 
nitiv, Adela asta în pupilele lui Coroi, de a putut el să 
ajungă în halul acesta social? Fiindcă, obiectiv vorbind, 
Adela n-are nici un şic: nici aluniţă în bărbie, nici nu râde 
parşiv. Mai mult. Este — de ce n-am spune-o — dincolo de 
banal... 


Din perete, în perete, sala geme... 

Rumoare. Coroi s-a ridicat să depună. Are freza la 
tanc şi trenchcoat-ul, şmechereşte, în cârcă. Adela îl soar- 
be cu ochii. 


-MDEE ` 


ITUL COROIU IN FATA JURATILOR 


BAND 


Depoziţia dezamăgeşte, este sub nivel. Probabil 
că de asta sala a căzut într-un neastâmpăr de păduri- 
ce. Omul cu atâta faimă se bâlbâie oarecum. Înţelegeţi că 
vina lui nu-i tocmai a lui. Este, mai întâi, a lui Bolfan. 
Acesta a murit. Este, apoi, a lui Căsăndrel. Şi acesta a 
murit. Și, în cele din urmă, este a lui Mazăre. Adică a 
celui de-al treilea mort. Toți sunt vinovați de greşelile lui 
Coroi, nu pentru că toți sunt de aceeași teapă, ci pentru că 
toți sunt morți. 


Continuarea are întreruperi strategice şi nu lipsite 
de teatral. Vorbitorul îşi mângâie freza — ca pe o pisică 
umană — şi-şi smuceşte trenchcoat-ul mai sus, spre ceafă. 


Plictisit, reia depoziția, urmărind alt fir, dar ace- 
laşi scop. Pomeneşte de fosta lui nevastă şi de A Iliesii, 
şeful de post. L-a prins în curtea lui, când ieşea de la ea. 
El, Coroi, era în rândul oamenilor, cu pământ şi acareturi 

în bătătură. De nu-i frângea ciolanele ăluia, el tot în 
rândul oamenilor ar fi fost. Mai bine nu-i frângea ciola- 
nele şi-l lăsa să plece, cu femeie, cu tot. Dar tot A Iliesii 
este vinovat. În loc să sară gardul la vecini, a ieşit pe 
poartă şi i-a căzut în pumni. 


După ocoluri, Coroi a tăcut. Îşi ia locul în capul 
băncii, aproape satisfăcut”. 


Şedinţa se încheie, iar cei 33 bandiți sunt duşi, în 
lanţuri, la arestul din Bacău. „Pe sub burniţă, de la cazar- 
ma de infanterie, vine, cu băgare de seamă, un cântec de 
alean: Prin pădurea Bradului / Trece mama Radului...”. 


O nouă şedinţă de judecată, în 24 noiembrie 1936, 
într-un Bacău sărăcăcios şi rebegit de frig. Printre fârtaţii 
lui Coroi, „Maxim, o namilă roşioară şi fleaţă; Fuişor, un 
flăcău cu ochii mărunți şi jucători; Bălăucă, de o prostie 
masivă, impunătoare; Vieru, uscăţiv şi de un sentimen- 
talism umed; Bobleja, cârn. Şi restul, despre care nu se 
poate vorbi mai mult”. 


„Sâmbătă, adică în ziua a doua a procesului, Co- 
roi se fofila, aruncând vina pe Bolfan, Căsăndrei şi pe 
Mazăre, morți. Arunca vina sau se ascundea — parcă se 
juca de-a mijita — după absenţa lor iremediabilă. Apoi, 
pentru că trei morți nu-i erau suficienţi ca să scape, a mai 
aruncat vina şi pe unul viu, pe şeful de post A Iliesii. 


Acum dezbaterile s-au oprit la isprava de la Tru- 


şeşti. În Truşeşti, Coroi a slujit, peste zece ani, la dl Lupu 
Merdler, arendaş. 

Pe dl Lupu Medler, Coroi l-a tâlhărit împreună cu 
Maxim. Asta scrie în actul de acuzare. Şi Coroi, şi 
Maxim susţin cu totul alt lucru. Precum că nu l-au „„vi- 
zitat” pe dl Lupu Merdler, decât ca să-şi ia unele boarfe, 
rămase la dânsul. Fiind în casă şi, mai ales, singuri, ei, 
Coroi şi Maxim, au mai „pus deoparte” şi alte fleacuri de 
bijuterii şi blănuri. Total: câteva sute de mii. 


Preşedintele (către Maxim): Este adevărat că i-ai 
trimis o scrisoare, din spital, lui Coroi, care era, a- 
tunci,liber? 


— Nu este adevărat. 


Maxim păleşte. Urmăreşte cum preşedintele des- 
face o hârtie, o declaraţie, pe care taică-său a înaintat-o 
tribunalului. Preşedintele o citeşte: reiese că Maxim a tri- 
mis, totuşi, o scrisoare lui Coroi, în care mai era scris, pe 
lângă numeroase nimicuri: „ce să fac cu chestiunea de la 
Lupu Merdler”. 


Coroi vrea să salveze situaţia. Este oprit, la mo- 
ment, de procuror: 


— Te faci avocatul lui Maxim? Să trecem la alt cap 
de acuzare. El se referă la lovitura dată la dl Haim Gotes- 
man, din Drăcşeni. 


Un vârtej de întrebări şi răspunsuri. Se intenţio- 


nează, din partea apărării, sprijinită de Coroi, scoaterea 
dintre capetele de acuzare a loviturii în discuţie. 

Răsar nume noi de inşi şi de localităţi, cu care Co- 
roi ŞI cei treizeci şi trei au luat contact. Bunăoară, se trece 
în pripă asupra loviturii de la Moscăuteni, de la soții So- 
lomon şi de la schitul Cozancea, unde bietul călugăr 
Mihai Eftode a fost deposedat de suma de 15 lei. 


În legătură cu schitul Cozancea, dintre cei treizeci 
şi trei se relevă Vieru, care vrea să convingă pe judecători 
că ataşamentul lui de Coroi se explică prin aceea că era 
agent acoperit. 

Prins între întrebări, la rândul lui, Coroi poves- 
teşte, cu intenţii sincere, că nădăjduia să intre într-o mă- 
năstire. 


— Am vrut să mă fac călugăr. 


Asistenţa râde, judecătorii, tot aşa. Râd şi cei trei- 
zeci şi trei. Până şi Coroi râde, ca s-o dreagă. 


Procurorul: Cotoiul călugărit... 
— Sunt sfinţi mai tâlhari ca mine. 


Trec la scărmăneală loviturile de la Rotenstein, de 
la Albert, de la Goldman. 


De toate loviturile, Coroi, în special, are păreri 


foarte vagi. Pe niciuna n-a săvârşit-o decât din greşeală 
sau dintr-o necesitate, pare-se, „superioară”. 

Peste sforțările lui se singularizează unica necesi- 
tate în toată tevatura: nevinovăția. 


În sală, spaţiul fierbe. 


În coastele lui Coroi, în coastele celor treizeci şi 
trei, s-a proptit, însă, îndârjirea judecătorilor şi a celor 
trei sute de opincari, martori. Au văzut sau n-au văzut 
vreo tâlhărie, martorii au purces la Bacău, lângă desagi, 
nu atât ca să-l arate cu degetul pe Coroi, ci ca să se con- 
vingă, acolo, că se face judecată. Jinduiesc după 


judecată”. 


În 28 noiembrie 1936, la 18 ani de la unirea Bu- 
covinei cu Țara, „Dezbaterile merg încet ca o râmă. 
Câteodată, ca un rac. Asta pentru că sunt audiaţi martori 
şi martori... 


Peste 60 de martori. Inşi amărâţi ţărăneşte: au bă- 
tut cale de poşte pentru ca să-l scape pe Coroi. Pe tâlharul 
tâlharilor. Nici unul nu l-a zărit, vreodată, înainte. De o 
săptămână, rabdă pe cheltuiala lor. Ca, în cele din urmă, 
să nu poată răspunde un cuvinţel. 


Numai Adam Gâlcă parcă are mâncărime la ciz- 
mele de iuft. Când îi vine, însă, rândul, Adam Gâlcă dis- 
pare ciudat între umeri ca orătăniile deşelate. Constată, 
cu groază, că nu are nici un amănunt. Cotcodăceşte în 
reverele minteanului de dimie propoziţiuni câlţoase şi 
nesemnificative. 


35 C. L. Vâlceanu, Adevărul, 25 noiembrie 1936 

Urmează, identic, Domnica Caciuc, Dumitru Bu- 
curel, Ilie Grigoriţă, Mitruţă. Ultimul este cel mai intere- 
sant. Mitruţă fixează apărarea, să citească în ea ca într-o 
carte. Înşiră, purtat nevăzut spre unde vrea apărarea. El a 
surprins, într-o seară, pe plutonierul A Iliesii cum a ciupit 
pe femeia lui Coroi. N-a sărutat-o. A ciupit-o de ţâţe. Îşi 
astupă, pudic, gura cu palma solzoasă. 


Dezbaterile se opresc brusc. Se opresc pentru ca 
să se intercaleze depoziţia lui Ițic Lazarovici şi a Friedei 
Lazarovici. Tată şi fiică. Amândoi sunt martori ai părții 
civile, întârziaţi. Ițic Lazarovici este un bătrân şubred de 
să-l sufli. Şi, colac peste pupăză, bolnav de piept. Aţi stat, 
cândva, la taifas cu un bolnav de piept? Aţi stat. Vă ima- 
ginaţi, dar, în ce hal depune Ițic Lazarovici. 


Cu chiu, cu vai, el explică ce s-a petrecut în noap- 
tea de 5 ianuarie 1934. Au dat buzna mai mulți necu- 
noscuţi mânjiţi. Nu. Trei erau doar mânjiţi. Restul nu e- 
rau. Unul era dumnealui. 


Scaunul apărării gemu iar. 


Degetul nesigur al lui Ițic Lazarovici împunse în 
direcția lui Coroi. Ițic Lazarovici îşi vâri degetul atât de 
hotărât spre Coroi, că el, Coroi, se dete instinctiv la stân- 
ga. 


Apoi Ițic Lazarovici adaugă, cu mişcări lente, că 
ăla — Ungureanu — i-a dat cu pușca în cap. N-a lipsit prea 
mult ca să nu i-l zdrobească. Frieda l-a salvat, biata. A 
scos, la iuţeală, de sub salteaua de lână, din odaia curată, 

zestrea pe care şi-o agonisise leu cu leu: 34.000 lei. Zi- 
cea, plângând: 


— Să-i dăm, tată, să nu te omoare! 


Obosit, Ițic Lazarovici tăcu suspect. Cineva vru 
să-l susţină. Răsuflă: 


— Merci! 
Şi continuă să reproducă vorbele Friedei: 
— Mai scump eşti dumneata decât miile... 


Aprodul, emoţionat. Pe pupilele lui de uşier hăr- 
țuit, dacă eşti atent, distingi o pâşpâire cenuşie, câineas- 
că. Ca să strige pe Frieda Lazarovici, trebui să tresară, să- 
şi revină din tristeţe: 


Frieda Lazarovici are un accent dulce, moldove- 
nesc. Pentru asta este şi mai frumuşică. Apariţia şi vorba 
ei au schimbat atenţia într-o bucurie. Sau cam aşa. 


Ce a relatat dânsul, Ițic Lazarovici, nu este nici un 
sfert din toată realitatea. S-a ferit să descrie cum îi gâlgâ- 
ia sângele, când i-a dat Ungureanu cu puşca în cap. De 
asemenea, a mai sărit peste o chestie. Anume, când Coroi 
a intrat în casă şi l-au iscodit că cine este, a zbierat ca un 
nebun: 


— E sunt „căpitanul” Coroi!... 
p 

Pentru a nu ştiu câta oară, scaunul apărării ge- 
me... Apărarea: 


— Cum a zbierat? 

— E sunt „căpitanul” Coroi!... 

Tot apărarea, după o matură chibzuinţă: 
— V-a dat vreun ban Coroi? 

— 500 lei, din cei 34.000 lei. 
Procurorul: 

— Mărinimos, „căpitanul”, nu? 


Este o ironie, pe care apărarea o suportă cu sacri- 
ficiu. 


— Să se consemneze, totuşi! 


Grefierul scrie, după parapetul de dosare, doleanţa 


apărării, care îi spionează tocul pe hârtia mapei”?€. 


„Tăcere, vorbeşte procurorul!... 


Mâinile procurorului Mina Gorovei pornesc des- 
chise spre Juraţi... 


% C, L. Vâlceanu, Adevărul, 29 noiembrie 1936 

Atent, publicul urmăreşte snopeala pe care o 
administrează procurorul. Tot ce răsună, orice semn, este 
înregistrat cu migală. Pe podişca nevăzută, de la mijloc, 
două mâini uriaşe răsucesc o arătare cât un soldat de 
plumb, care este Coroi. Ar fi chiar soldat de plumb, dacă 
n-ar avea trenchcoat. Când pocnit într-un colţ, când dat 
tumba. Coroi simte că ciomagul are două capete. Din 
tâlhăriile comise, i se socoteşte că a „agonisit” cam vreo 
trei milioane. Unde sunt milioanele? Nu-şi aminteşte. Nu 
uită, totuşi, că Maxim şi Dumbrăveanu trebuie să scape. 
Orice, dar ăştia trebuie să scape. Cu atât mai mult, cu cât 
condamnarea lui este o certitudine. Maxim şi Dumbră- 
veanu vor fi liberi şi vor administra milioanele, până 
când va fi liber şi el... 


Apărătorii? Ce susțin apărătorii? Desigur, „nevi- 
novăţia” lui Coroi şi a celor treizeci şi trei... 


Tâlharii sunt prezentaţi după un criteriu precis, 
după grad. De la „căprar”, până la „căpitan”. Sau, cu altă 
expresie, de la Fedor Adam, până la Coroi... Fedor 
Adam n-o să aibă mult de furcă. Dosarele nu-i atribuie 
ăstuia cine ştie ce. O singură tâlhărie, în Copălău, la popa 
Constantinescu... 


lerarhic, este prezentat Siminiceanu. Deşi soldat 
în oaste, Siminiceanu are, aici, alt grad. Ceva mai deasu- 
pra lui Fedor Adam... Afară de o tâlhărie, este curat ca 
un tulpan. Şi aia, ce tâlhărie? Mai bine lipsă. S-a întâlnit, 
într-o seară, cu un căruţaş, pe care, din vorbă în vorbă, l-a 
deposedat de 480 lei. O sumă ridicolă... 

Sunt prezentaţi Mihai Fuior şi Maxim, grade dife- 
rite. Ce se aruncă în cârca unuia şi ce se aruncă în cârca 
celuilalt? Mărunţişuri. Maxim, în special, nu are nici o 
vină. Curăţenia lui a fost susţinută şi de Coroi... 


Corek: și tevaitigii întâi aurii spra, deltei 

Coroi este prezentat târziu. Amurgeşte pe gea- 


muri”?! 


„Ziua a IX-a. Ziua apărărilor. 


Vorbeşte dl avocat Marcel Groapă. Nu dă deloc în 
pluralul numelui său. Dimpotrivă. Pledoarie remarcabilă. 


Apărătorul rememorează. O poveste-cârjă, o po- 
veste în sprijinul celor 33. Căsăndrel, Mazăre şi Bolfan... 


Erau, odată, trei bandiți. Se numeau ca mai sus. 
Într-o zi, ziua-n amiaza mare, într-o închisoare, jandarmii 
i-au împuşcat. Cică ar fi cerut tovarăşilor de afară să le 
înlesnească fuga... 


27 C. L. Vrânceanu, Adevărul, 1 decembrie 1936 

Moartea acestor trei tovarăşi, a afirmat dl avocat 
Groapă, l-ar fi determinat pe Coroi la reluarea tâlhăriilor. 
Aşa o fi? 


DI avocat I. Zalman apără pe Vasile Gologan. 
Nume predestinat. Susţine că ar fi luat parte la tâlhării, 
sub ameninţarea celorlalți: 


— Fură, că-ţi fur viaţa!, i-ar fi spus Coroi. 
O fi. 


E şi un turc în proces. Turc de-a binelea. Nu din 
Dobrogea. Ferad Ibrahim s-a născut undeva, în Asia Mi- 
că. S-a pripăşit nu se ştie cum în ţară. La Truşeşti, Boto- 
şani. Omul ar fi dat găzduire lui Coroi. De frică. 


Cel mai greu de apărat este, însă, tot Dumbră- 
veanu, cu 14 tâlhării. „Dar — spune el — n-am pe suflet 


decât 13! Eu sunt om cinstit. Nu mint!”. Îl credem”%. 


Iubita lui Coroi. „Adela, ibovnica. 


Despre Adela nu se ştiu tocmai multe. Cu toate că 
despre Adela ar trebui să se ştie toate amănuntele. Toate. 
Pentru că de amănuntele astea a fost şi este ferecată soar- 
ta lui Coroi, tâlharul cu trenchcoat, pomadă şi pudră... 


Din interogatoriul Adelei, care a decepţionat până 
la scârbă, se observă că ceea ce a existat între cei doi a 


% C, L. Vrânceanu, Adevărul, 2 decembrie 1936 

fost, într-adevăr, o întâmplare, o patimă. Pe Coroi l-a 
cunoscut la agentul veterinar Ionescu, la Botoşani. Chiar 
cu cinci zile înainte să-l prindă jandarmii. ÎI chema — staţi 
să-şi aducă aminte! — Jean Corneliu. L-a fixat, o dată, 
lung. L-a mai fixat, o dată, tot lung şi gata. Jean Corneliu 
îi aparținea, cât era de spătos. Şi Adela parcă se minu- 
nează de ce este în stare să realizeze o femeie. 


Banditul. (X) încadrat de tovarăși 


După aia, a mers uşor. Mai mult. Jean Corneliu, 
nume banal şi fără perspective, a devenit, într-o noapte, 
Coroi. Care va să zică, Coroi se dăduse în fapt. Pentru 

asta, ea nici n-ar fi făcut prea mulţi purici cu el. Noroc că, 
după cinci zile, l-au înhăţat. 


Vedeţi? Adela, ibovnica, nu este pătată nici cât 
negrul de sub unghie. Hei, dacă ar fi fost la mijloc clen- 
ciul veritabil al dragostei, ar fi fost şi idila, şi sacrificiul. 
Ar fi fost, poate, salvat şi Coroi. 


Martorii părții civile... 
— Ghedeon Ferenciuc! 
Aprodul repetă zadarnic, cu şoldul în uşă. 


Absentul este păstorul sihăstriei Vorona, călcată, 
într-un decembrie, prin 1932. Se dă citire unei declaraţii, 
scoasă din parapetul dosarelor. Sunt înşiruite, migălos, 
tertipurile de care au uzat, atunci, tâlharii. Doi au pătruns 
în sihăstrie, patru au rămas de caraulă la pădure. Aia care 
au pătruns în sihăstrie erau cât doi saci uriaşi şi mânjiţi cu 
chinoroz până la gât. Şi, păziţi de ăia patru din pădure, s- 
au apucat să-şi facă de cap prin chilii. 


Mai întâi, au poruncit călugărilor să poftească în 
curte, desculți şi numai în albituri. Că hâr, că mâr, călu- 
gării s-au executat, cu gesturi pudice, dârdâind, trei cea- 
suri extrem de lungi, până când tâlhari au scotocit pre- 
tutindeni. Când n-au mai avut ce scotoci, au ieşit în curte, 
cu sfeşnice, cu boarfe, cu bani. 


Mai neruşinat, unul, către părintele Ghedeon Fe- 
renciuc: 

— Să trăieşti, cuvioase! 


— Cu bine, taică! 


Acelaşi, în continuare, către trupa călugărilor, pe 
două rânduri: 


— Hai, la culcare, să nu răciţi! 

In noaptea aia de decembrie, au mai fulgerat două 
fluierături, pe deşte, şi stăreţia a rămas tăcută şi mai săra- 
că decât era. 


Uşa sălii se crapă iar. 

Încă un absent: Ichim. 


Grefierul citeşte o declaraţie. La Ichim, în Pârco- 
vaci, au „descălicat” Bolfan, Căsăndrel şi Mazăre (Morţii 
de care se împiedică, fatidic, şi martorii părții civile, nu 
numai acuzaţii). I-au luat, dintr-un ştiubei, 12.600 lei. 
Agoniseală cu caznă. I-au luat banii şi l-au şi crestat cu 
baioneta. După aia, i-au suflat piper şi sare, cu o ţeavă, pe 
rană. 


Mai departe. 


Budiş, fost administrator pe moşia Alexandrescu, 
este prezent. S-a constituit parte civilă, cu 100 lei. Un ru- 
mân spirt de energic şi cu ceafă ostentativă. Îşi varsă fo- 
cul, care îl prăjeşte cam de la 8 ianuarie 1934, de când i 
s-a luat o punguliță cu 87.000 lei. 


Arată, dramatic, cum s-a desfăşurat tâlhăria. 


— Pe la zece, seara — era un întuneric de-ţi scoteai 
ochii cu deştele — îmi număram miile, la lampă. Vându- 
sem câteva vagoane cu sfeclă. Aud: cioc, cioc! La un răs- 
timp, iar: cioc, cioc! Măi, cine dracul o fi, de-mi ciugu- 
leşte cerceveaua, la 10, seara? Bag banii în cutia mesei şi 
mă fac că mă joc cu mâna pe masă. Ciocăniturile au amu- 
tit, dar au troncăit nişte bocanci în tindă. Într-o secundă, 
cineva a tăbărât pe mine, m-a trântit şi m-a legat belci. Ce 
te faci, Budiş, mă întreb eu, pe muţeşte? 


— Domnule Budiş, banii! 

— Când am văzut că mă ia politicos, mi-a mai ve- 
nit inima la loc şi i-am indicat cutia mesei. Gospodăreşte, 
necunoscutul a deschis cutia mesei, a subtilizat pungulița 
cu 87.000 lei şi a glăsuit spre tindă: 


— Nu intra! 


Tinda mai ascundea unul. Cel din tindă răspunse, 
prefăcut, ca la teatru: 

— Nu intru. 
— Şi cine credeţi că era în tindă? Uite-l, acesta! 


Budiş face stânga-mprejur spre Coroi. Apărarea, 
mulțumită, insistă: 


— De unde ştii? 


— L-am văzut, cum vă văd. A intrat şi el înăuntru, 
cu o lanternă roşie. Parcă era frânar... 


Ultimele lămuriri ale lui Budiş tăiară scurt o po- 
vestire care fusese mai vârtos o luptă greco-romană, cu 
un ins închipuit, dar destul de puternic, pentru ca să fie 
aşezat, cu una, cu două, cu umerii la pământ. 


Îşi şterse pomeţii cu batista: 
— Când m-am eliberat, am dat fuga în întuneric. 
Pe şosea, un evreu plângea şi el după nişte mii. Pocneau 


puştile tâlharilor... 


Grumajii celor din sală se uşurară ca de o piatră 
imensă. Publicul suna ca un lan de porumb, toamna”. 


În 27 noiembrie ningea. „Se aude cum ninge”. În- 
gea. » g 
cepea o nouă zi de proces, cu „toți martorii părții civile”: 


% C. L. Vâlceanu, Adevărul, 27 noiembrie 1936 

„Se revine, pe larg, asupra tâlhăriei din pădurea 
Guranda. Budiş este stăpânit de aceeaşi putere evocativă. 
Apărarea se căzneşte să obţină de la el maximum de 
chichiţe în favoarea lui Coroi şi a celor treizeci şi trei... 


Urmează un martor senzaţional, locotenent acolo- 
nelul Manoil (care murise, între timp — n.n.). Lumea se 
bucură ca de ceva bun. Zadarnic. Strigătul aprodului ca- 
pitulează în faţa unei absenţe definitive... 


Totuşi, este strigat Baciu Ion, singurul în măsură 
să povestească ce a fost în pădurea Guranda. Tocmai era 
în termen, militar. 


Baciu Ion are o povestire a lui, şi ca ton, şi ca mi- 
mică. Asta, probabil, unde este doar o ţâră de om. Un 
sopran cristalin şi cu extravaganţă în gesturi. Ca să ac- 
centueze, se lungeşte aproape cu o jumătate de metru şi, 
de la nivelul acesta, domină. Cu Coroi a făcut cunoştinţă 
în pădurea Guranda. În sania cu care fugeau spre Tru- 
şeşti, mai erau Agrigoroaei, plutonierul, şi locotenent-co- 
lonelul Manoil, maior pe atunci. 


In marginea pădurii, o altă sanie. Se vedea şi nu 
se vedea că este sanie. 


— Ne-a primit, răstit, o voce de mocârţan. Agri- 
goroaei a răcnit cine era. Imediat ce-a zis Manoil, o ploa- 
ie de gloanţe. Măzăriche, domnilor. Pe fiecare ne-a picnit 
câte un plumb. Am scăpat cu fuga. Am scăpat: Agrigo- 
roaei, doar pentru cinci săptămâni, că a murit. 

De pe scaunul ei, apărarea trece la asalt. Pentru 
ea, Baciu Ion este un element care poate fi utilizat. Cli- 
peşte şiret, zâmbind în musculiţă. Planul a şi fost elaborat 
cum se cuvine în chestii ca astea... 


— Ştii că A [lesii l-a bătut pe Coroi? 

Baciu Ion simte rostul istoricului asupra bătăii şi 
dă un răspuns la ţanc: 


— Coroi l-a bătut pe A Iliesii. 


Răsună alt nume. Numele unui preot, care, lămu- 
reşte nu-ş cine, este absent pentru că este mort. 


Obrajii lumii se schimonosesc. Se observă că lu- 
mea vrea şi veselie... 


Daniel Bruell este un bătrân sfâşiat. Complet sfâ- 
şiat. De etate şi de moartea lui losub, fiul lui. 


Pe losub l-au omorât Coroi şi Ungureanu. losub 
venea acasă, de la târg, cu Sami Kraft. Acesta era un 
tovarăş de negoţ al lui Iosub. Vorbeau, în căruţă, şi fu- 
mau. Nici prin minte nu le-ar fi trăsnit că unul din ei o să 
moară, în curând. 


La o cotitură, le-au aţinut drumul Coroi şi Ungu- 
reanu. S-au atârnat de dârlogii cailor, au încărcat puştile 
şi, cu nişte pocnituri, au închis gura şi ochii lui losub. 
Dar s-au speriat caii de pocnituri. Au luat zăuşi, cu Sami 
Kraft leşinat şi cu losub mort. Aşa au ajuns în Suliţa. 


Bătrânul plânge. 
Apărarea crede că, dacă plânge, Daniel Bruell va 
fi maleabil. Inaintează cu bunăvoință vădită. S-ar putea 


spune — cu o mină de duioşie. Daniel Burell este, desigur, 
un nenorocit de părinte. Un fiu, în floarea tinereţii, pus 

sub iarbă verde, nu este un fleac. lată, dar, un ins care 
merită toată afecțiunea. Fiinţa apărării suferă. Şi pentru 
că suferă, continuă cu interogatoriul. Încet, se desprinde 
faptul că apărarea are convingerea că cei care s-au atârnat 
de dârlogii cailor şi l-au ucis pe Iosub nu sunt nici Coroi 
şi nici Ungureanu. Isprava ar fi fost comisă de nişte cio- 
bani, de la o stână din vecinătate. Ciobanii, prin traiul lor 
pădureţ, au, de multe ori, accese de furie sau de acapa- 
rare. Criminologi renumiți au stabilit asta în manualul 
cutare, la fila şi aliniatul cutare. Domnul martor Daniel 
Bruell nu găseşte logic că nişte ciobani ar fi putut omori 
pe losub? 


— Coroi şi Ungureanu l-au omorât pe losub! 


Suprema dovadă de nevinovăția lui Coroi şi a lui 
Ungureanu este unul Gheorghe Manole, cu jachetă găsită 
şi cu nişte pantaloni bufanţi ferfeniță. Degetul apărării îl 
arată cu certitudine. El deţine, neîndoielnic, secretul o- 
morului. Evidenţa că losub este pe conştiinţa altora este 
indiscutabilă! 


Gheorghe Manole depune catastrofal. Pe Coroi şi 
pe Ungureanu îi cunoaşte din sala de şedinţă. Umblă ti- 
mid şi dă din umeri către apărarea care clocoteşte. 


Este introdusă Roza Fischer. O femeie corpolentă 
şi cumsecade. Dicţiune perfectă. Nu se încurcă decât 
când îşi declară cifra anilor. O dată că are 56, o dată că 
are 66. Roza Fischer, de acord cu preşedintele, se stabi- 
leşte la a treia cifră: 76 de ani. 

— Ce ştiţi despre tâlhăria de la 15 august 1934? 


— Adică despre aia de la mine? 


— Despre aia. 


Amănuntele Rozei Fischer au şi puncte vesele. 
Subliniază, cu indignare, că a fost tâlhărită în amiaza ma- 
re. S-a pomenit cu individul, buzna în antreu. I-a cerut 
cheile cu ţeava pistoalelor. Avea vreo două. De altfel, 
onorabil la gură. Madam, în sus, madam, în jos — nici 
una, nici alta, să-i bage banii, pe care îi are dumneaei în 
scrin, în buzunarul hainei, că el este cu degetele ocupate 
de pistoale. Şi Roza Fischer se plimbă, ca în ceasul tâl- 

hăriei, când s-a supus insistențelor, de la un scrin imagi- 
nar, până la Coroi. 


— Na 50.000 lei, na 140.000 lei! Total: 190.000 
lei! 


Oftează inimos. 


Pe uşă, tras de aprod, se strecoară Ion Nichita. Cât 
a depus, n-a făcut decât morală lui Coroi. 


Căscături îndrăzneţe printre lume. 


ete săi A, A. 30 
Scaunul apărării scârțâie...” . 


Isprăvile lui Coroi. Duminică, 25 noiembrie 
1936, „au fost ascultate gazdele... 


Prima gazdă este un om îmbătrânit înainte de vre- 
me. Parcă nici n-ar fi fost gazdă. ÎI cheamă Nicolae Răi- 
leanu. Din înfăţişarea lui cam beteagă, spălăcită, nu-ţi 
rămâne decât o mustață. O mustață cât un porumbel găl- 
bui. Pentru o mie de pitaci, a dus cu sania, la Tudoreşti, 
pe Bolfan, pe Căsăndrel şi pe Mazăre. Pentru o mie de 
pitaci, a înlesnit o tâlhărie. Susţine, pleoştit, că cei trei 1- 
au răzimat puştile în burtă şi că a trebuit s-o facă (Apoi a 
continuat în gând: mai era şi mia de pitaci!). 


A tăcut, s-a lăsat pe vine, pentru că pe bănci nu 


mai era chip, şi şi-a şters nasul cu podul palmei. 


30. Ci Ta Vâlceanu, Adevărul, 28 nov. 1936 

La rând, Dumitru Crăcană. De fel, din Şipote. Po- 
vesteşte dezgheţat cum, într-un Crăciun, i-a bătut un de- 
get în geam, spre grădină. A crezut că sunt colindele sau 
vreun vecin mucalit. Când acolo, trei namile, în şube de 
frânari: Coroi, Căsăndrel şi Dumbrăveanu. Adică nu: 
Bolfan, Căsăndrel şi Mazăre. Rectificarea este făcută cu 
joc de cap şi de ochi, cum obişnuiesc cei care greşesc din 


pripă. 


Pe Bolfan, pe Căsăndrel şi pe Mazăre au pontat, 
în depoziţiile lor, şi Coroi, şi ceilalţi, care au fost ascul- 
taţi. Pe ei pontează şi gazdele. Numai astfel se înţelege de 
ce şi celelalte gazde, Vasile Curmei, Ilie Foca şi Perat 
Ibrahim, au pontat pe ei. Mă rog, gazdele, ca şi tâlharii, 
au interesele lor. Bolfan, Căsăndrel şi Mazăre au murit — 
se poate spune — dintr-o necesitate. Ca să scape ei mai 
uşor. De când stau în pământ, le-au putrezit, cu siguranţă, 
oasele. Nu mai ştiu să deschidă gura, să-i dea de gol. De 
ce n-ar ponta, deci, pe morţi? 


Judecătorii zâmbesc. Au simţit manevra, care nu 
este nici cea mai bună, nici cea mai politicoasă. 


Lumea din sală comentează la ureche, într-un fel 
sau altul. În nici un caz, fiţi siguri, favorabil pentru şirete- 
nia gazdelor. 


— Manole Munteanu! 


— Aici! 

Cel strigat este un bărbat fercheş, voinic. Ocupa- 
ţia, crâşmar. Ocupaţia oficială, pentru ochii satului, pen- 
tru că ocupaţia adevărată şi rentabilă a lui Manole Mun- 
teanu era aia de traficant de arme. La el, în subsidiar, au 
împărțit prada Coroi, Bolfan, Căsăndrel, Mazăre, Dum- 
brăveanu, Maxim şi Adam Hodor (Până şi traficantul de 
arme pontează pe Bolfan, Căsăndrel, Mazăre, Dumbră- 
veanu. O fi având ceva de ascuns). 


Vorbeşte ca avocaţii: o mână la şale, o mână face 
tumbe simbolice, de luat mărunţiş. Are curaj ca acasă. Ai 
impresia că este conştient de rostul traficantului de arme. 
Dacă nu era el, Coroi s-ar fi putut să nu fie ce este. Chiar 
dacă ar fi fost un fel de tâlhar, ar fi trebuit să se bizuie, în 
mare parte, pe muşchi. Or, asta n-ajungea ca să înfrângă 
tehnicitatea de care se folosesc mai cu seamă jandarmii. 
Unui pistol trebuie să-i opui cel puţin un pistol. Unei 
puşti, cel puţin o puşcă. 


Logica asta, de altfel justă în circumstanţă, s-a 
învârtit şi în căpăţâna lui Coroi, dar în primul rând în 
căpăţâna roşioară a traficantului de arme. În primul rând, 
pentru că traficantul de arme a fost cu iniţiativa. Acesta 
şi-a fluturat, pe sub nasul lui Coroi, minunile cutărei şi 
cutărei puşti, cu care ţii în şanţ câţi drumeţi vrei. 


Atât: Coroi a văzut viitorul. 
— Nu l-am cunoscut de la început, domnule preşe- 


dinte. Veneau îmbrăcaţi în jandarmi şi de aia. Imi cerea 
muniții şi mă executam. 

— Ajutai jandarmii... 


Coroi se scoală, ca la şcoală, intenţionând să spri- 
jine depoziţia traficantului de arme. 


— Ne-a dat, nu ne-a vândut. 

Traficantul de arme profită de ocazie: 
— De fapt, Mazăre vindea muniții. 


Preşedintele face semn către grefier. Este strigat 
Tudor Furnică. Se deşiră, spre tavan, un zdrențăros. Mai 
mare mila. Tudor Furnică este lei Ilie Foca şi Perat Ibra- 
him. Nişte lungani şi nişte zdrențăroşi. Pe toți îi întrece, 
totuşi, Tudor Furnică. Întâmplător. Tudor Furnică este 
plasat lângă traficantul de arme. Din contrastul aproape 
dureros între unul şi altul, simţi că Tudor Furnică este 
victima celuilalt. La procesul acesta, sunt mostre din 
fiecare realitate socială. Nu lipseşte nici omul zdrenţăros 
şi fabricantul de arme, care a împuternicit mâna lui Coroi 
ŞI a celor treizeci şi trei împotriva paşnicilor. 


Tudor Furnică înşiră, cu convingere, cu pumnul la 
umăr: 


— Credeţi-mă, domnilor! 

Plânge. 

De după dosare, grefierul pronunţă numele lui Vi- 
eru. A căzut prost. Succesul lui Tudor Furnică o să-l 
desființeze. 

Vieru este judecat ca tăinuitor şi complice. Se 
sforțează să demonstreze că, dacă a tâlhărit cu Coroi, a 


făcut-o ca agent acoperit. Ce avea să mai şi tăinuiască 
Vieru, dacă a fost omul jandarmilor? Ce ştia Vieru ar fi 

trebuit să ştie şi jandarmii. N-au ştiut, pentru că Vieru a 
uitat — ghinion! — să-i informeze. 


Nu-i place că este şi tăinuitor. Nu era destul că se 
număra printre cei treizeci şi trei? Vina de tâlhar este, cel 
puţin, vina unuia care a bravat cu poleiala funcţiei de 
agent acoperit. 


Cade ca o lăptucă printre bălăriile celelalte, mai 
răsărite. 


Ultimele interogatorii au scos la suprafață pe Io- 
niţă Gheorghe, agent veterinar la Botoşani, şi pe Alexan- 
dru lonescu-Dodoi, din Suliţa, tatăl Adelei. 


Ioniță Gheorghe, agentul veterinar, mărturiseşte 
că l-a găzduit pe Coroi, fără să ştie că este Coroi. 


— Mi s-a recomandat Jean Corneliu, funcţionar la 
Sângeni. 


Explică de ce nu l-a dat, când l-a recunoscut, pe 
mâna poliţiei şi de ce a predat banii primiţi numai după 
arestare, şi nu la momentul cuvenit. 


Cele afirmate de Alexandru lonescu-Dodoi sunt 


cele afirmate de Ioniță Gheorghe, agentul veterinar. Situ- 


a : 31 
ații identice” . 


31 C. L. Vâlceanu, Adevărul, 26 noiembrie 1936 

BANDITUL COROIU 


Verdictul, în procesul lui Coroi. „A zecea zi de 
proces — şi mai sunt 20 de avocaţi, care aşteaptă să apară 
în faţa barei... 

DI avocat Cohn caută să-l scape pe Vasile Cur- 
mei. Curmei a dat, de nu mai ştiu câte ori, găzduire lui 
Coroi. Şi lui Căsăndrel, şi lui Bolfan, cei „curăţaţi”, pe 
nepusă masă, în puşcărie, de jandarmi. Coroi şi ai lui se 
dădeau drept negustori de vite. Dar arătau, mai curând, a 
casapi... Cuţite la cizmă, satâre la brâu. 


Ilie Foca şi P. Furnică... Îi apără dl avocat V. 
Drimer. Ilie Foca şi P. Furnică sunt pădurari. Puteau, 
oare, să nu fie întâlniți de Coroi?... 


Pe Coroi vrea să-l scoată de la fund dl avocat Va- 
silică Stoian. Greu de tot. 


Coroi, păcatele lui trag multe ocale... 


— Jandarmii — schițează o apărare, de altfel foarte 
inteligentă, dl Stoian — jandarmii sunt vinovaţi de înrăirea 
lui Coroi... Să vă dau un caz: Cercetând tâlhăria de la 
Aseea Basta, petrecută în noaptea de 17 decembrie 1933, 
au fost arestați ca făptuitori Bolfan, Ungureanu şi lon 
Maxim. Dar a mai fost arestată şi Maria Usatte, concu- 
bina victimei. Această Maria Usatte s-a constituit parte 
civilă. A fost, totuşi, arestată. De ce? Fiindcă ca a refuzat 
să-i dea plutonierului 100 de căpăţâni de varză, pe gratis, 
şi fiindcă nu a vrut să-i anuleze o datorie de 1.000 lei, 
pentru lemne... 


Nostimă de tot, apărarea pe care o face dl avocat 
Zalman acuzatului Vieru. 

Ce a făcut Vieru? Nimic... A tâlhărit... Toate 
mărturiile vorbesc împotriva lui. Vieru e bandit şi nimic 
mai mult. 


— Vieru a participat la tâlhării, din tactică, pentru 
prinderea bandiţilor... 


Sancta simplicitas? 


Ni s-a părut sau Vieru a pufnit şi el, realmente, în 
râs? 


Mai vorbesc dl avocat D. Ardeleanu, pentru fostul 
agent veterinar Ion Gheorghe zis Ionescu, gazdă a lui Co- 
roi, şi dl avocat Alexandru Antoniu, apărând pe Adela 


PY i à . A 9332 
Ionescu zisă Dodoi, dulcineea capului de tâlhari” “. 


„Vine şi o veste care îngrozeşte. La puşcărie, tifo- 
sul exantematic a început să umble, tăcut gardian fioros, 
din celulă în celulă... 


Domnul procuror Gorovei ia cuvântul, în replică. 
S-a spus, de către apărare, că şeful bandei nu ar fi luat 
parte la atacul din codrul Guranda. 


— Toți martorii audiaţi — spune domnia sa — au 
arătat, în declaraţiile lor, că erau patru indivizi. De altfel, 
şi Mazăre, şi Căsăndrel, şi Bolfan, în declaraţiile lor, au 
arătat că, după atacul de la conacul Miclescu, asupra 
administratorului Budiş, în drum spre Ştefăneşti, au 
întâlnit o sanie şi că s-au urcat în ea toţi patru, sub 


32 C. L. Vrânceanu, Adevărul, 3 decembrie 1936 

ameninţare. Le-a ieşit înainte o altă sanie şi au strigat să 
țină dreapta. Crezând că sunt în ea nişte negustori, au 
coborât să-i jefuiască. Toţi patru, adică Mazăre, Căsăn- 
drel Bolfan şi Coroi, au înconjurat sania, iar pentru in- 
timidare, au tras un foc de armă. În acea sanie, se afla 
maiorul Manoil. 


Au urmat, apoi, schimburi de focuri de armă. De 
ce să nu credem pe maiorul Manoil, şi să credem pe Co- 
roi? Nu e admisibil. Şi maiorul Manoil a arătat că erau 
patru tâlhari, dintre care unul, cu o scurtă de piele, Coroi. 
Apărătorii banditului au subliniat, totdeauna, că lui Coroi 
personal nu i se poate imputa că ar fi ucis. 


Din declaraţiile de la dosar, rezultă că Coroi a tras 
două focuri de revolver în Daniel Brill, pe care l-a omo- 
rât... 


In boxă, Coroi a devenit nervos. 


— S-a încercat — subliniază dl procuror — a-l scoate 
pe Coroi un erou, o victimă a jandarmilor, a presei, a so- 
ției sale. Minciuni! Coroi este acuzat de tâlhărie chiar în 
timpul căsătoriei lui. Bătăile de la jandarmi? Imaginaţie! 
Dacă jandarmul A Iliesii era de vină că nu mai avea casă, 
ce era mai normal decât să caute să se răzbune contra lui, 
să-i strice casa, să-l fure, să-l bată măr sau chiar să-l îm- 
puşte? Ar fi avut o scuză... 


In continuare, dl procuror Gorovei face o afirma- 


ție care întâmpină protestele vehemente ale apărării şi 
produce senzaţie: 

— Am informaţii, din partea unor juraţi, că au fost 
chemaţi, de anumite persoane, la o cârciumă, pentru a 
aranja achitarea! 


Pe urmă, reîncep pledoariile apărării. Primul ia 
cuvântul dl avocat Iosif Abramovici, apărând pe Nicolae 
Răileanu (66 de ani, plugar, gazdă a lui Coroi, „a fost 
silit”, „nu se putea face altfel”). Frumoasă pledoaria 
domnului avocat Urziceanu. Elegantă şi umană: 


— Crima societăţii — spune domnia sa — scuză cri- 
ma lui Coroi. El este victima societăţii. Jandarmii, cu 
comandantul lor din Botoşani, sunt vinovaţi de situaţia 
lui. Zilele cât a stat la închisoare l-au împins pe Coroi pe 
panta decăderii morale... 


Se mai plânge, apoi, dl avocat Urziceanu, că 
partea civilă a încercat să schimbe declaraţiile martori- 


lor”??? 


„In Bacău, boala se întinde ca umezeala. Pretutin- 
deni... Tifosul exantematic stă ascuns, deocamdată, 
undeva, după grafiile închisorii, în care se află cei 33. 


Gripa, pe de altă parte, face ravagii. Un jurat, dl 
Haber, a căzut la pat. Un supleant i-a luat locul: dl R. 
Goldstein. În şedinţa de ieri, dl Agapie, preşedintele 
Curţii, a adus o scrisoare a domnului Goldstein, care a- 
nunţă că s-a îmbolnăvit. Se apelează la ultimul supleant, 
dl Marcushon. 


3 C. L. Vrânceanu, Adevărul, 4 decembrie 1936 

DI avocat Urziceanu îşi continuă pledoaria. Reţi- 
nem: 


— Ce reprezintă faptele lui Coroi, un ţăran din 
nordul Moldovei, pe lângă faptele grave ale unor oameni 
care, deşi au fost condamnaţi, capătă, totuşi, funcţii înalte 
în stat? Dar care ţăran de la munte sau de la câmpie n-are 
câte un proces silvic sau de încălcare de hotare? Asta 
înseamnă că suntem o ţară de hoţi şi de tâlhari?”**. 


În presa românească, titlurile spectaculoase dis- 
par, încetul cu încetul, atunci când e vorba de procesul lui 
Coroi. Gheorghiţă Coroi devenise, deja, titlu de rubrică: 
COROIL. 


Zilele se scurg într-o polemică sterilă între procu- 
rorul Gorovei şi avocatul Urziceanu, într-o confruntare 
de demagogii şi de chichiţe juridice. „Şedinţa de ieri, a 
XV-a, s-a deschis cu o „bombă”: din cauză că şi un al 
treilea jurat a căzut bolnav, preşedintele Curţii a anunţa 
amânarea procesului... Indignare! În ultimul moment, 
vine salvarea, îngerul mântuitor: de la Iaşi, o telegramă 
adresată preşedintelui de forurile în drept, cere ca proce- 
sul să fie continuat. Pe orice cale. Cu orice ameninţări. Şi 
cu jurații cum ar fi: sănătoşi sau bolnavi; pe două pi- 
cioare sau pe targă””. 


Dacă-i ordin, şi ultimul jurat, Neculae Pester, se 
face sănătos. De fapt, nici un jurat nu se îmbolnăvise, dar 


34 C. L. Vrânceanu, Adevărul, 5 decembrie 1936 
55 C. L. Vrânceanu, Adevărul, 6 decembrie 1936 

fie că erau intimidaţi de oamenii lui Coroi, aflaţi în li- 
bertate, fie că doar li se nălucea, umbra lui Coroi plana 
decisiv asupra lor. Pledoarii, vorbe vânturate, apoi „i se 
dă cuvântul lui Coroi. 


Ultimul cuvânt. Tăcerea cuprinde sala. 


Coroi povesteşte, mai mult, decât să încerce a se 
scuza sau să dea explicaţii. A fost aşa şi aşa. Prigoana 
jandarmilor... răzbunarea umilinţelor... drumul codru- 
lui... închisoare. Coroi vrea să creadă că este o victimă. 
Mai ştii! Te pomeneşti... 


Cere juraților achitarea, ca să se facă om de trea- 
bă. La fel, Gh. Maxim, care, la un moment dat, începe să 
reverse, în cascade, nu ştiu câte găleți de lacrimi. 


Acum plâng şi Ursu, şi Fedor, şi Julietta lui Coroi, 
Adela Ionescu, care cere mila juraţilor pentru iubit, căci, 
altminteri, ea se prăpădeşte. 


Mai e puţin până la sfârşit”. 


Sfârşitul procesului lui Coroi a avut loc în 8 de- 
cembrie 1936. „La 4, dimineaţa, sala tresare. Acuzaţii 
sunt evacuaţi. Şi-au făcut apariţia jurații. Primul jurat, dl 
Neculai Pester, cu o adorabilă stângăcie, duce mâna la 
inima care i-a făcut buclucuri în timpul dezbaterilor. 


Linişte. Încordare generală... 


5 C. L. Vrânceanu, Adevărul, 8 decembrie 1936 

Verdictul pronunţat de Curte s-a dat la ora 12 şi 
jumătate a. m. El are următorul cuprins: 


Condamnă pe Gheorghe Coroi la cinci ani de re- 
cluziune, fără scăderea prevenţiei. 


Pe Mihai Dumbrăveanu, la cinci ani de reclu- 
ziune, fără scăderea prevenţiei. 


Pe Gheorghe Gh. Maxim, la cinci ani de recluzi- 
une, cu scăderea prevenţiei. 


Gh. Neculaie Ungureanu, la cinci ani de recluzi- 
une, cu scăderea prevenţiei. 


Teodor Mandi Vieru, patru ani de recluziune, cu 
scăderea prevenţiei. 


Mihai Mancle Bălăucă, la cinci ani de recluzi- 
une, cu scăderea prevenţiei. 


Constantin Gr. Ursu, la cinci ani de recluziune, 
cu scăderea prevenţiei. 


Petre Ciobanu Stafigiuc, la cinci ani de 
recluziune, cu scăderea prevenţiei. 

Vasile Gologan, la cinci ani de recluziune, cu 
scăderea prevenţiei. 


Constantin Bobleja, la cinci ani de recluziune, cu 
scăderea prevenţiei. 

Dumitru Maxim, la cinci ani de recluziune, cu 
scăderea prevenţiei. 


În acelaşi timp, toţi sunt obligaţi la plata sumei de 
97.500 lei, cheltuieli de transport, 15.000 lei, cheltuieli de 
procedură”. 


Au beneficiat de achitare: Adam Bedor, Mihai 
Fuior, Niculae Sandu, Ion Dumitru Maxim, Mihai Simi- 
niceanu, Neculai Toma, Nicolae Răileanu, Vasile Cur- 

min, Manole Munteanu, Dumitru Crăcană, Ilie Foca, 
Berat Ibrahim, Toader Furnică, loan Gheorghe zis Io- 
nescu, Alexandru lonescu zis Dodoi, Adela Ionescu zisă 
Dodoi, Gheorghe Simionescu. 


| Coreiu şi complicii săi ieşind dela tribunal, după prima şedinţă. Ban- 
e oditul, Ai tot timpul rece, vrea să fie elegant și poartă pe umeri un 
pardesiu de ploaie. 
Teza IPP IE 


[int 


Singura declaraţie pe care a dat-o Coroi, după 
proces, a fost scurtă: „Mă simt păcătos în fața dumnea- 
voastră şi a lui Dumnezeu. Primesc pedeapsa cu satis- 


facţie”*”. 


Coroi nu a stat mută vreme în închisoare, iar după 
1945 a avut o soartă demnă de invidiat. A fost angajat 
comisar de poliţie în Bucureşti, cu dreptul de a-şi recruta, 
inclusiv din rândurile tâlharilor de odinioară, e echipă, cu 


37 C. L. Vrânceanu, Adevărul, 8 decembrie 1936 

care să purceadă, de urgenţă, la lichidarea bandelor din 
Capitală. Trebuia s-o facă în trei ani, dar i-a fost suficient 
un an, ca să curețe Bucureştii. Nu mult după aceea, a fost 
trecut în rezervă, cu pensie de comisar. A fost văzut prin 
Botoşani, o singură dată, circulând cu o maşină neagră a 
Securităţii. 


Păi, da, dacă ne-a dămblăgit mitul haiduciei, care, 
la urma urmei, doar banditism a însemnat, de-a lungul 
vremurilor. 

cuprins 


Ultimii „poeţi ai codrului”, p. 3 

Povestea haiducului Ştefan Bujor, p. 6 

Despre legendarul haiduc Darie din Marginea, p. 23 
Primul reportaj despre haiduci şi poteră în Moldova, p. 
Haiducul Pantelimon, încătuşat la Fălticeni, în Pas 
Banda „Fiii Codrului” a lui Haralambie Niculiţă, p. Su 


În jurul evadării banditului Tcaciuc, p. 106 


Coroi, tâlharul tâlharilor, p. 110 

